text:
細個時好記得有一首廣告歌,歌詞大概係:「憑一顆堅決心,不畏艱苦決定……揮出一身拼勁,盡力發奮創造前程,So we are the champion! We are the champion!」每次廣告一播我都有起雞皮嘅衝動,因為畫面係一幕幕香港年輕運動員努力拼搏嘅慢鏡頭,十三,四歲時睇到呢啲勵志嘢,個人真係振奮好多.呢個其實係麥記漢堡包嘅廣告,入咗腦所以自細我就認為麥記係健康嘢,正嘢.甚至有次喺灣仔運動場睇見有隊美國大學邀請隊跑得快跳得遠,而Lunch時佢哋竟然一個個喺看台食巨無霸,我直頭當咗個包係大補劑㖭,之後逢親比賽前都專登去𡁻番個.
所以最近見到網上潮文慨嘆肯捱麥記嘅女朋友難搵時,我係有啲接受唔到,麥記正嘢嚟喎,點可以用個捱字呀,阿女都不時話要喺麥記開生日會,甜蜜回憶多到呢!
網友呻話共富貴容易,共患難就罕有,其實若果真係要量度另一半係咪可以同甘共苦,最好就係叫埋佢同你一齊跑步,就算渣馬幾火熱都好,始終去跑場步唔係睇場戲咁簡單.唔計本地長跑情侶檔陳家豪同姚潔貞呢啲唔跑唔安樂嘅特殊例子,一般嚟講若果肯二話不說就着上波鞋同你一齊出發嘅另一半,一句講晒肯定係上天對你嘅恩賜,如果你有幸遇到的話,請好好珍惜同晒命,貼多啲相上facebook,啲like係你應得嘅.
運動場上有啲項目可以話係共富貴類別,係一齊happy嘅,打波呀睇波呀都係,旨在一齊開心吓,但相比起捱里數嘅共患難類別運動,之後建立嘅感情就刻骨銘心得多.
前排自己整傷韌帶照完磁力共振,容醫生話畀我知好壞消息各一:好消息係十字韌帶未斷得晒,壞消息係效果同斷晒差唔多!
「咁仲可唔可以跑步呢醫生?」
「可以嘅,兩,三個月後啦!」
「渣馬唔跑冇所謂下年再嚟過囉,咁親子運動會得喇啩?」
「吓,千祈唔好,喺仔女面前個個爹哋媽咪唔衰得,仲易整傷!我上年就係咁喺運動場仆低咗拉傷埋條筋!」容醫生苦笑咁話.
要搵個一齊跑嘅另一半唔容易,但要搵個肯為仔女狂奔嘅父母,原來周街都係!
KEYMAN
now TV主持


c: text/html

collection: archivebot

text:
賊仔救公主 髮光髮亮
話明係童話故事,來來去去都係嗰啲屎橋,《魔髮奇緣》亦唔例外,亦係爛命男主角救公主,再「嫁」入豪門,成個潮山聰咁款!唯一唔同,今次走佬公主亦有份落場開拖,最強武器係一把金髮,CG技術越嚟越出色,就連毛髮亦做到真嘅一樣.
記者,攝影:王震遠
《魔》Blu-ray一碟玩齊2D同3D!最受煲碟迷關注當然係3D版質素如何?煲慣影碟嘅Eddie就讚今次《魔》嘅立體感同景深做得好強,要數最正煲3D場口,首推費華特被捕一段:「呢段3D效果,個景深做得好凸出,畫面亦好Detail,你會睇到後面啲衫直頭有Texture,配合埋景深畀你嘅強烈感覺,人物角色簡直好似走出鏡頭一樣!」
先爆吓古仔!喺好耐好耐之前,王后因體弱而難產,國王搵嚟有治療能力嘅神花,終於救返王后同小公主樂佩一命,而樂佩嘅一把長髮,仲繼承埋神花嘅醫病同回復青春能力.黑心女巫嘉芙貪圖神力,捉咗小公主困喺高塔18年!賊仔費華特誤打誤撞,救咗樂佩仲想帶佢遠走高飛,於是嘉芙使出反間計拆散鴛鴦之餘,仲令兩人跌入險境!
套戲主角唔係樂佩,反而係佢一把長髮!由頭到尾樂佩不斷將秀髮擺嚟擺去,紋理清晰之餘,反光位仲做得好仔細,睇落真係有啲似Barbie咁靚咁彈,用嚟試Blu-ray機細緻度最啱!配合故事係童話底,好多場口都大玩Colorful!例如樂佩屋企牆身,色澤鮮艷之餘,粉漆仲有Texture,亦值得留意!另外男女主角一齊放孔明燈一幕,滿天燈光,光暈可睇到弱光質感,而孔明燈主體亦無一味死光,強弱對比範圍都Show到晒出嚟!
語言:中,英文(DD5.1)
售價:
$298(BD)
$128(DVD)

robotstxt: allowed

filter: keep


text:
巴神舊年同拉菲娜開始拍拖,俾人話佢着基斯坦奴朗拿度嘅舊鞋,但巴洛迪利唔理人哋點睇,同拉菲娜打得火熱.過咗熱戀期,佢哋喺今年4月鬧分手,之後嘅發展好似啲師奶劇咁,拉菲娜發現自己有咗巴洛迪利嘅BB!分手冇耐就有BB,巴神唔信拉菲娜,叫佢去驗DNA,仲話情已逝,就算個肚係佢,都唔會再復合.
不過,感情呢樣嘢唔係話斷就斷,巴神決定搵番拉菲娜,但佢嘅箍煲方法可能好多人都用過,就係電話攻勢,拉菲娜鬧番佢滋擾,唔知佢之後又出咗咩招,總之佢哋又喺番埋一齊.巴洛迪利發聲明話:「我決定同拉菲娜再試一次,但我哋係冇驗過BB嘅DNA.我之前咁講,其實因為面對呢種情況,無論主角係邊個,我都會建議驗一驗先穩陣.總之,我為過去幾月所發生嘅事,同埋傳媒所講所寫嘅感到遺憾,希望大家以後畀啲私隱我哋兩個.」
拉菲娜就好甜蜜咁話:「過兩日我就會去做超聲波,到時就知係仔定女,我就希望係女.我哋好快就做爸爸媽媽,我第日生嗰陣,巴洛迪利都會喺我身邊,我希望同佢永不分離.」
愛情得意,巴神喺國家隊嘅前途亦都美好.喺周二嘅訓練,意大利教練柏蘭迪利派「巴神」同基奧雲高打雙箭頭,蒙杜利禾就踢進攻中場支援,睇嚟好有機會喺對阿美尼亞嘅世盃外正選披甲.


text:
牙買加公開操練
保特玩失蹤?
牙買加田徑隊上周去到伯明翰大學後,就吩咐保安唔好俾人睇到佢哋嘅運動員練習或者影相,搞到大家怨聲載道.為咗平息民憤,佢哋喺禮拜二搞咗課公開練習,但就唔見保特出現,就連佢嘅勁敵禾漢比歷克都冇現身;喺芸芸有出席嘅運動員中,男子4x100米接力隊成員費達算係最出名嗰個.保特冇蒲頭,外界即刻議論紛紛,估佢係咪傷勢仲未好番;不過,牙買加田徑隊強調保特乜事都冇,只係想同禾漢比歷克齊齊閉關,所以先冇現身.
牙買加田徑隊領隊屈斯話:「保特會以最佳狀態出戰奧運.佢喺操練時表現得好好,到咗8月頭,你哋就會見到一個真真正正嘅保特.家大家點講,我哋係唔會理嘅.我相信佢一定冇問題.」伯明翰大學職員亦話見過保特,呢位仁兄咁話:「我見過保特同禾漢比歷克一齊練習,保特仲表現得好有信心,唔似有問題囉.」
費達亦力撐佢呢位接力隊隊友.佢話:「保特係個大細路,成日同啲隊友開玩笑,佢稱得上係牙買加嘅笑彈.落到跑道佢就好認真,而且實力超強,我當然係唔夠佢跑啦.」至於撐場嘅費達就喺08年京奧,09年同埋舊年大邱世錦賽;同日前話最盡可以喺9秒4完成100米嘅保特,以及其他隊友,合力幫牙買加贏咗3個接力跑冠軍,仲兩次刷新世界紀錄㖭.


text:
收樓收車頂唔順花心
馮仁昭四圍超:過氣港姐搵黑幫情人激富豪
過氣港姐同個富豪拍完拖,但佢一直都唔認同富豪有過一段情,因為佢一直嬲富豪對佢唔夠專一,記得有次佢同富豪鬧分手,冇幾耐就搭上咗個江湖人物同靚仔歌手,實行同富豪「你做初一,我做十五」!
重投懷抱
過氣港姐同江湖人物有段時間好癡纏,當時江湖人物重有其他女朋友,但過氣港姐同佢愛得難分難解,就當然乜都唔理得咁多,不過當佢發現江湖人物都唔多專一嘅時候,就梗係嗌交收場啦.
可能眼見個個男人都係咁花心,不如搵個有錢嘅好過,於是過氣港姐又重投富豪嘅懷抱,重同樣得到富豪愛錫㖭,送車送樓,又送珠寶畀佢,只可惜佢始終唔想同其他女人分享一個男人,最後就忍痛離開咗個富豪,總算係重新過自己嘅新生活.
Cookies年底趕出碟
女子組合Cookies噚日去咗尖沙嘴出席無綫《2003年度十大勁歌金曲頒獎典禮》,佢哋呢排都忙緊籌備新唱片,希望可以趕及年底或者年初推出.Cookies嘅Stephy話:「因為早排Theresa病咗,所以要遷就佢個期,𠵱家佢好番晒,狀態都好好.我哋早幾日重影埋唱片封套,會畀到歌迷新鮮感㗎.」咁快又可以開工,𠵱家啲後生女真係好精力!
關心妍《勁歌》走勢最強
噚日一班歌手出席喺尖沙嘴美麗華酒店舉行嘅《十大勁歌金曲頒獎典禮》記者會,大會宣布歌手候選金曲嘅走勢,男歌手暫時就由李克勤,許志安,陳奕迅平分秋色,各以三首歌領先,而女歌手就由關心妍獨佔鰲頭,以四首歌領先,不過其中有兩首歌係合唱歌,獨唱只係有兩首啫,唔知呢個氣勢可以持續幾耐呢?
呂方自爆有恐懼症
呂方噚日到商台接受訪問,已經有六,七年冇出廣東碟嘅呂方,將會喺明年一月再戰樂壇,對於近日佢所屬嘅唱片公司BMA被傳財政出現問題,呂方就不斷問係唔係聽錯,重話會向羅傑承了解一下.呂方喺節目內又自爆有驚恐症,唔可以坐喺車嘅後座,亦唔可以一個人喺酒店房內,佢話由細到大都怕黑,所以都唔會睇醫生.
余文樂越洋擦霆鋒鞋
余文樂日前去到新加坡為新廣東專輯宣傳,佢向當地傳媒表示自己向來唔識得同人溝通,但做得藝人,呢方面點都要改善一吓,當地記者問佢點樣睇謝霆鋒頂包案,樂仔即刻發揮口才話:「我冇資格批評佢,咁短時間歌唱同電影事業都發展得好好,係個成功藝人,我亦視佢為我前輩.」
陳奕迅飛身上樓避記者
陳奕迅(Eason)爸爸陳裘大單官非就快了結,Eason就依舊開工,連續第二日去咗土瓜灣為拉闊音樂會綵排.戴黑帽,着黑褸嘅Eason行路依舊頭耷耷,對鏡頭左閃右避,對記者嘅問題就充耳不聞.本來Eason企喺𨋢口等𨋢,但係突然之間就轉身跑上一樓避記者.唉!點避都冇用啦,唔通今晚開騷唔見人咩?


text:
艾粒率先操 星級獵人
如果話PSP最多人玩,最有影響力嘅遊戲,根據近日網上嘅群眾反應,就知首屈一指肯定係《MonsterHunterPortable2ndG》!皆因上集已搞到全城盡興,如今呢隻極級加強版更可用萬眾期待嚟形容.喺眾多魔物獵人當中,最出名應該包括ILoveUBoyz(艾粒)嘅Donald,喺《MHP2》嗰陣已經玩到金睛火眼,如今當然唔會例外,所以Capcom就將全港第一隻行貨親手送到商台畀佢.睇見Donald笑到見牙唔見眼,就知佢有幾咁Happy啦!
文:陳福榮
由於好多人都知Donald係標準機迷,仲極度愛上《MHP》系列,所以廠方舊年推出第二集都有搵艾粒做商場騷搞吓宣傳.到今集未見街仲畀佢優先擁有實Game,唔係傳媒即場試玩,冇得拎走咁簡單,證明佢真係勁有「飛屎」.
據Donald表示,儘管自己上集仲未打爆機,但都算花咗唔少鐘數落去.而佢絕對唔介意隻Game難玩,「因為越難打,戰勝對手先有無比滿足感,但如果玩起嚟太麻煩嘅話,都好快冇癮啦.」佢仲話今集點都會孖埋班903DJ如細蘇,Leo甚至關楚耀,張致恆等歌手怒煲,始終正Game又點可以唔同成班志同道合者分享.
至於代理拎唔到「拉臣」嘅同捆主機版,早於周一晚上就殺到本港,但索價超過四千銀真係唔嘢小,碌盡友情卡都要三千幾,同單買標價平過三嚿嘅淨Game差幾條街!所以唔少人都好忍得手,一直等到星期三下晝行貨推出先出手,結果灣仔數字場喺極短時間內人頭湧湧,粗略估計高峯期單在一間Game舖,都排咗超過一百人!而且據知因日圓飆升,冇訂到嘅朋友要畀多幾草先落到樓,但正所謂千金難買心頭好,幾廿蚊又算得啲咩吖?
■好耐都冇試過數百人圍住進出通道,排隊等買Game嘅盛況咯.
問Donald之前玩成點,佢話平時只有趁食晏嘅空檔同其他同事組隊開局,或者收咗工返屋企瘋狂劈怪,令平時視力甚佳嘅佢,俾「芒亨」整到有啲近視喎!由於仲未完成上集一定數量嘅HR6任務,所以即使嚟到《MHP2G》都未能即時挑戰眠鳥或者迅龍呢啲全新敵人.但隻Game基本上係包含晒成隻《MHP2》在內,大家都係盡快搵朋友幫手,夾手夾腳打開通往最上級G級任務嘅大門.
■唔少體形超巨大嘅兇獸,今集依舊不停折磨玩家意志.
■眠鳥係最先遇上嘅新強敵,單人匹馬上陣要有一定技術.
咪以為《MHP》系列只識打打殺殺,其實內容某程度上都算好有心思.上集增設咗班貓貓幫你看門口同煮飯,慌死唔整啲變壞食物毒瓜你咁;到咗今集養育貓貓嘅玩法有更多變化,佢哋會喺單人離線模式陪你執行任務.起初都係搞亂檔居多,成事不足敗事有餘,但嗰啲專用武裝又真係好鬼得意;單睇呢點份上,畀心機幫班衰貓升吓Lv咯!
■手持咁大把刀嘅東洋武士,身邊有隻貓好似有點兒古怪.
《MHP2》引入咗BGLoading,喺進入版圖後預先讀定部份資料,務求縮短整體讀碟時間,但因為咁會幾食電吓,所以唔少人都帶齊火牛去Cafe操機.今次《MHP2G》再加埋類似邪道嘅MediaInstall,一炮過預先安裝580MB資料入去,以往Load到死嘅情況即時消失.亦因為咁好多機迷都響買Game嗰陣,順便買多張1GB或2GBMemoryStick,都算係間接推動消費意欲.
■只要選擇繼承《MHP2》資料,就可以拎番啲強勁武裝.
■火山地帶敵人從熔岩跳出嚟,一睇就知唔係善男信女.
機種:PSP
廠商:Capcom
類型:ACT
人數:1-4人
日期:已推出
價格:$288
查詢:23661001
■除咗海報同八達通卡套贈品,廠方仲引入靚靚畫集同配件套裝等畀你收藏.


text:
Volvo雪上行(下):車生猛 人Freeze
今次Volvo北極試車日子唔算長,但就樣樣事都係我嘅新鮮事.第一次去瑞典,第一次喺雪地揸車,第一次落Track甩尾,第一次撞車撼雪,第一次揸雪上電單車兼炒車……多到暈嘅第一次,為揸車生涯增添咗唔少可一不可再嘅難忘經歷,亦可能係一生中唯一一次北極自駕之旅㖭!
記者,攝影:梁美甜
鳴謝:VolvoCarsHK(29273388)
轉咗幾程機,終嚟到北歐瑞典首都Stockholm,但今次試車場地選址係更北面嘅Kiruna,於是要停一晚再轉乘內陸機.由於Kiruna位處北極圈66°33'以北,喺北極圈範圍入面,所以今次絕對係北極試車.據Volvo代理朋友指香港仲未有XC70,於是一到營地見到多部不同型號全新Volvo車款,就急不及待摷部XC70嚟玩喇!無講錯,真係「摷」,事關成排車已經俾雪蓋住!無法喇,溫度只有約攝氏零下22度,怕凍嘅我直頭凍到癲,入黑就更加唔使講!臨入暖笠笠嘅室內之前,望住部車,想到嘅係部車成晚留喺天然大冰櫃入面點保溫呢?開車前莫非要早幾個鐘撻定車?咁水箱水又點呢,唔怕結冰咩?
今次試車,除各項實試嘅時候要揸車外,各測試地點都由自己揸車前往,因此整個旅程足有三分二時間可以揸住車喺雪地上行.雖曾到過唔少落雪嘅地方,但喺雪地上揸車就真係第一次,好唔慣!
揸住部XC70出發,映入眼嘅全都係一片雪白,分不清東南西北,只好緊跟前面部車,「拉住龍」前進.之不過天要玩我,避也避不了.突然間,一部大貨車從對面線逆向經過,隨即漫天飛雪,即時踩Brake放慢速度,都係要撞,唔係撞車而係撞雪,俾成幾呎厚棉花糖般嘅雪牆,食住唔郁得,雖然唔只我一人揸車撞到雪牆或食住部車,但食到郁唔到要出動到拖車嘅就得我一個,𤓓!
今次實試,自己主要選擇XC70同XC90嚟試,之不過大會亦安排咗唔同車款進行唔同測試,好似用S80作升級冰面滑行,C30R-Design作甩尾賽車,XC70同XC90就作On-offRoad及長途駕駛之用.無論喺咩測試,大家都狂甩,自己更加不在話下,狂甩之餘仲狂撼,賽車時一甩尾,C30仲撼埋雪中撼到砰砰聲㖭.最令人驚訝嘅無論係XC70抑或係C30都好,無因為多次又甩又撼而有揩花凹陷,可見車身鋼水唔錯之餘,連表面用嘅漆油加工表現優秀,防揩花損傷能力奇高,從而反映出一向強調安全性嘅Volvo,無論係車架以至全車防撞防護工夫都做到足,所謂信心咪就係咁嚟囉!
■呢架就係俾我撼到砰砰聲嘅C30,居然無花無凹,堅!
■由營地出發到測驗場地都係自己揸,仲唔揀部心水車咩!
相信好多人喺嚴寒嘅天氣下,最想食嘅一定係熱食,我都唔例外,揸咗成朝車之後,午餐原是熱辣辣鹿肉配薯菜,剛好有事走開幾分鐘,回來滾燙嘅鹿肉已經變成「外冷內暖」.算數,飲水都得啫,一扭樽蓋,「沙」,蓋都未攞開,即見成樽水由樽口結冰至樽底,誇到變戲法咁!總之呢一餐,認真難啃!
■單看外形比例,完全唔覺呢個帳幕大到放得落幾張長枱.
■LunchTime,大家第一時間攞嘢食,仲要係熱嘅!


text:
自福崗返東京,唔坐火車咯,改乘全日空嘅空中穿梭,每小時一班機,十分方便.原來機票價格有兩種,搭固定時間班機,錯過咗就冇得賠嘅機票售兩萬零三百日圓,搭有得賠(即是錯過十二點可以改坐一點,兩點,三點班機)嘅靈活時間班機機票,要三萬五千三百日圓,貴足五成.大概只有一啲商社專員忙於開會,見客,唔肯定上機時間嘅,先至會買貴機票啫,我哋梗係買二萬日圓嗰隻機票啦.福崗機場離開市中心不遠,搭的士二十分鐘就到,邊會錯過上機時間㗎.
嘩,旅客真係多,可載三百幾人嘅波音機無一空位,如果班班機都咁滿,福崗─東京直情係黃金航線.航機時間只需九十分鐘,到咗羽田機場就坐Monorail入東京市區,再轉的士去新宿HyattRegency,點知司機話唔識係邊間,肥仔K立即改口話:「即係CenturyHyatt」,司機先至話:「係,係.」呢間酒店改咗名,要宣傳吓至得.
喺日本南部嘅福崗見唔到櫻花,令左丁山有啲失望,點知三月二十五日嘅東京,櫻花已經盛開,上野公園擠滿日本人與遊客,公園內之櫻花大道兩旁,畀日本人以早到早得嘅方法,各用藍色膠布鋪在地上,霸晒位,三五成群以至三,四十人坐在櫻花樹下賞花飲茶,飲酒,開心到極.左丁山參加肥仔K嘅碩士畢業禮後,當然從俗到上野公園一行,趁熱鬧,賞花之時碰到一對來自大陸嘅夫婦,同靚女同行,一望而知就係佢哋位千金啦,請位靚女同我哋揸機影番張相,我哋又同佢哋影番張全家福,閒談幾句,知道佢哋來自河南,左丁山順口講咗一句:「洛陽是河南名府,詩云,人到洛陽花似錦,今天我們在東京賞花,亦有此感覺.」點知大陸夫婦唔知左丁山講乜,只係回答一句:「我們來自鄭州」,唔通左丁山啲普通話水皮得好緊要?以後要勤加練習至得.行完上野公園,例牌去拜淺草觀音,跟住肥仔K話佢宿舍下面有條河,櫻花開得燦爛,於是立即去.宿舍在椿山莊四季酒店附近,小河兩岸果然被櫻花包圍,櫻花樹多到數唔晒,而且遊人稀疏,影相無人騷擾,認真爽!


text:
鴨仔陪冲凉 濕身小喇叭
小記無緣做歌星,但閒時都會幻想吓自己踏足紅館.回歸現實,最多咪每晚喺浴室開個唱!但清唱極齋,有音樂襯底就Perfect!最近JCSHOP返咗批盞鬼防水喇叭,可駁iPhone,真係邊唱,邊聽林峯首《Let'sGetWet》,邊捽乾淨啲老泥都仲得!
記者:王震遠
攝影:林栢鈞
Model:[email protected]
唔知係睇得《情義我心知》多,定係啲阿媽鍾意用玩具人冲凉,人大咗之後總係對玩具鴨仔有情意結,總之諗起佢,就諗起浸浴缸.可能有廠商睇中咗呢個Cute爆造型,將佢化身成一個落湯鴨防水喇叭!
一隻鴨仔唔成事,仲要加隻鴨蛋先埋班.呢一套無線防水喇叭叫做iDuck,由一隻鴨仔外形嘅無線防水喇叭(JIS5級防水)同埋蛋形無線發射器組成,鴨仔負責喺水面嬉水,身上內置防水喇叭,可以等你邊玩鴨邊聽歌;鴨蛋有發射功能,主要用嚟駁住音響設置,例如iPhone,iPod,一般手提電話同CD機都支援得到,只要有用3.5mm插槽就無問題.無線接收範圍可以去到5米咁遠,真係話之你點冲凉,點嬉水都幾難整濕部iPhone啦!
■鴨蛋發射器,用3.5mm頭駁iPhone即聽歌.
呢款Cute爆鬆弛熊防水喇叭,睇外表同普通水樽無分別,但估唔到胃口咁大,將成部手機生吞入去播歌!
機身直徑有75mm,基本iPhone,iPod同一般電話都放得落,扭埋個蓋就唔怕整濕.裏面有一條L形3.5mm立體聲插頭,就係靠佢將音樂傳到樽底嘅喇叭.測試發現音底極雄渾,靚過唔少Cheap雞電腦喇叭多多聲!
不過記得攞出嚟聽歌之前,最好開定手機嘅音樂,同Set定Playlist,否則下下扭開個蓋嚟轉歌,真係幾麻煩.仲有咪當佢係許願樽咁掉落水,佢可以俾你淋水,但並唔支援潛水o架!
十個女人,九個為HelloKitty而瘋狂,原來呢隻貓都可以濕身!唔講仲以為佢係一個證件袋,最重要係佢有埋HelloKitty嘜頭,帶佢出街,隨時引死隔籬!
講番功能,佢嘅設計原理.同防水袋相近,但絕對無內置喇叭,要聽歌?就要靠一對入耳式耳筒.駁頭乖巧咁收埋喺袋背,啱晒企缸或者帶去沙灘游水嘅女性,仲有頸繩同手臂帶任你揀,靚得嚟仲可以聽歌,認真潮爆!
■內藏3.5mm插頭,一經駁上,就可用外置耳筒聽歌.


text:
國際網絡:唔夠錢使可以點
所謂積穀防飢,唔少打工仔就算有份收入唔錯嘅正職,都希望搵多啲錢傍身.如果本身份工搵嘅錢僅夠餬口,就更加想開多一條財路幫補家計.
LaurEC喺《MSN》討論區度問網友:「除咗份正職之外,越嚟越多人兼職搵外快,例如做神秘顧客,放貨喺eBay賣等,唔知你哋又做咩秘撈賺錢呢?」
唔少網友回應話,放工後會去成人教育機構教書,通常都係一啲興趣班,又或者幫市場調查機構做問卷,雖然人工唔高,但勝在冇乜壓力.TisLove就話:「放假會去市場推廣公司做,負責去啲大型百貨公司或超市推銷產品,工作冇正職咁刻板同沉悶,又賺到錢,一舉兩得.」但呢份兼職似乎「揚」咗啲,萬一遇見正職份工個老闆點算?
如果想神不知鬼不覺,搞網上拍賣可能都係一條唔錯嘅出路.Moemoney話:「我喺eBay度做買賣,雖然𠵱家搵嘅錢唔係好多,但到生意上咗軌道後,就會財源滾滾啦﹗」
與此同時,有網友即刻話想搵多啲錢,唔一定要打幾份工嘅,最好莫過於喺股市淘金嘞﹗Herring話:「我唔會額外再搵多份工做,但就會借錢去炒股.」不過,如果想喺股市賺大錢並唔容易,門外漢入市前一定要做足功課,揀股時仲要參考唔少資料同數據,市場分析等,真係少啲精神都唔得,分分鐘辛苦過做多份工,而且炒股需要本錢,不單止冇固定收入,仲有機會蝕錢,亦唔係人人都玩得起.


text:
今季必Buy彩藍,Metallic
Ella(官恩娜)工作繁忙,行街Shopping時間唔多,所以稍有少少時間,佢都必定跑去一些有齊衫,褲,袋,飾物選購的水貨舖,一次過可以盡掃心頭好.好多明星非貴不買,非名牌不要,Ella就覺得:「我買嘢其實冇乜準則,冇乜邊個牌子特別鍾意,冇話一定要買名牌,總之見到靚就買.香港其實有好多設計師都好有水準,上次幫TDC行咗個Show,見到啲年輕設計師嘅作品好Creative,真係有歎為觀止嘅感覺.所以,俾我揀我會支持本地創作多過歐洲名牌.」好多人買嘢都會擔心呢樣驚嗰樣,買條鏈返去又怕襯唔到見衫,買個袋返去又怕唔襯個Look,總之千機算盡先真係肯仆鎚交易.Ella卻以愛理不理買咗先算的宗旨:「我見靚就買㗎喇!買咗返去就梗有辦法襯㗎啦!今季好興彩藍,鮮艷嘅顏色,同埋一啲Metallic嘅元素,我會主力搜羅呢類嘅袋同飾物.」
記者:許維雅
攝影:陳偉強
幾多錢:$13,000
邊度買:銅鑼灣Twist
「我好鍾意買大Size嘅袋,MarcJacobs今季呢個新袋嘅Size啱啱好,款式簡單,今年夏天又好興呢隻藍色,再有埋今季繼續大熱嘅Metallic元素(金色粗鏈),非買不可.」
幾多錢:$5,800
邊度買:銅鑼灣Twist
「呢副烏蠅鏡真係好靚,金框襯紅茶色鏡夠特別之外,鏡臂用白皮包住夠grand.我有好多太陽眼鏡,但就好少見呢啲款式,見到咁靚,諗都冇諗就帶咗佢返屋企.」
幾多錢:$890
邊度買:中環treshei
「屋企總要有一兩個細細隻嘅ClutchBag傍身,同朋友出街飲嘢帶大袋太論盡.今季會興啲誇張嘅閃石,呢個袋啲閃石大大粒全由人手釘工,好骨子.加埋金色最易配襯,着咩色衫都用到.」


text:
收錄29款機體 狼過電影
卡通版《變形金剛》兩大主角柯柏文同麥加登,明明幾圓滑幾靚仔,居然去到電影變成鋼筋暴現,證明設計得太真實未必討好;但無論如何,呢套每秒CG都係燒錢嘅大片全球賣座,續集加埋IMAX特效,肯定正到飛起!趁電影24號先上,不如操定隻預先「上畫」嘅新Game,過吓癮!
文:陳福榮
睇得《變形金剛》,唔會個個鍾情人類老友嘅博派,點都有班死硬派係偏好壞事做盡嘅「狂迷」,因此遊戲可任玩家揀角度去演繹故事,完全跟足上集個Form來做.
兩條路線加埋共25關,相信機迷們唔會玩完一邊就算,點都掃晒所有劇情去享受所有增設部份,而且佢唔再係單線式劇情發展,無論博,狂兩派都任你揀任務去做,只要完成特定條件即能進入接住部份.
套戲有嘅主要場景如空母海戰,大街混戰等全數保留,留意雖然佢自稱是第三身視點射擊玩法,但近距離大招先有較佳命中率與破壞力,唔怪得連大黃蜂都下下跳劈咁打啦!
如果仲係得上集嗰堆機種,莫講入場觀眾會爆粗,機迷都唔會放過佢!據知隻Game收錄咗29款機體,博派俾狂派少3部,而且某啲機種只能喺多人連線時先用到.
當然,為提高遊戲嘅耐玩性,開發小組仲專登整啲電影版冇嘅原創機俾大家揀,好似有識得分離嘅博派戰機,但戲內就肯定並非要角,甚至根本冇佢存在,仲有網戰專用嘅尋找者等,保證《變2》迷唔會嗌唔夠喉.
本作共有5種連線玩法,包括有任揀機體嘅群揪,博狂兩派對決嘅組隊模式,類似《星戰Battlefront》爭地盤兼賺分嘅控制領地,針對敵方首領來殺嘅獨一無二小組戰,同埋好多FPS都備有嘅搶軍旗.
或者有人會質疑,上集出得麻麻哋,對今集信心大減,但《變2》由實力派Luxoflux去搞,過往佢哋出過電影改篇作品如《功夫熊貓》和《史力加2》等,仲有幾好評嘅犯罪Game《TrueCrime》,都算係唔錯作品.而除咗360同PS3版外,《變2》仲會出喺Wii,PS2,PSP和DS,最特別係DS因佢會分為博狂派兩個不同版本,想玩齊全部版面就要畀多次錢咯.
機種:XB360,PS3,PC
開發:Activision/Luxoflux
類型:動作
價格:約$340


text:
三甲剛選出,無綫即拉埋眾佳麗大談得獎感受.冠軍17號陳凱琳表示大家份屬好友,故揭曉一刻份外感動:「邊一個贏我哋都好開心,有呢個結果我真係想像唔到,仲喘緊氣咁.」至於得亞軍,同屬大熱嘅蔡思貝就表示:「宣佈嗰刻,我同自己講,行到呢步,我已經好滿足.邊個攞邊個名銜都好開心.」季軍6號劉佩玥眼淺得當場哭了,方才佢話:「成個過程都好快,Grace攞冠軍因為佢真係表現得好好,而我就比較緊張,情緒比較波動.」
問到當選後第一時間想做乜?冠軍17號陳凱琳謂:「我爹哋媽咪係觀眾之一,我真係好想攬住我爹哋媽咪,因為佢哋一直好支持好支持我,仲喺加拿大陪我返嚟,所以我真係好想好想攬住我爹哋媽咪.」亞軍15號蔡思貝就表示:「其實我呢一刻最想爹哋媽咪見到我呢兩個月嚟邊度生活(指電視城),睇到我喺邊度努力.」季軍6號劉佩玥就話唔敢請父母到場,擔心令自己壓力太大.
陳凱琳又表示,覺得自己答問題時最優秀,因為自己鍾意講嘢,又有司儀經驗.蔡思貝被問到覺得自己輸乜嘢,佢就話:「做港姐要代表香港,可能我講嘢有少少咬字唔清楚,表達能力冇Grace咁好.」季軍劉佩玥就話覺得因為Grace今晚表現真係太好.之後無綫再請來三甲佳麗嘅家人上節目,講到肉緊之時陳凱琳率先企起身轉身攬住雙親,之後蔡思貝同劉佩玥都一齊企起身,分別同身後嘅家人攬攬,蔚為奇觀.唯獨係13號友誼小姐歐陽巧瑩未有家人上來,慘變孤獨精好尷尬.


text:
求驗客手記:球星餐廳衞生好唔掂
謝四傑斯嗱渣風味
呢期香港Chok王廚神嘅飲食節目,瘋狂喺面書洗版,好多人都批評佢唔識煮嘢食;嗱,我大求俠講句公道說話,睇佢節目嘅觀眾,都不外乎欣賞Chok王嘅型仔樣啫,做咩又邊有人理.好似英國球壇兩大名宿謝拉特同傑斯,開設嘅餐廳都俾英國衞生部評低分,不過又有乜所謂,幫襯佢哋都應該係球迷,志在見一見偶像啫.
唔少英超球員踢緊波已經安排後路,搞吓小生意都好常見,利物浦名宿謝拉特同曼聯名宿傑斯,都分別係利物浦市同曼市開設餐廳,不過英國《太陽報》就玩踢爆,話謝四開嘅「The Vincent」就最羞家,評分以五分為最高,但只係得零分,傑斯開嘅「George's」就好啲啲,不過都係得兩分,處於唔合格水準.英國衞生部門發言人仲表示:「餐廳食物唔安全,作為衞生部門,我哋必須執法,保障市民安全.」
其實兩間餐廳消費都唔平㗎,好似The Vincent提供早午晚餐同下午茶,而且好多元化,連壽司都有得食,一個晚餐主菜以20鎊(約195港元)起,有10件嘅細壽司餐就要成19磅(約185港元),海鮮壽司就以兩鎊(約19蚊)一件起計,壽司,魚生呢啲高風險食物,如果製作過程唔衞生就真係好大鑊.最搞笑係英國衞生部門係發放一張評分證明,餐廳應該放喺當眼處,不過兩間餐廳竟然學人人側側膊,夠膽死唔擺呢張證明出嚟.不過衞生部門警告之後,兩間餐廳都承諾會改善衞生環境咁話.
謝四同傑斯為咗挽救餐廳信譽,就應該要落多啲鋪頭,日日喺度打躉,食足三餐都冇屙冇嘔,畀番啲信心食客,又可以做生招牌,吸引更多球迷嚟朝聖,講真,啲人去幫襯,唔多唔少都係因為佢哋兩個大名啫.


text:
名人密碼洩一億天機
破紀錄一億元頭獎六合彩聽晚攪珠,全城男女老少連日來喪刨六合彩經,誓要一注獨得,做個億萬富豪.吳爽噚晚都發咗個橫財夢,中外名人爭住同吳爽報夢,總共提供咗六個lucky number,必中咁話.究竟呢班係苦海明燈,定係賭海奇葩呢?聽晚自有分曉,不過都係嗰句:小賭怡情,大賭好易輸鑊勁.
發夢都估唔到自己會俾黨友李慧琼踢出局嘅禮義廉忠臣,報夢都仍然死心不息,整咗個掌心六合彩我哋嘆.大佬,即係點呀?買9號定係4號呀?馬會攪珠好嚴明好公正㗎,唔可以種票造馬㗎.
蘋果教主喬布斯遺作iPhone 5面世,今日喺香港正式開售,同億元六合彩開彩一樣咁哄動.若然今期開出個5字,咁就認真應景嘞.睇番教主嘅生平,1955年出世,2011年10月5日去世,同個5字都幾夾.
喺7月17日秘密上京面聖嘅「唔得掂」,同個7字好有緣.自從佢上場之後,好多人都話,見到佢就不期然諗起個7字.小說家梁羽生有部《七劍下天山》,家陣特區都有條「七儉下刀山」,俾人插到飛起,都幾凄厲.
剛結束嘅歐聯第一回合分組賽,地上最強嘅巴塞隆拿又係靠美斯嘅頭頂腳踢單天保至尊,反敗為勝.10號仔美斯買六合彩,有乜理由唔係用番10號做膽?
沿途與他車廂中私奔般戀愛,再擠逼都不放開;祈求在路上沒任何的阻礙,令愉快旅程變悲哀……唔知點解,楊怡報夢時毫不猶豫就揀咗呢個冧巴.不要問,只要信.
23條立法係僭建英嘅四大政治任務之首,正如佢話自己N屆都唔選特首一樣,佢越否認就越令人堅信係真嘅.所以佢報夢推介23號,絕對唔奇怪.


text:
求驗客手記:連續兩場入波又點先
史長老照插連美斯
停擺咗一段時間嘅歐洲賽,終於喺禮拜三回歸.其中英超班霸曼聯喺歐霸盃16強次回合,主場2:1反勝寧斯,總比數大勝7:1成功晉身8強.成年入得一球嘅連格,好威水咁繼英超煞科戰之後連續兩場有「士哥」,但係一向鍾意對班紅魔後輩評頭品足嘅名宿史高斯,賽後又將矛頭直指連格,話佢咁嘅表現只係可以踢副選,認真慘情.紅魔球迷下季仲見唔見到連格真係好難講,但就一定唔會見到阿歷斯山齊士,呢位英超最高薪球員上季借咗去意甲國際米蘭,禮拜四正式落實轉投後者,周薪由50萬鎊勁減超過7成到稅後13萬鎊(約132萬港元).
因為首回合已經作客大炒五粒,所以紅魔返到主場派上大量副選上陣,恩哈路,連格同桑馬達都正選上陣,上半場兩隊互無紀錄,不過換邊後嘅15分鐘,寧斯後衞韋辛格喺禁區外一腳遠射收死羅美路,幫客隊先開紀錄.落後嘅紅魔兩分鐘之後火速追平,馬達先交出一記直線畀連格單刀射入,再喺88分鐘助攻後備入替嘅安東尼馬迪爾再入一球,成功2:1反勝寧斯,兩回合計以7:1晉級,八強會對哥本哈根.
今場成功為紅魔射入扳平一球嘅中場「連美斯」,亦都係繼英超煞科戰鬥李斯特城之後,連續兩場波有「士哥」,要知道佢上一次連續兩場入波,已經係2018年嘅事.不過賽後史高斯都係鬧爆連格,仲話佢唔夠班踢紅魔:「最近連格嘅表現真係一般,如果曼聯想贏冠軍嘅話,佢會唔會係正選11人?我唔覺得佢係.不過今場波佢只係踢得60分鐘,我都好肯定禮拜一嘅八強佢冇正選踢,我覺得蘇斯克查可能會賣走佢.」
其實史高斯自從退咗休之後,一直對曼聯班兵唔太滿意,基本上冇邊位魔兵冇鬧過.不過身為紅魔嘅名宿,史高斯早前居然無視限聚令搞生日P賀囝囝生日,仲搞到要俾當地警方警告.事關上禮拜五係史高斯囝囝阿倫嘅21歲生日,所以史高斯就喺自己價值350萬鎊嘅豪宅幫囝囝搞生日P.當地喺上禮拜四實施咗新一輪限聚令,但史高斯無視禁令,仲請咗唔少人嚟參加,片段可以見到佢哋完全無視社交距離,有機會隨時又再爆發群組感染,史高斯今次真係「有口話人冇口話自己」喇.
馬迪爾(左)後備上陣仍能攻入致勝一球,自然深受主帥蘇B喜愛.
另外,意甲國際米蘭喺周四宣佈,今季借將山神正式加盟,簽訂三年合約.呢次轉會,31歲嘅山神係以自由身加盟國際,佢喺18年加盟紅魔,基本人工加上獎金等周薪可達50萬鎊,不過來季就大減到得番13萬鎊;山神喺18年加盟同曼聯簽約四年半,紅魔可以提早甩走包袱,唔排除好似早前傳聞咁,要向山神支付一筆「分手費」先傾得掂數.
山齊士(右二)已落實轉投國際米蘭,來季唔使返曼聯「彈鋼琴」.


text:
隔牆有耳:高牆內最快樂的15分鐘
仔女開心舞賀壽 阿尹冧爆(李八方)
尹兆堅生日隔牆有耳
早陣子有讀者來信,整合牆內部份6月之星,其中之一係民主黨尹兆堅,佢噚日就要喺高牆內慶生,阿尹團隊就喺尖沙嘴開設生日街站,畀同路人喺繁忙街道中停下腳步,花幾分鐘為阿尹送上生日祝福.
阿尹團隊亦有喺fb專頁出文,提到只有十多歲嘅尹家小姐弟前日為還柙中嘅爸爸帶嚟一份特別生日禮物,家姐當日好熟練咁帶住弟弟去咗荔枝角拘留所探阿尹,兩個見到爸爸之後,未坐低已經好高興咁拎起聽筒大嗌一聲:「爸爸!HAPPY BIRTHDAY!」,令阿尹咧嘴而笑,小姐弟之後再即場為爸爸跳咗隻生日開心舞,阿尹見到兩個小靈精嘅舞姿,即時笑得「見牙不見眼」.
可惜係快樂時光過得特別快,15分鐘探訪時間好快就完,小姐弟探完阿尹,之後仲去街站探fb小編.fb小編話自己問過小姐弟,點為會有跳生日舞呢個諗法,家姐就話因為爸爸鍾意睇佢哋古靈精怪嘅樣,佢哋只係想做一啲令佢快樂嘅事.其實阿尹一對仔女喺爸爸面對政治檢控之後都一夜長大,早排尹太生日適逢民主派初選案馬拉松式審訊,當然冇機會食飯慶生,當時家姐都有去法院陪媽媽聽審,之後再返屋企照顧弟弟等媽媽返屋企,兩姊弟亦一齊畫咗生日卡,希望喺政治寒冬中為父母送暖.


text:
好多人都話做中層員工就最大鑊,因為上要湊老闆,下要𠱁馬仔,有時真係裏外不是人.小弟只係低層員工,過住日日靠打字寫文章,賺少少錢過活,就未體會到嗰種困難.不過,相信摩連奴,雲高爾(圖)呢啲教頭就好有共鳴.
雖然呢班領隊人工高,但都係中層打工仔一個,上要湊班主,下要睇住班球員嘅面色做人.中層正常就高人工過低層,但你做領隊,分分鐘有一半手下都高人工過你.假如人工係同能力,仲有喺老闆心目中嘅地位成正比的話,你呢個中層領隊嘅地位可能仲低過啲球星.最弊嘅係,大家嘅人工唔係秘密,唔單止球員知你人工幾錢,就連全世界都知,咁試問你喺更衣室又有咩權威?又點壓得住班球員呢?前曼聯領隊費格遜深明此理,佢喺本新書入面講過,以前教曼聯嗰陣,佢要格拉沙家族承諾,唔可以有球員嘅人工高過領隊,就係要維持呢種「階級觀念」.
𠵱家球壇越嚟越多球員兵變,搞到領隊下台,就好似啱啱摩連奴被炒,佢就聲稱話被球隊背叛.喺呢件事上面,有人撐領隊,覺得班球員冇職業道德,專登踢得衰嚟逼走阿頭;亦有人撐球員,覺得成隊球員都反一個領隊時,嗰個領隊肯定有好大問題.小弟個人覺得呢個係足球商業化嘅結果,以前球隊賺錢,淨係靠成績,所以領隊好重要,但𠵱家球隊除咗踢出成績賺轉播費,就係靠球員賣波衫,拍廣告,拉贊助,球員嘅商業價值非常高,幫球隊賺錢嘅能力高過領隊,帶動球員地位上升,結果出現𠵱家球員地位凌駕領隊嘅現象.
文:咖喱


text:
摩連奴(圖)被炒,其實並不意外,小弟早在上個月國際賽期前已經覺得「寸王」危在旦夕,不過歐聯仲有啲成績一路拖落去,到聖誕快車前夕先炒,絕對唔係一個好時機.車仔今季戰績下滑原因心照不宣,並唔係球隊實力問題,摩連奴一走就大勝新特蘭,換邊位上去都扭轉局面啦.
最意外摩連奴今次被炒,竟然離開得唔夠型;講真摩連奴又唔係第一次被炒,不過被炒前多次講被球員出賣,就好似潑婦罵街,講真球員係你搵返嚟,佢哋變心真係唔怪得邊個,仲有連走都走得樣衰過人,做咩要用外套掩面箒,你唔係叫雞高官俾傳媒撞破要掩面離開時鐘酒店喎,你兩次都幫車仔贏英超,對得起球會,球員,球迷有餘,無愧於心,點解唔昂首闊步,着住經典灰黑色大衣離開史丹福橋,然後回頭揮手告別呢?
其實隨住費格遜退休,摩連奴被炒,雲高爾落難,亦都反映強勢領隊嘅末日;球員hea踢逼走領隊,好多時都係紐卡素球員嘅技倆,但連車路士都係咁,情況真係一發不可收拾;我都覺得阿巴莫域治係好唔想炒摩連奴,但換過晒十幾位球員易啲,定換一個領隊易啲?球員對教練或領隊稍為不滿就可以發動「工業行動」,視職業操守如無物,難怪拜仁快人一步簽入安察洛堤,因為球壇能跟球員保持良好關係又有好成績嘅教頭真係太少喇.
文:牽牛


text:
「鐵爺」終於返嚟嘞!養傷近十個月嘅中國中場李鐵,喺禮拜一打和西布朗一比一嘅預備組賽事中打足全場,而且表現備受讚賞,雖然唔知佢幾時先可喺英超聯上陣,但總算係個好開始.
李鐵喺今年一月斷腳後,唞咗成十個月,到三個禮拜前先好番.喺禮拜一對西布朗場預備組比賽,佢被委任為隊長,兼打足全場;雖則佢幫唔到球隊贏波,但表現就備受好評.
之不過,李鐵佢要喺英超聯上陣,就唔係咁容易,事關對光頭「TWINS」卡斯利同加維臣今屆踢到上身,防守做得好之餘,重全共入咗五球,所以佢想攞番個正選位,真係唔容易.
但所謂「好嘅開始係成功嘅一半」,𠵱家李鐵佢嘅狀態開始返嚟,加上喺受傷之前算幾受領隊莫耶斯重用,所以我求大俠相信佢喺英超聯重有作為.
至於喺呢場預備組波同李鐵交手嘅日本中場稻本潤一就慘啲,買佢過嚟嘅美臣畀西布朗炒咗,新上場嘅白賴仁笠臣似乎唔多鍾意用佢,所以佢應會過返喺效力阿仙奴時嘅「冷板」生活.
背天主投紅魔軒斯聖誕要踢波
曼聯嘅阿根廷後衞軒斯話佢係虔誠天主教徒,好重視聖誕同復活節,必定要同家人過節;但弊在曼聯喺拆禮物日同保頓打英超聯,所以佢就好唔開心.歐洲好多聯賽都會喺聖誕休戰,但英超聯就例外,既然佢選擇嚟英發展,就應該有心理準備,到時畀啲心機比賽好過啦!
沙達斯英雄無路失業多月委身德乙
希臘喺今夏創造神話攞咗歐國盃冠軍,但都係表面風光,事關佢哋除咗冇球員入選今年世界足球先生選舉最後三強外,好多球員發展麻麻.好似查列斯迪斯,喺不來梅只係後備;沙達斯重慘,自從七月約滿雅典AEK後一直失業,到日前先加盟德乙球隊科隆,認真唔掂.
朗拿度好識做外交戰術討好德國
朗拿度透露,○七年同皇馬約滿後有興趣到德甲落班,原因當地有唔少老友嘅巴西球員.乜佢唔記得講過想去英超波咩?之後記者叫佢比較德國國家隊爭位嘅門將簡尼及列文,就話肯定係簡尼好啲,可能係見世界盃射爆簡尼贏冠軍,○六世界盃又喺德國舉辦,先打好啲關係.
意聯會重選主席AC第日補時冇爽手?
意大利聯賽會周一證實,現任主席加里安尼喺最新一輪投票,未能達到連任票數,需要重選新任主席.加里安尼同時亦係AC米蘭副會長,上季意甲聯賽多場AC賽事都曾經出現補時長達七,八分鐘情況,觸發唔少陰謀論.𠵱家加里安尼可能冇得坐呢個位,睇下重有冇得嘈啦.


text:
(姐匙Talk)滿天星黐渣男考驗友情
喺娛樂圈要搵到真朋友真係唔易,始終同行如敵國,加上呢個圈特別多是非,如果真係keep到份友誼就難上加難.好似「型女」,「發電機」同「滿天星」三個女仔,原本一度係閨密,因為三個女仔同一時間入行,啱傾又投契咪成為好姊妹囉.
身為好朋友當然同聲同氣,當時型女,發電機同滿天星都同「大大佬」玩埋一堆,但三個女仔不約而同知道男方好花心,當時大大佬已經有女友,但三個女仔因同佢玩得埋,就知佢竟然瞞住女友出去偷食,身為女仔當然睇唔過眼,唔值佢嘅所為,私底下齊齊鬧爆大大佬.
但係緣份呢啲嘢真係好難講,冇幾耐滿天星竟然偷偷地同大大佬撻着,當時佢梗係唔敢同型女,發電機講啦,之前佢哋仲一齊鬧緊大大佬花心,轉頭自己竟然搭上咗,但係紙又點包得住火,冇幾耐型女同發電機就發現咗好姊妹同渣男拍拖,佢哋四個嘅友情就漸行漸遠,因為型女同發電機都覺得滿天星明知大大佬有偷食前科,仍然同佢一齊,而且大家當時仲一齊鬧爆佢大大佬,將來有乜事真係自己攞嚟.不過大大佬可能為咗滿天星而改過,兩人拍咗拖一段時間仲係咁好,型女同發電機可能隨時跌爛眼鏡.
我姐匙縱橫歌影視幕後,多年冷眼旁觀,娛樂圈大小事都走唔過我雙眼,歡迎大家嚟剝花生.


text:
求驗客手記:懶理前球僮寸爆 活士話要重振虎威 - 求驗客
一沉百踩究竟係咩滋味?問吓高爾夫球壇前「1哥」美國球手活士就最清楚,佢自從09年性醜聞爆發後就冇運行,同老婆艾蓮離婚,商業贊助紛紛走人,膝傷年初又復發,今年已經冇玩兩項大滿貫賽事,最弊係兩星期前炒咗嘅球僮威廉斯(SteveWilliams)又出嚟寸佢,究竟活士惡運幾時完?周四展開嘅PGA錦標賽前景又會如何?
現年35歲嘅活士生涯贏過14項高爾夫球大滿貫錦標,絕對係高球壇嘅翹楚.但自從爆出性醜聞後就一直行衰運,呢兩年佢仲有冇「獵」過女人真係唔知,之不過佢冇贏過任何冠軍就係事實,搞到佢「1哥」地位不保,世界排名仲跌至第28位,真係可算係衰到震,最慘嘅係佢日前膝傷後復出「第1擊」,日前出戰石橋邀請賽,最終只係錄得並列第37位,好衰唔衰,冠軍仲係由前球僮威廉斯「輔助」嘅澳洲球手史葛贏咗.
賽後威廉斯即刻有仇報仇,數臭活士,話跟咗活士12年,估唔到佢咁冇情冇義,話炒就炒,事前冇通知過佢,搞到佢冇晒尊嚴,好彩呢次幫史葛贏咗,威廉斯賽後「金句」就係:「這是我球僮生涯最滿意的勝利!」
究竟活士炒威廉斯之前有冇同佢傾過,真相真係只有兩人先知,因為活士周日賽後就話過有,仲話兩人對話過程係激烈啲,但絕對係「mantoman」咁傾.查實呢啲都唔係重點,因為「老虎」活士嘅球迷,最想知道嘅係究竟偶像係咪真係可以東山再起!活士就當然好有信心,多次以「Nice」形容自己狀態,佢話:「今次係一個好好嘅試驗,推桿,擊球等都做得不錯,感覺真Nice!」
喺美國亞特蘭大舉行嘅PGA錦標賽,活士話晒都贏過4次,難怪佢咁有信心,之不過呢個比賽對佢嚟講,絕對係名譽之戰,皆因佢好耐冇贏冠軍,贏冠軍自然可以出番口氣,但係贏唔到都要最少達前14位,究竟活士話自己狀態「Nice」,係真話定係謊言,周四就會知道!


text:
2ac2
求驗客手記:翻撻女友出海梳乎
美斯扯煙 - 求驗客
巴塞隆拿嘅阿根廷球王美斯除咗踢波叻,冧女都有一手,近排佢同女友安東蓮娜成功復合,而且仲齊齊上遊艇玩.而佢喺同安東蓮娜纏綿之後,仲嘆番口事後煙㖭!
日前返咗巴塞進行季前操練嘅美斯,一向畀人乖乖仔嘅形象,但喺打美洲國家盃之前,就俾阿根廷傳媒踢爆原來係鹹濕仔一名,喺布宜諾斯艾利斯一座高級公寓內有個私竇,仲成日約埋米列圖兄弟同埋班豬朋狗友開淫亂派對.咁都未算,佢打完美洲盃後約埋巴塞嘅巴西籍隊友丹尼爾出海度假,點知又出事.
成班人出海游水曬太陽,本來係好健康嘅活動,但就俾美斯一個行為搞到唔健康.美斯喺赤裸上身曬曬吓太陽嘅時候,突然攞條煙仔出嚟食.睇佢含煙個樣,應該唔係最近先有呢個不良習慣,估計佢嘅煙齡應有番咁上下,而且食煙個樣,仲同影帝張家輝有分似㖭.
啲狗仔隊除咗成功揭露美斯係煙民之外,仲踢爆佢原來同先排分咗手嘅女朋友安東蓮娜復合.身穿白色吊帶短裙嘅安東蓮娜,喺遊艇上同美斯煙韌完之後,之後就除咗條裙,但大家咪心邪,佢身上有三點式泳衣.睇嚟美斯呢支煙,九成九係同安東蓮娜親熱完後嘅事後煙.
美斯先排被傳成日同阿根廷啲肉彈模特兒同埋明星鬼混,家陣佢同女友安東蓮娜喺番埋一齊,對佢同巴塞嚟講絕對係好事.至於佢俾人影到煲煙,作為一個運動員,食煙當然係唔啱,但講真,球壇有唔少世界級球員係煙民,好似係意大利龍門保方,英格蘭前鋒朗尼,德國中場奧斯爾,同埋幫法國贏過歐國盃同世盃嘅退休球王施丹.
只要唔影響喺場上嘅表現,相信巴塞隆拿教練哥迪奧拿亦唔會因呢次事件而捉佢去照肺.但點到好,寧畀人知,莫畀人見,美斯始終係球王,食煙始終有損形像,希望佢經過今次之後,會學精啲啦!


text:
李若彤喺90年代拍過唔少電視劇,當年佢嘅「仙氣」真係出晒名,之後喺2000年代仲北上發展,喺04年拍完《大宋驚世傳奇》之後就淡出幕前,直至2013年復出拍《女人俱樂部》,神隱近十年原來李若彤曾經喺呢段時間患上情緒病.
李若彤曾經接受《蘋果》專訪講到當時工作令佢身心疲累,加上當時另一半商人郭應泉唔想佢工作,而淡出幕前,雖然李若彤為愛放棄事業,不過佢嘅戀情未有開花結果,08年同男友分手,失戀令佢頓時迷失自我,不過咁都未算最差,喺09年李爸爸中風.
而李若彤喺失戀,父親患病雙重打擊下患上抑鬱症,仲一度想輕生,佢話「感情分開係潛伏點,跟住爸爸病係爆發點,爆發到有情緒病,有諗過自殺!企喺街,無端端諗行出馬路會點呢?有衝動想做呢樣嘢,係唔知點解.幸好上天畀個姨甥女我,湊佢係我最開心嘅時間,亦係佢救咗我,多謝妹妹畀我做媽媽嘅經驗.」之後李若彤睇醫生治療,喺藥物幫助下情況好轉,不過及後爸爸離世令佢嘅情緒病復發,再食兩年藥之後情況先至穩定.
喺訪問中,李若彤話除咗將湊姨甥女視為寄託,仲多謝一位朋友當頭棒喝,講緊嘅就係發哥(周潤發),李若彤話「舊年11月喺大陸工作返港機上遇到發哥,佢問我仲有冇諗拍戲?我話冇,佢話人點可以唔做嘢㗎,佢講完我突然醒一醒.佢仲問我有乜興趣?我話鍾意運動煮嘢食,佢就話去考個健身牌,或好似謝寧咁,將興趣發展成事業.」佢仲多謝發哥引導佢去思考,之後仲有緣復出拍劇.


text:
中原地產收購利嘉閣之後,施老闆(圖右)變成一個人戴兩頂帽,身份較特殊,所以施老闆決定嚟個大改組,自己出任中原集團主席,旗下直屬就有中原地產,利嘉閣同中原(中國).
董事陳永傑同張奕威就再升一級做執行董事,陳永傑負責成個住宅部,下面就係四大天王,4個營業董事為掌管香港嘅唐秉正,九龍嘅劉瑛琳,新界東嘅阮錫章同新界西嘅王浩聰.至於張奕威就負責番佢嘅強項中原地圖同網頁等.工商部就由陳雁樓出任董事.
珀麗灣雖然重未開賣,但係聲勢就愈來愈強勁.噚日輪到中原搞個名為「全身感受珀麗灣」嘅推介會,租用尖沙嘴新世界中心裏面新開嘅NewEra兩粒鐘搞呢個活動,重由兩主區區頭做司儀,以輕鬆幽默方式介紹珀麗灣幻燈片,場內重有亞熱帶女郎派玫瑰花同埋薰衣草紀念品,緊貼該盤設有Spa水療服務,搞到個個想即刻實地睇呢個盤,果真搞得有聲有色. 向雷霆笠高帽
嘉賓雷霆準時到場,中原施老闆重喺台上大讚呢位喺金融風暴後賣樓戰無不勝嘅樓神,重用「新地出品,雷生帶軍,必屬佳品」嚟形容呢個盤,搞到雷生鬼咁開心,重暗示會用「高佣政策」回報班代理,咁大鼓勵,成班代理自然「訓身演出」啦!
地產代理話題都離唔開珀麗灣,美記黃主席話已經向新地雷霆洽商珀麗灣做員工度假屋,但重未決定係租定係買.繼美記日前帶隊從海上睇珀麗灣之後,香港置業噚日亦由董事胡日發帶隊去睇珀麗灣,同行嘅前線員工有400個,港置計劃派出8成以上兵力去打好珀麗灣呢一場硬仗.
蘭西
電郵地址:[email protected]


text:
我AV藍唔抵得消費blog嘅Shopping精成日淨係顧住啲女仔,決定寫番個blog講男人至愛嘅影音產品.AV影音再唔係發燒友嘅專利,𠵱家唔少人屋企都有套家庭影音,仲要係高清電視,Blu-ray藍光影碟嘅高清畫質;而最近AV界其中一個熱門話題係高清音效.
以往影碟音效主要係Dolby同DTS5.1環繞聲,勁啲去到7.1;而Blu-ray高清音效格式係DolbyTrueHD,DTS-HDMasterAudio(DTS-HDMA),不過,要啲七,八千蚊嘅HiEndBlu-ray機先播到,中檔機解唔到碼,畫質靚,啲聲就差咗啲.
點知平價殺入Blu-ray巿場嘅PS3最近推出全新2.30版韌體,免費畀用家上網upgrade部機嘅韌體(firmware),可以播放高清音效,仲推出咗一個主機加《劉德華WonderfulWorld香港演唱會07》藍光碟等套餐,據聞幾好賣喎.PS老細James話,呢隻係本地首製備有DTS-HDMA5.1影碟,好鬼好聲.小弟踩上門試聽,第一幕《天比高》華仔大玩電擊,啲電流聲喺身邊喇叭穿插,環繞聲一流;音效好有層次感.
我都寸James一句,高檔藍光機可以將音訊Bitstream直出AV擴音機解碼,啲聲仲靚.佢笑笑口話,PS3同其他藍光機唔同嘅地方,可透過韌體不斷upgrade,時機成熟都會加入Bitstream功能.
逢周五刊出


text:
香港馬會暫時就只係開歐洲四大聯賽嘅比賽標準盤,但濠江就唔同,其他比賽,甚至係友賽都照有賠率,重開埋亞洲盤.日前開出皇馬對中國龍之隊呢場友賽嘅盤口,初盤皇馬讓兩球半,臨場冧飛到兩球半/三球,最終讓兩球半低水,結果贏四比○,上盤順利開出.
雖然皇馬呢場波令球迷睇得開心,上盤客贏得愉快,不過我求大俠都奉勸大家唔好對「六條A」抱太大期望.就以對龍之隊呢場波為例,都係喺下半場換入多名後備之後,皇馬先至可以大勝.所以當佢哋喺星期二日本嘅友賽,同埋喺星期五對香港隊時,「六條A」都未必會使出真功夫.
艾法臣玻璃腳難得志
喺熱刺鬱鬱不得志嘅艾法臣,終於甩難加盟狼隊,不過狼隊似乎信唔過佢對玻璃腳,怕佢成日傷,於是只願意為佢提供一年合約,作為一個二十六歲當打前鋒,呢份約認真短.講開狼隊,佢哋啱啱簽入H卡馬拉健健康康,只要艾法臣,實力確係增加唔少.
法迪加着10號未必好
早幾日提過,國際米蘭終於落實法迪加嘅加盟,俾呢位之前懷疑心臟有事嘅仁兄歸隊;唔止咁,有消息話國米重會畀件十號球衣佢着.呢個係法迪加鍾意嘅冧巴,不過咪話唔提醒佢,之前兩個國米十號仔好似施多夫同埋摩菲奧,唔係走得唔開心就係無表現,話唔定係不祥冧巴喎.


text:
自從早前黃伊汶喺日本跟過松任谷由實學藝之後,前日松任谷嚟香港籌備個唱,黃伊汶由接機到記者會到夜晚陪食飯,可謂相當周到,點知松任谷都唔認得佢,真係好笑.
無端攞本寫真
前晚松任谷約咗黃伊汶去灣仔福臨門食飯,松任谷到場時,一落車就行去附近嘅報紙檔,一手拎起一本鄭希怡(Yumiko)嘅寫真畀記者影相,然後指吓福臨門,正當大家都有啲疑惑佢係乜意思嘅時候,黃伊汶就落車同佢一齊入去食飯,黃伊汶助手問記者點解松任谷會攞住Yumiko本寫真影相,照計佢唔識Yumiko,現場就有人估佢可能以為係黃伊汶.
估唔到黃伊汶陪咗松任谷成日,對方竟然會誤認死敵Yumiko係自己,唔知好嬲定好笑.好多人都知松任谷由實喺日本樂壇好有地位,有人問佢嘅地位係咪好似梅艷芳喺香港樂壇咁,環球宣傳人員就話唔止,應該好似白雪仙咁,可以話係日本仙姐.
胡杏兒有錢冇得使
胡杏兒同李嘉慧噚日喺銅鑼灣出席宣傳活動,由於電視劇《律政新人王》播出後反應理想,為胡杏兒帶嚟唔少賺外快機會,佢話:「近日多咗好多大型廣告接洽中,但就未可以公布,另外今個月八號會去美國登台,之後返香港就開新劇.」問佢頻頻登台,豈非豬籠入水,杏兒笑話:「可能我忙拍劇,根本冇機會用錢,一個月都係用幾千蚊嚟交租同食嘢,我目標係向人生第一桶金邁進.」
鄭裕玲冇興趣賭波
鄭裕玲(嘟嘟)噚日到港台接受前任環境食物局局長任關佩英訪問,對於賭波合法化,嘟嘟就話自己對賭完全無興趣,又話已經戒打麻雀四年,不過佢就踢爆呂方好鍾意睇波,重話:「佢鍾意睇波,重睇到好緊張,旁邊啲人會以為佢賭成副身家㖭.」
何麗全向無綫辭職?
無綫非戲劇分部助理總監何麗全,上個月因涉嫌樂壇貪污案而被拘捕,佢目前放緊大假.不過,呢幾日盛傳何麗全向無綫辭職,馮仁昭即刻打電話問外事部助理總監曾醒明,佢同製作部總監汪岐了解過後,話目前重未接到消息,跟住馮仁昭打電話畀何麗全,但佢話𠵱家乜都唔方便講.
張達明搵㗎妹撼港姐
由張達明主持嘅亞視新節目《拍住時代走》,今晚八點半首播,咁啱撼正港姐準決賽,問達明怕唔怕輸收視?達明話一啲都唔擔心:「港姐年年都有,我哋呢個係資訊同娛樂並重嘅節目,今集除咗有李燦森同樋口明日嘉做嘉賓外,重去到日本拍外景㖭.」


text:
言歸正傳.近年政府削減大學資助,迫到八大院校校長好似乞兒咁(係理大潘宗光校長講嘅),四圍去打人心口.其中歷史較短,校友較不富貴嘅城大要搵人捐錢當然比人家困難,想攞政府配對基金,真係頭都大晒.資源匱乏,要添置新設施都要諗過度過,難怪城大打低北大,清華班會計精英,都對有誠哥照住嘅汕大流露出羨慕神色.
照計城大教得出咁優秀嘅同學,有乜理由得唔到城中富貴闊佬支持?八方一提出呢個疑問,就聽到一個古仔.話說去年,有個好出名嘅闊佬,打算捐一億元畀城大,對佢嚟講,呢筆錢並唔算多,但喺佢準備宣布前三日,城大發生咗一件事,就係換校董會主席.
記得去年初,城大要搵人做主席,李國章局長三顧「草廬」,甚至打出外婆牌,卒之邀得哥頓胡由理大轉投城大.哥頓胡係普林斯頓高才生,一向熱衷教育,曾經捐過好多錢畀普林斯頓,喺商界又識得咁多人,同董先生又友好,李局長慧眼識人,不惜出動婆婆用埋家族關係(胡李兩家係世交,胡應湘母親同李國章外婆好老友),打動對方,城大可謂深慶得人.
不過,原本想捐錢嗰個闊佬,唔知係咪唔鍾意兩個老婆婆嘅決定,抑或因為其他事覺得俾人做咗世界,或者其他原因,竟然唔捐錢住,咁城大呢一億銀就見財化水.好彩,城大班學生好爭氣又唔小器,嗱,好似上文講嗰班揚威汕大嘅未來會計王,今日為學校爭光,他日成材,更可以大大回饋母校呢!
傳真︰2623-9278
電郵︰[email protected]


text:
寵物花園:瞓身做模特狗
叫Miluki,芳齡2歲,係隻Cream色嘅長毛臘腸狗.我祖宗三代都係選美出生,血統純正唔在講,所以我同受訓過嘅爹哋媽咪一樣,為咗保持儀態,淨係識瞓同企,好少坐喺度.你知啦!女仔之家,坐得唔得體,好易俾「狗仔隊」影到走光相㗎嘛!嗱!嗱嗱!阿攝影哥哥影到趴晒地,碌到周身樹葉,好似好搏咁,咪以為我唔知你想點!你咁衰,我一於瞓覺,唔俾你影!
記者:陳慧敏 攝影:伍慶泉(部份相片由Ami提供)
我嘅性格有啲怕羞,但就夠淡定夠斯文,遇到陌生人都好得體唔會亂咁嘈,所以媽咪好鍾意帶我返寵物店同同事Social吓.有次遇着有本雜誌過嚟影最新一季嘅狗時裝,個記者一入舖頭,就俾我清純嘅眼神,鬈曲又柔順嘅金髮同溫文爾雅嘅異國氣質吸引,指明要我做Model,演繹新一季時裝.咁點好意思呢?但係明星嘅氣質,好難冚得住㗎嘛!就咁我就做咗舖頭出品狗時裝嘅代言狗.
上年睇完深田恭子嘅《下妻物語》,媽咪都買咗件四百幾蚊嘅SweetLoveLolita服畀我.𠵱家媽咪都不時帶我參加吓啲業餘CatwalkShow,爹哋又好鍾意同我出街影造型照貼上網,不過佢好衰,成日偷影我啲純潔無瑕嘅睡姿相,搞到𠵱家好多客人都成為我嘅裙下之臣,嚟到舖頭都要同我合照吓.媽咪重幫我做咗好多印住我個靚樣嘅卡片畀我識朋友,但次次都好快派晒,𠵱家惟有用住大佬嗰啲頂住先啦.唉,靚,真係罪過.
點解我咁搶手迷人?因為Cream色長毛臘腸狗好少有.喺香港數量更加唔多,即使喺寵物店有得賣,最平都要萬幾二萬銀,係一般顏色臘腸狗嘅4倍.喺我出世嘅時候,媽咪就睇中咗天生金毛嘅我,同時向我外家的主人展開一連串嘅提親攻勢.媽咪為咗我嘅美貌,個個月都嚟探我幾次,又承諾周時帶我返外家玩,終於用誠意感動咗我外家,俾我跟佢返屋企.
我今年兩歲喇,屋企裏面我最細,個個都錫,包括3歲大嘅大佬Dachs同家姐Poppy.我最鍾意同家姐玩.佢嘅個性,同佢又紅又令嘅毛色一樣咁熱情,每次同佢去公園仔,俾佢攞到個波波,佢就會發力狂奔,奔到我同媽咪都追佢唔到.不過我就最鍾意見到佢開心個樣,唔知點解,每次見到姐姐發癲猛咁跑嘅時候我就好興奮,好想追住佢,雖然每次我都追佢唔到.總之,見到佢快樂,我就會更加快樂.
我哋家住灣仔,實在冇乜地方俾我哋去玩.媽咪成日都搵的士接送,帶我哋上山頂公園歎吓日光浴,一玩就係四個鐘.因為我哋臘腸狗嘅手腳太短,腰骨仔又長又脆弱,唔可以跳上床之餘,更加唔可以行樓梯.但我哋家住二樓唐樓,冇得搭𨋢.每次媽咪帶我哋去散步,都會以一雙壯臂夾住我哋三個,一口氣托晒我哋返二樓嘅屋企.有時我哋未玩夠唔聽話扭吓計,行行吓就會跌咁隻,搞到一仆一碌,媽咪執得一隻嚟,第二隻又走佬,都幾搞笑.不過真係要喺度講句,辛苦晒喇!媽咪!


text:
大家唔好以為青年軍賽事就冇料到,好似前晚葡萄牙迎戰英格蘭嘅二十一歲以下歐洲國家盃外圍賽,就精采非常,結果葡萄牙以四比二勝出.不過,有入場觀戰嘅紐卡素領隊卜比笠臣,賽後就牙痛咁聲,事關紐記兩大新星維亞拿同埋阿美奧比都喺呢場波出事.
葡萄牙左中場維亞拿再次左邊膊頭甩骱,要提早收「咧」,而英格蘭前鋒阿美奧比雖然入咗兩球,但就喺八十三分鐘「兩黃一紅」.卜比笠臣賽後講:「我實在太嬲喇!維亞拿喺比賽時甩骱,佢哋托番正之後又畀佢繼續打,結果我到更衣室搵佢時,佢個膊頭又再甩骱,如果證實係慣性甩骱,就要做手術,今季都唔使預佢.阿美奧比無端端被罰出場,對佢嘅打擊都唔小.」
又唔怪得卜比笠臣嬲嘅,因為紐記𠵱家正全力爭下屆歐冠盃參賽權,佢梗係唔想麾下球員有乜嘢冬瓜豆腐啦!
班主搬竇富咸情況不妙
英超聯球會富咸近排內部問題多多,繼佢哋領隊泰簡拿唔獲會方續約之後,班主阿法耶茲亦因為攞唔到英國公民嘅身份,決定由英格蘭搬去瑞士住.雖然富咸差唔多可以宣布護級成功,但係佢哋內部𠵱家搞到立立亂,我求大俠真係擔心佢哋喺下屆唔知會變成點,話唔埋會打回原形,降返落英甲聯比賽都唔定.
艾蒙度品性難移鬧離隊
乜嘢叫「江山易改,品性難移」,巴西前鋒艾蒙度就係人辦.外號「野獸」嘅佢一向麻煩多多,今次加盟日本職業足球隊浦和紅鑽唔夠三個月,只係上陣咗兩次,就同紅鑽領隊奧夫特講話唔想留隊,咁就走咗去.睇嚟艾蒙度如果唔改變性格嘅話,要搵班落都幾難.
傷兵接踵至拜仁無影響
原本有沙里咸美錫,波勒,謝利美斯,夏格維斯同戴斯拿要養傷嘅拜仁慕尼黑,最近又增添咗前鋒薛基拿呢個傷兵,聽講重要唞成八個禮拜咁多.好彩拜仁𠵱家喺德甲聯領前第二位嘅多蒙特十五分咁多,就算得番半隊人,影響都唔會好大.
魯斯度搵人吼要等季尾
喺舊年世界盃打得好好嘅土耳其龍門魯斯度,季初開始話想去英超聯踢波,但係就一路都冇球會吼.我求大俠記得佢原本值成五百萬鎊,不過因為冇球會吼,身價就一路咁跌.聽講佢季尾會恢復自由身,如果佢人工唔係太貴,阿仙奴可能會諗諗,但係想踢曼聯就「敏」啲啦.
添夏達威寶刀未老
三十六歲嘅添夏達威喺第一場加盟溜馬嘅比賽即幫球隊大炒公牛贏波,呢位老將喺上季受傷甚少亮相,今季更加無人吼,今次難得有機會證明自己寶刀未老,當然搏老命打,全場攞咗十四分,七次助攻,四個籃板同三個偷球,果然係薑愈老愈辣.


text:
潮館:Wyman我的魔衣櫥
黃偉文對時裝的自白:「我喺12歲已經知道自己要嘅style,我從來知道點樣可以人見人愛,做可愛嘅鄰家男孩please大家,但係我冇咁做,揀咗家條路,又冇人逼我嘅,初初梗俾人彈,都捱藐捱咗一段時間o架,所謂捱藐當然唔係出街俾人喊打,而係總係有班好似匿埋喺一個角落嘅人,唔需要負責任咁彈人,呢班人就好似家嘅網民,細個嗰陣捱藐,唔忿氣但係又唔識處理,淨係諗:態度要堅持,否則唔型!」這麼多年,型人icon名號灌頂,一早走出大直路啦?Y說:「都唔係o架,都有好多人覺得太怪o架,以前有同一班人試過彈到我一文不值,過咗10年後又嚟讚番我,其實我品味打扮根本一直冇變過!」
Y說:「反而我終於悟出一個大道理,呢把智慧嘅聲音係來自網上留言版嘅:『老友,你攞嘅邊係時裝獎應該係攞寫作獎至真!』咦!係喎,隨意着乜衫係獎盃獎品,而唔係你攞獎盃嘅手段,一路以嚟試過differenttry,但咁係冇感情基礎嘅,人哋極其量覺得你只係個勇敢嘅怪人,微妙嘅大道理係:做乜都假,先要人哋鍾意你,有觀眾緣先,鍾意咗你,例如鍾意睇你寫嘅嘢,之後呢把聲就硬淨夠基礎,家點樣隨意着,出力着,都會有人留意有人鍾意,多咗人欣賞,所以攞嘅應該係寫作同人品獎貼切啲.」
今次Y在他的魔衣櫥中攞少少,圍繞着「Alldressup&noplacetogo」這個題目,他說:「我真係冇乜機會着呢啲衫o架咋,買嚟真係冇碇着,第一我身邊嘅朋友都係好現實嘅人,又唔係blueblood,極少搞啲主題荒唐派對,其實我唔鍾意party,係鍾意着衫啫,着到太勁太誇張搞得掂心理質素已經係一件事,仲要考慮埋身邊朋友嘅壓力.」
「第二係我去events大多要着番品牌嘅衫,我又唔係model身材,喺有限制嘅範圍裏面揀到自己鍾意啱着又係另一種樂趣,所以買埋買埋呢啲衫點處理呢?錦衣夜行實在太可惜,多數係着嚟影相囉,好似今次MaisonMartinMargiela嚿雲,放喺邊呢?成張coffeetable咁大喎,影過相就算啦.」
買買買,着着着,有否想過夠皮收手?Y說:「點解要收手?點解會夠皮?唔通鍾意影相嘅會話影夠啦,收手啦?鍾意打網球嘅會話打夠喇,唔打喇!買衫着衫算係我生有可戀嘅其中一樣嘢,啲人成日講好停手收手,對鍾意時裝嘅人實在好唔公平!」
「有乜未着過」是Y現時searchnew的一大動力,他說:「我係坐喺度等designers畀驚喜我嗰隻,心口直情掛住『歡迎挑戰』等你嚟!」大大大牌外,新新新牌有時更hit中他神經,當中有少少「幫到點解唔幫」的心情,他說:「家啲衫嘅價錢兩極化超嚴重,只有超好貴同中下價,係咪個個(設計師)都傾向相信花無百日紅,趁掂就衝埋呢水搶埋呢水?啲新牌子就更加難啦,有趣嘅人已經唔係咁多,好似作為醫生,你都知佢死嘅機會好大,係咪咁就連包葡萄糖水都慳番先?」


text:
審計署每年發表政府部門及政府資助部門嘅審計報告,例必引起討論,今年亦不例外.審計署批評他人,有時未必有理,記得審計署以前彈過大學圖書館浪費電力,其實圖書館不能有學生入內讀書先至開燈嘅啫,否則學生老早抗議到暈,又如曾經批評港台電視部製作費偏高,其實拍片有好多事先諗唔到嘅突發情況,經常引致特別支出.如果以《城市論壇》每一集製作費除播出時間(總共約三十三分鐘多啲),每分鐘嘅製作費當然係貴,但不可不知,技術人員早上八時前已去到維園搭景準備,加上直播控制車各類人員,出勤五小時先至可以製作半小時節目,梗係貴啦,如果計死數,唔好做直播節目嘞.
但審計署今次批評生產力促進局近八千八百幾件物品不翼而飛,價值五百四十六萬元,包括網絡系統以至伺服器,實在一新市民耳目.伺服器有成間房咁大,點會唔見咗o架?明火打劫呀?還是當做垃圾,一丟了之?每年核數師按理會takestock(盤點存貨及資產),點會睇唔到呢啲物品流失嘅呢,唔通生產力促進局嘅核數師瞌埋雙眼?審計署應該連核數師都鬧埋.
我哋在私人機構做事,未聽過呢類事件,如若發生,老闆或內部稽核去報警都似,可能公家物件冇人重視,隨便拎返屋企用都唔定.當然呢類係猜測之辭,未可當真.左丁山八八卦卦咁問一位做過不少公職嘅商人A,佢話做公共機構理事或董事,幾時都驚驚哋,就係驚管理人員知情不報,管理不如想像中咁整齊乾淨,一旦發生審計署批評事件,做理事嘅就會捱罵食足死貓.商人A話佢曾在某公共機構做理事,見過新行政人員上任就話唔慣用上手嘅舊電腦,要買新嘅,新電腦嚟咗之後,舊電腦去咗邊?原來未必有人理會嘅!即使有,經常愛新棄舊,唔係浪費公帑係乜?私人公司可以報警調查物品遺失,公共機構怎麼辦?商人A講:「如果政府要強硬嘅話,律政司長可以公共利益為理由,報警備案,主動要求警方調查公共機構遺失資產.」咦,黃仁龍司長願唔願意咁強硬呢?如果佢肯試一次,相信公共機構啲唔起眼物品冇咁易失去.


text:
求驗客手記︰英超睇新兵 奧雲篤定披甲 - 求驗客
奧雲仔返嚟嘞!人間蒸發咗3年,唔係,喺曼聯坐冷板坐咗3年先啱,奧雲今季以自由身加盟史篤城,周六晚好有機會幫新球會上陣,主場迎戰曼城;俾人投閒置散,鬱埋鬱埋成3年,奧雲今次要爆發嘞!
09年,奧雲拒絕史篤城嘅邀請,走去做反骨仔加盟曼聯,結果嘥咗3年時間,加埋得6次英超正選;兜兜轉轉,32歲嘅昔日金童始終都投向史篤城嘅懷抱;喺嚟緊主場對曼城嘅比賽,奧雲好有機會首次披甲.同樣踢過利物浦,家係史篤城主力射手嘅高治,就睇好奧雲可以鹹魚翻生,「如果米高可以長踢正選又有入波,佢完全可以入番英格蘭國家隊.」翻查數據,史篤城自08年升上英超後,主場都未輸過畀曼城;我求大俠就睇吓奧雲會唔會發威,幫球隊擊敗曼城.
曼城嗰邊有射手阿古路復操,但話晒傷咗成個月,相信領隊文仙尼唔會派佢對史篤城,會留到下周二作客皇家馬德里嘅歐聯先至畀佢出場.文仙尼喺轉會窗完結前買咗堆新人返嚟,包括前鋒史葛冼佳亞,中場查維加西亞同右閘馬爾干,佢哋都有機會喺今仗處子登場!
除咗尹佩斯同香川真司,曼聯仲有法國左閘艾拉受傷,或會喺周末缺陣.趁今場對手韋根唔算好強,加上下周三要喺歐聯對加拉塔沙雷,曼聯正好畀艾拉唞吓,試用今季喺荷甲買番嚟嘅新仔阿歷山大畢拿.聽曼聯球探講,佢只係荷甲第4勁嘅左閘;我求大俠都未睇過佢踢波,周六晚就可以睇吓辦!
史雲斯方面,左閘尼爾泰萊斷腳收「咧」,臨急臨忙簽咗迪安達里.呢位替工家26歲,係前荷蘭小國腳,上季踢川迪.不過史雲斯都有情有義,諗住同尼爾泰萊在內嘅幾位球員續長約.另外富咸放走中場核心迪比利後,簽咗35歲嘅希臘老將加拉高尼斯返嚟,聽晚大家都機會睇到佢嘅表現.


text:
星期五到陸羽飲茶,鬼佬R問:「二百年前今日有何歷史大事發生?」當日係十月二十一日,俾佢一問,一時唔知有乜大事,諗咗一諗,二百年前就係一八○五年,唔通係拿破崙打敗仗?於是講咗:「拿破崙滑鐵盧?」鬼佬R話:「你都識撞撞吓,不過早咗十年啫.今日係英法西海軍喺西班牙海岸發生一場大戰,theBattleofTrafalgar嘅二百年紀念日,我哋喺蘇豪區酒吧搞紀念酒會,有好多英國人,法國人到場,一齊飲番杯,你得閒就上嚟.」
呢場海軍艦隊大戰,歷史有名,尼爾遜海軍上將率領英國艦隊,大敗法西聯軍,奠定咗英國海軍以後百幾年嘅稱霸地位.過咗二百年咯,英法兩國幾個月前就攜手大事舉行紀念活動;唔知到咗二○九四年,中日兩國會唔會聯手舉辦甲午戰爭二百年紀念活動呢?
返到寫字樓,查番資料,滑鐵盧大戰係一八一五年六月十八日發生嘅.手頭上有一本AmericanSpeaker,教人如何演講,美國人演講,開頭要講一個幽默笑話,令場面輕鬆,跟住入正題,尾聲階段,又講番幾句輕鬆而有禮貌嘅說話.寫演講詞嘅時候,可以查吓呢本活頁書嘅資料,諗辦法引用,譬如十月九日係披頭四JohnLennon及佢與大野洋子所生嘅兒子嘅生日,可唔可以用此引起話題呢?十月二十日(1944年)係麥克阿瑟上將返回菲律賓,實現佢講嘅Ishallreturn,又可唔可以引用呢?十月二十六日(一九五八年)泛美航空首次使用波音七○七從紐約飛巴黎,一八五八年十月二十六日,一位費城發明家HamiltonSmith發明洗衣機,呢啲資料都幾趣致.


text:
周柏豪同連詩雅(Shiga)今日喺旺角出席麥當勞活動兼向途人派發汽球,吸引大批市民圍觀.今日有報導話,澳門民政總署將於五月一日舉行「黑沙海灘迎夏日演唱會」,對澳門人而言個演唱會就等同「免費維穩show」,因為五.一當日會有唔少市民上街遊行,依家搞個咁嘅演唱會,根本就係想削減當日上街嘅人數.
問到有份「被出席」嘅周柏豪點睇呢件事?佢即話自己讀得書少唔識政治:「工作係公司安排,歌手有機會唱歌係開心,亦等如有工作,自己覺得係一個同歌迷見面嘅機會,我讀得書少唔識政治,呢啲都係交俾公司處理.」
問柏豪是否不理會活動係咪同維穩有關,只要係工作就會照做?柏豪就話:「首先我唔知咩係維穩,自己真係唔識,但相信公司衡量過ok先接,就算下星期自己要出席咩活動,我都唔會多問.」
講到早前有報道話柏豪搶贏陳冠希,成某牛仔褲品牌代言人,柏豪坦言係接咗個廣告:「呢排係多咗廣告,真係好開心.之後仲會返內地半個月,同Shiga拍一套黑色幽默嘅愛情片.」柏豪仲爆Shiga戲內會以旗袍look示人,但試造型當日,Shiga著咗套旗袍上身之後,即被導演嫌棄佢身材唔夠好,晾唔起件衫,喺柏豪身旁嘅Shiga就話:「導演話我可能要搵番啲舊式嘅內衣去著,因為件內衣有分半杯,全杯同3/4杯等等,不過自己一定會揀最大嗰個,因為著唔到都可以塞入去墊大啲!」Shiga仲話到時大會見到佢個造型,一定會有驚嚇噃!


text:
求驗客手記:
摩納哥越買越好「波」
球迷喺下季法甲,隨時將升班馬摩納哥認錯做波圖.點解會咁?因為摩納哥豪使逾億歐元,係咁簽啲現役同前度波圖球員返嚟;而佢哋最新贒中嘅,就係𠵱家踢緊俄超辛尼特嘅巴西前鋒侯克.
摩納哥有俄羅斯億萬富豪列保洛夫利夫撐腰,買人完全唔使睇價錢,上周五就以天價7,000萬歐元(約7億港元),喺波圖簽入葡萄牙中場摩天奴同哥倫比亞中場占士洛迪古斯.之後,佢哋雖然轉向西甲班兵,但擸嘅都係前波圖兵,今夏同皇家馬德里約滿嘅葡萄牙中堅卡維奴,雙方仲已經簽約1年.卡維奴喺簽約後話:「法甲係個好刺激嘅聯賽.我好高興可以加盟摩納哥,對我嚟講係一次新挑戰.」
與此同時,摩納哥喺收購馬德里體育會嘅哥倫比亞前鋒法卡奧一事上,亦接近成事階段,轉會費為6,000萬歐元.之前幫波圖贏過葡超同歐霸盃嘅法卡奧就咁講:「我呢兩年喺馬體會過得好開心.我冇諗過咁短時間就贏到3個錦標,簡直就好似發夢一樣.」
唔好以為摩納哥嘅波圖化計劃就咁會結束,其實仲陸續有嚟至真.侯克嘅經理人方錫卡日前證實,摩納哥想將侯克帶去法國.方錫卡話:「我識得摩納哥啲高層.現階段摩納哥仲未接觸我,但盛傳佢哋想簽侯克嘅消息,就係千真萬確.」侯克喺舊年9月由波圖,以6,000萬歐元(約6億港元)轉投辛尼特,不過因為同教練史巴列堤唔妥,所以一直想走;如果摩納哥肯出6,000萬歐元簽佢,佢同辛尼特都肯定一口應承.
摩納哥狂簽波圖兵,實力肯定大增,所以佢哋對贏咗今季法甲嘅富豪球會巴黎聖日耳門嚟講,肯定係一大威脅.站喺球迷立場,法甲有兩支星光熠熠嘅球隊,一定係好事囉.


text:
求驗客手記:死敵C朗遠走祖記報到
隊長美斯玩殘愛犬
八月開始,除咗打入世界盃四強嘅球星外,大部份球員都已經歸隊.早前一直喺希臘同西班牙度假嘅美斯,噚日都同碧基,布斯基斯,同埋佐迪艾巴返到巴塞隆拿報到.更特別嘅係,美斯今季正式取代恩尼斯達成為新隊長.
美斯未有會合喺美國踢國冠盃嘅隊友,噚日就返到巴塞大本營報到同接受體檢,之後仲即刻開始新季嘅第一課操練.而西媒《世界體育報》嘅封面就用咗美斯着住巴塞波衫,戴隊長臂章嘅相做封面,仲寫住「美斯今天將回到球場,接替恩尼斯達,以第一隊長身份帶領巴塞前行.」
而早前美斯太太就喺ig上載咗段片,美斯度假時腳癮大發,同屋企隻波爾多獒犬Hulk玩吓波.雖然Hulk係隻寵物,企起身足足一個人咁高,但美斯一樣玩弄佢於股掌之中,見佢挑挑剔剔咁,好似已經將世盃16強出局嘅事忘記晒.
新嘅一季,美斯除咗做隊長之外,仲要迎接沒有基斯坦奴朗拿度(C朗)的日子.事關死敵C朗已經轉投意甲祖雲達斯,周一佢都去到祖雲達斯嘅大本營,接受進一步嘅體測.同日現身嘅仲有保羅戴巴拿,古達度,杜格拉斯哥斯達,同埋賓坦古亞等踢完世界盃嘅球員,C朗亦逐個同佢哋打招呼㖭.
而C朗嘅前球會皇家馬德里,今日就喺邁阿密同曼聯上演國冠盃賽事,賽前就收到一條為咗慶祝佢哋成功連奪三屆歐聯冠軍嘅特製WWE金腰帶.向皇馬贈送金腰帶,曾經贏得多次WWE世界冠軍嘅摔角手Triple H事後就喺個人Twitter上載咗一張金腰帶相,仲留言話「連續贏得三屆歐聯冠軍之後,係時候畀皇馬好似WWE冠軍咁慶祝了」!


text:
求驗客手記:先違禁開性愛P 再留家睇脫衣舞
鹹蟲獲加冇得救
曼城英超基爾獲加性愛P
疫情期間喺屋企冇嘢做,突然有「需要」想刺激吓官感睇成人動作片,本來唔係咩大件事,好似之前諾域治中堅添姆高路斯,都試過俾網友喺佢ig相中踢爆佢睇Pornhub,最多咪笑吓算.不過,當呢件事發生喺最近先開完性愛派對嘅曼城右閘基爾獲加身上,就令人覺得呢位英球壇新Play boy真係鹹到出汁.
一波未平一波又起,獲加啱啱上周先俾英國《太陽報》踢爆佢喺隔離令期間搵援交妹上自己另一私人公寓,加埋一位朋友同兩女大開4P淫賤派對,形象受損後要公開道歉.已經多次違反社交隔離令嘅佢,雖然終於肯留番喺屋企,但可惜本性難移,事隔只係兩日又俾《太陽報》捉到佢喺網上睇脫衣舞騷,而且今次仲牽連甚廣,連埋英格蘭隊友拉舒福特,查頓辛祖同史達寧,都被踢爆有份同佢一齊上網睇,據講仲有嚟自愛華頓同修咸頓呢兩間球會嘅球員,但就冇開名.
呢場脫衣舞直播,由饒舌歌手Lanez做主持,喺影片中係咁叫一名叫Zia嘅脫衣舞女郎,除晒身上衣物,而且開場白嗰陣仲話:「好多球星都聚咗喺呢度!為咗佢哋,你都快啲撕開你件衫吧!」
Zia一邊跳住舞搖擺自己身體,一邊對住鏡頭晒出佢嘅胸部同臀部,仲向鏡頭前嘅球星揮手.睇得興起嘅獲加,即刻留低一個「喊住笑」嘅emoji回應,當見到獲加呢位歡場大佬留言,其他好似史達寧,福仔同辛祖等先放膽留埋一份.有消息人士就對報章話,呢班球星咁樣做,好容易激嬲班領隊:「我唔認為英格蘭領隊修夫基或其他球會領隊,會鍾意班球員參與呢啲色情表演騷,但最起碼基爾獲加今次係留喺屋企冇違禁……」
基爾獲加(左圖紅圈)同辛祖(右圖紅圈)睇直播嗰陣留言,俾網民發現.互聯網
冇違禁?今次冇囉,但佢上周五其實已經違反多次隔離令,去探訪前女友Annie Kilner期間,帶埋三個仔女一齊去散步,途中竟遇到鄰居朗尼一家,大家停低傾偈,差唔多成10個人聚集一齊,已經違反咗政府指引,冇保持適當距離,有女警接報後即刻到現場驅趕佢哋,睇嚟佢最近真係乜都唔好做,日日冚被瞓覺算.
獲加基本上都已經名譽掃地,老實講正常人如果係佢,呢排俾班傳媒睇到咁實就乖少少喇,咁樣落去,睇嚟連其他隊友都真係怕埋你,黐埋去邊個都死!


text:
太古同新地合作發展嘅將軍澳維景灣畔,最早期用BB仔賣廣告,標榜係下一代成長同生活環境最理想嘅樓盤.太古上個禮拜六搵番曾經為該盤拍過廣告嘅幾個「BB仔」,同太古安格里,馬淑貞一齊為現樓售樓處開幕剪綵.
當年𠵱𠵱呀呀嘅BB,𠵱家已經變咗蹦蹦跳嘅細路仔.睇真啲,其中一名係當時扮太陽花嘅.唔記得佢個樣?攞番一期本樓書嚟睇就知啦,當時圓圓臉兒害羞像紅霞的小人兒,𠵱家已經係會行會走嘅小女孩,重愈大愈靚,正過太陽花.
太古係傳統英資公司,做事作風自然好西化,話說太古學人入鄉隨俗,為維景灣畔售樓處開幕,搞舞獅同切燒豬儀式(祈求生意興隆啩).安格里可能唔係好識中國習俗,喺獅子採完青後,見到啲青從獅子口拋出嚟,嚇咗一跳;到切燒豬時又雞手鴨腳,更騎呢嘅係,佢竟然用把又長又窄切蛋糕嘅刀嚟切燒豬,鋸咗好耐先入肉,佢啲馬仔認真大整蠱.
舊船廠出租任客舞
西九龍一帶近年大興土木,好似長沙灣船廠重建成泓景臺同昇悅居等大型屋苑,令成個區面貌唔同晒,但附近仍有啲重未發展嘅痕迹.好似喺泓景臺同一條街嘅荔枝角道875號,前身都係船廠,業主因為等待時機重建住宅,所以有意將物業招租,條件重好有彈性,可以話任租客點搞都得.
蘭西問過負責招租嘅中原聯席董事黃偉略,佢話租期可長達十年.租客重可以視乎需要,將現有上蓋拆咗,甚至重建都得,咁樣租金重可以平.
上址屬工業用途,只得一層.


text:
噚日我哋《蘋果》嘅體育版,頭版堅尼揸住個烏鴉頭骨,碌大對眼嗰個兇神惡煞樣,有冇嚇親大家呢?其實體育版決定用呢張大頭相並唔係想嚇人,只係想表達出堅尼嗰種桀驁不馴嘅狂人性格啫.
不過堅尼呢種「狂」,其實唔係個個都覺得可怕,相反最近重成為好多人嘅話題,愈來愈受歡迎咁喎!
前曼聯後衞史譚,就借堅尼最近嘅自傳風波,講番當年佢又係出自傳,結果就畀人賣走,怒斥費格遜大細超.
至於上周末愛爾蘭輸波,領隊麥卡菲賽後就有啲酸溜溜咁,話唔敢否認堅尼以前在陣嘅作用性.咁都可以講起堅尼,唔怪得一直贊助緊堅尼嘅運動品牌Diadora,最近就準備再同呢位曼聯隊長續多三年贊助合約,可以話愈畀人鬧,愈紅!
拉素季票滯銷文仙尼好愁
拉素今季又賣走兩件主將套現後,即時見連鎖反應,暫時只賣得出兩萬幾張季票.眼見米蘭雙雄已經賣出六萬幾張,相信拉素高層真係一殼眼淚.教練文仙尼重慘,話希望轉會市場快啲關閉,怕又有主將俾人撬走,真係可憐.
鬥牛㹴省招牌預備過檔
荷蘭「鬥牛㹴」戴維斯想由祖雲達斯過檔羅馬,可謂街知巷聞;而佢都好識把握機會省靚招牌,響上個禮拜六對白俄羅斯又省入一粒,已經連續兩場國際賽有波入.羅馬前鋒巴迪斯圖達日前爆料話知道戴維斯一定成為佢隊友,就唔知堅定流嘞.
華倫訪華真無謂
上周國際賽賽期,西班牙冠軍華倫西亞就趁呢段空檔搵銀,搭長途機飛咗嚟中國,準備周中同甲A球隊四川大河踢表演賽.雖然呢場波華倫西亞會有十萬鎊落袋,不過家陣西甲開咗咧,咁遠水路走嚟踢場無謂波,重要幾乎精銳盡出,雖然佢哋呢個禮拜聯賽對手只係升班馬維爾瓦啫,但都唔好咁輕敵喎!
巫師老點球迷
巫師最近喺《華盛頓郵報》登咗一則新賽季售票廣告,上面大大隻字話:「一齊嚟睇佐敦,咸美頓同迪克遜打波吧!」點知事後巫師嘅發言人竟然話,唔能夠保證佐敦肯定番嚟打波.嘩!咁樣咪分明係欺騙球迷,如果矇查查買咗成季套票,佐敦又話要退休嘅話,到時真係喊都無謂囉!


text:
消費BestBuy:
攞正牌Harley積木 駛入香港
現今玩具界中,積木嘅主導地位絕對毋庸置疑,由老字號LEGO到至Hit嘅KUBRICK,[email protected]
都一樣大賣特賣.眼見咁好嘅形勢,嚟自加拿大嘅MEGABLOKS都率領旗下嘅PROBUILDER積木到港,主打精細像真,當中至巴閉係攞正Licence生產嘅兩架Harley-Davidson電單車積木,由死氣喉,頭燈,以至長叉都做到好似真車一樣,連Harley迷都大叫好嘢!
記者:張穎倫 攝影:陳盛臣
Harley迷至冧Saftail
今次出嘅Harley積木,分別係Saftail同RoadKing兩款不同型號,但唔少Harley迷見到呢兩架車,都被紅,藍,黑三色組成嘅Saftail深深吸引.好似身為「ChopperUnion」電單車會中堅嘅阿Rick話,「一睇就知佢係Harley,事關佢做油缸比例做得好似,表版亦特別細緻,比以前出嘅電單車積木靚好多,質素拍得住Diecast金屬模型,啱晒想一手一腳砌架Harley嘅朋友.」
全車最似指揮燈
阿Rick話車頭嘅造功最抵讚,唔單止頭Fork做到長叉嘅神韻,指揮燈同倒後鏡更做到真嘅一樣,「雖然係以塑膠製造,但電鍍嘅顏色絕對幾可亂真,抵讚!」
皮袋都有埋
「呢架Saftail同另外部RoadKing本來都不相伯仲,但Saftail連車尾兩邊嘅皮袋都做埋,就明顯更勝一籌.如果遲啲出埋其他皮袋,可以更換上去的話,就可以享受埋改車嘅樂趣.」
要發揮It'smystyle嘅精神
同樣都係ChopperUnion電單車會會員嘅Dickson就話,見到呢架積木時覺得好感動!事關好開心有人攞正Licence做Harley積木,用積木做Harley可以發揮改裝嘅創意,現成車主可以用嚟做Dummy,先改積木,再改真車.買唔起或者考唔到牌嘅一樣過到車主癮,改車癮,完全發揮Harley「It'smystyle嘅精神!」
RoadKing腳踏油缸最攞分
雖然RoadKing冇Saftail做得咁正,但由於RoadKing喺香港都有唔少捧場客,所以亦不容忽視.藍色嘅車身除咗充份發揮巡航車嘅線條美外,至正係腳踏同油缸都做得極之精巧,油缸上嘅「Harley-Davidson」字樣比例完全冇走樣,唔似翻版嘢求其寫個字就算.可以將整個油缸逐少砌出嚟,絕對可以滿足一眾積木迷和電單車迷.
MEGABLOKS檔案
初到香港嘅MEGABLOKS查實係全加拿大最大嘅玩具製造商,由1967年創立至今一直主打建築系列嘅積木玩具,由起重機,鏟泥車等產品嘅積木都應有盡有,更攞過美加Parents'Choice,Dr.Toy,OppenheimToyPortfolio等玩具獎項.近年開始拓展國際市場,加推軍事,汽車等不同系列嘅積木,希望爭取小朋友玩家之餘,亦可以吸引成年人收藏,可以話係集合LEGO同KUBRICK嘅方向於一身.
海狼 核動力潛艇
如果你對電單車冇興趣的話,呢艘潛艇積木就一定能討好男孩子同軍事迷嘅歡心.皆因佢完全依照美軍俄亥俄級核動力海狼潛艇製造,只要3粒AA電就可以發出警號,魚雷,求救嘅聲音同燈光,絕對夠晒氣勢.再加上,佢採用半開放式設計,令你可以睇清睇楚潛艇上各個船艙,非常逼真.
船艙任參觀
相信大家都冇乜機會參觀真嘅美軍核動力潛艇,但呢套積木就將指揮室,武器庫,核反應堆每個部份活現眼前,更可逐個船艙拉出參觀,滿足你嘅好奇心.
飛天小女警積木 小朋友至愛
絕對唔可以睇小,雖然上面嘅電單車做得夠精細,絕對可以吸引大朋友買嚟珍藏,但論到反應激烈,就未必及得上小朋友最鍾意嘅新到《飛天小女警》積木啦!每Set兩隻夠晒生鬼之餘,碰啱佢嘅大電影又上映緊,小朋友又點可以抵擋花花,泡泡同毛毛嘅魅力.
每Set售價:$69(鴻興玩具)
花花加教授
身為隊長嘅花花拍住爸爸教授一齊出場,壞人怕怕,但小朋友就最鍾意.唔單止係花花身為小女警嘅隊長,而且佢嘅蝴蝶結亦比泡泡同毛毛更搶眼,再加埋表情儍更更嘅教授,問你點頂?
我係馬騮阿祖
電影中泡泡憑住「小苦妹」把聲同成日喊嘅本領,雖然好得意,但就俾成日話自己最聰明嘅大奸角馬騮阿祖搶晒鏡.講番積木都係馬騮阿祖稍勝一籌,事關佢嘅面相做得夠Cool夠奸,手腕關節更可轉動,比泡泡擺出更多Pose.
新奸角Him 火併毛毛
小女警中最大脾氣嘅毛毛對住新奸角Him,確實非常危險.皆因Him比馬騮阿祖有更多詭計,而且連積木都比毛毛落色更多,表情手工明顯更精細,相比簡簡單單嘅毛毛就危險得多.
售賣點
精思(31015033)
尖沙嘴廣東道5號海洋中心商場347號舖
JCShop(31022783)
銅鑼灣時代廣場833號舖
鴻興玩具(28914739)
灣仔太源街19號C舖


text:
今年21歲,喺理大讀緊環境及職業安全與健康課程3年級嘅Wingbi,留有一把柔順長髮兼擁有鋼琴演奏級,外表斯文,充滿仙氣,點睇都似坐喺寫字樓涼着冷氣舒舒服服工作,究竟有乜驅使佢選擇到地盤工作?答案原來係「愛」同埋「責任」.
Wingbi話呢幾個月喺地盤實習,令佢明白一位盡責嘅安全主任不但可保障師傅安全,仲係對佢哋家人嘅責任,呢個責任令佢認定將來畢業後要投身建造業,立志成為註冊安全主任.佢仲話原來地盤師傅好友善,閒時下午茶會一齊傾偈食嘢,同事爬高爬低,師傅會提醒大家要小心,佢大呼「地盤真係好有愛!」
喺一般人心目中,建築地盤係男人天下,點會有美少女肯做地盤?喺建築業界打滾多年嘅建造業總工會理事長周聯僑就話,呢個諗法已經OUT!佢話呢幾年大規模嘅承建商好似新鴻基,請咗唔少高學歷嘅高質靚女做建築地盤安全主任或助理安全督導員.點解女仔肯喺日曬雨淋嘅環境工作?周師傅話,其實安全主任人工一啲都唔差,大學畢業入行,一般先做助理安全督導員,人工有1.5萬元左右,做兩,三年升做安全主任,人工加至3萬元,再向上流升至安全經理,人工可以去到5萬元以上.
周師傅仲話,女仔喺地盤做有着數,「喺我哋三行始終比較重視同尊重女仔,喺女仔面前我哋唔夠膽講粗口,唔好睇我哋三行佬粗魯,我哋好錫女仔,危險粗重嘢唔會畀佢哋做,我夠膽講女仔喺地盤做嘢被尊重嘅程度高過寫字樓」.佢話,業界都好鼓勵請多啲大學生靚女做安全主任,因為可以柔制剛,「如果安全主任硬對硬,男人講男人,通常效果會比女人講男人低啲,如果一個靚女有學問又識安全,提點工友要留意,我哋都會受落啲.」


text:
(姐匙talk)暗黑奀星未紅先驕勁冇品
娛樂圈嘅生存之道,除咗肯做肯捱,做人做事都要有品,係品格個品.點解咁講,事關我姐匙就親眼見識一位,自以為係當紅小生,但其實戲屎過二打六嘅「暗黑奀星」,一啲品都冇.
呢位人兄有次喺大型活動上,有班傳媒訪問佢,佢梗係眉飛色舞啦,之後有位小記想訪問佢,佢竟然大支嘢咁問人哋係邊間報館,最過份係問完人,知人哋做緊間奀茄公司,佢就扮晒嘢話自己𠵱家有權選擇同邊間做訪問喎.
講完呢句,呢個「暗黑奀星」竟然轉身行開,身邊嘅人包括佢經理人都呆咗一呆.好明顯「暗黑奀星」覺得自己上咗位,以為係一線巨星,大間嘅就做,細間到講唔出名就唔做,呢啲咁冇品嘅行為,係做呢行大忌,你估你好紅咩,仲要未紅先驕.
而佢份人都幾口沒遮攔,又口花花,之前同好拍檔識咗咁多年,大家以為佢兩個熟到不可分割,隨時變情侶,好彩嗰位好拍檔醒目,挑通眼眉睇清「暗黑奀星」嘅真實一面,所以冇落搭.
可惜之後有位「儍女」上咗檔,信佢對愛情專一,但呢位「暗黑奀星」當儍女係水泡,以為戀情浮面,人人以為佢係好男友,贏人氣同形象.不過呢啲人本性難移鍾意偷食,最終穿煲,儍女亦都終於清醒.而「暗黑奀星」想建立嘅好男友形象,一下子被打沉,所以話天知地知,唔好以為冇人知!
撰文:Jessie
本欄逢周五刊出
我姐匙縱橫歌影視幕後,咁多年嚟冷眼旁觀,娛樂圈大小事都走唔過我雙眼,真係頂唔順要爆啦!歡迎大家嚟剝花生.


text:
樂隊Beyond喺下周四會喺紅館開六場演唱會,佢哋重聲稱係Beyond最後一次一齊開騷,fans聽到後,當然即刻撲去買飛,售票情況亦非常理想.
Beyond呢排就密鑼緊鼓為演唱會排練,不過噚日有個fans唔多高興,傳真嚟報館話Beyond冇理佢哋感受,如果今次係Beyond舉行最後一次演唱會,家駒就唔會眼閉,呢位fans又話會喺二月一號,即係佢哋最後一場演出時割脈自殺喎,重話「我希望我嘅死可以令佢哋三思.」
「自盡咁蠢」
家強噚日喺電話度就回應話:「你幫我問佢幾時割,我搵定人救佢,佢俾人救番之後就知自己有幾蠢,Beyond精神係永遠喺度,分開咗更要樂迷支持,𠵱家係歌迷唔畀機會我哋,叫佢諗吓自己啱唔啱先,叫佢睇晒咁多場先講啦.」
而黃貫中亦好愕然咁話:「唔使咁激動呀?Beyond作嘅歌夠佢聽一世啦,自盡咁蠢,我哋三個都會繼續做音樂,有排佢聽啦.」世榮則謂:「千祈唔好胡思亂想喎,自盡好儍,其實佢應該替我哋高興,人要進步,我哋三個都希望有機會獨當一面.」
S.H.E齊做戀愛小女人
女子組合S.H.E噚日喺台灣為一金飾嘅戀愛系列做代言人,佢哋不約而同話喺現實生活入面,佢哋都係戀愛中嘅小女人.Ella曾同舞蹈員小偉,而Hebe就同舞蹈老師大目,Selina則同羅志祥(小豬)分別傳緋聞.Ella早前又俾雜誌拍到佢餵小偉食薯條,佢噚日講笑話:「本來餵完薯條,我還想餵他吃漢堡呢!」
Twins同千嬅爭飯碗
由楊千嬅同方力申做開代言人嘅護膚品牌Biotherm,據知廣告商稍後會加入新成員Twins,廣告商睇中Twins夠人氣,所以邀請佢哋加入.馮仁昭就呢件事求證Twins嘅經理人霍汶希,佢噚日喺電話度話:「係有呢件事,但詳情未能公布.」
麥家琪賊王女友貪新鮮
麥家琪噚日出席亞視新劇《危險人物》嘅記者會,佢話會演出其中一個單元《一代賊王》,演賊王嘅女友,重要係盲妹一名,家琪話對佢嚟講都幾有新鮮感,唔使成日做埋同類型嘅角色.佢又話之前去咗泰國拍旅遊特輯,問佢當地情況點?佢話:「其實都OK呀,不過就冇乜亞洲人,有好多俄羅斯人,我重俾佢哋撩.」
蓋鳴暉過年做善事
蓋鳴暉噚日到青衣出席「公益金慈善遊樂園」開幕儀式,蓋鳴暉嘅鳴芝聲劇團會喺農曆年初七為公益金舉行一場慈善演出,一向熱心做善事嘅蓋鳴暉就同馮仁昭講:「其實農曆新年,我會做十八場表演,當中有唔少係為唔同機構做善事,希望大家到時都多啲支持啦.」


text:
盧永仁與太太陳明芳結婚十九年,以前撐枱腳好恩愛㗎,又餵食又goodbye kiss.不過,自從盧永仁同劉明軒2017年私竇連番密會被踢爆之後,佢兩公婆嘅關係好似唔同咗喇,早排見到佢哋出街仲有啲黑口黑面.
盧永仁就威啦,某個晚上咀完劉明軒,早上即刻錫老婆,然後晚上再kiss劉明軒,立即令人驚覺佢財技了得之外,原來口技都唔講得笑,喺氹女嗰方面.
唔知係咪好老公形象被踢爆,搞到對住老婆有少少惱羞成怒,喺街見到盧永仁對陳明芳嘅態度唔同咗,兩公婆加個親友三人行,盧永仁成程黑住面一支箭行先,頭也不回.
陳明芳有親友陪住傾偈,對於老公嘅表情,態度,本來都無咩感覺.不過,當親友行開咗,陳明芳行到攰攰地想坐低攤抖一下時,就即刻有面色睇,有氣受喇.
從盧永仁對住老婆嘅肢體語言猜測,似乎有唔少牢騷喎,陳明芳一於低頭撳電話扮聽唔到,甚至離座行遠啲保持距離.但係,一齊出街避唔到幾多,始終都要繼續聽盧永仁「吟吟噚噚」.
就算唔係愛情專家,但相信都聽過:「如果個死佬突然間對你好好,花言巧語又送乜送物,好大機會係有景滾!」又真係見到盧永仁喺「劉明軒」期間好錫老婆喎,反而依家就……或者有人問,陳明芳點解忍得住唔離婚㗎?離婚咪盞益咗個衰佬同其他女人!要知道,陳明芳手上只得一間於14年同屋企人聯名買入的將軍澳Parkside,除此之外無嘢揸手.離婚?好唔穩陣囉!


text:
TVB播緊嘅新劇《她她她的少女時代》,演失婚婦人嘅田蕊妮一個獨撐大旗,題材新鮮,加上改咗個好名,劇中又講中唔少中女心聲,所以幾受班OL歡迎!以阿田收放自如嘅演技,對住李思捷,曹永廉兩個主要男演員,真係冇難度,有阿田呢個power woman撐得住.
雖然阿田出名好戲,但其實拍完《她她她的少女時代》之後,佢成年冇拍過劇架!據知因為大台依家力捧廿靚歲嘅港姐上位,而今年已經41歲嘅阿田,對大台黎講已經係高齡花旦.加上近年大台要縮減生產,令到佢更加少機會開工.
不過爭氣嘅佢,就算不受重視下,依然憑住喺《她她她的少女時代》嘅表現,令個劇有口碑,網民鍾意.
不過呢個劇一出,久休嘅佢又遇上香港白色恐佈,令佢一度喺宣傳上被消失.有指因為阿田之前喺個人社交平台,就特首記者會而寫上後感:「我依家開個記者會宣布一陣間會有一個記者會,嗰個記者會嘅內容係聽日會有一個記者會⋯⋯⋯」暗寸林鄭下,惹嚟部份內地網民批評,仲話要封殺佢.
雖然《她她她的少女時代》有喺香港搞過一次劇集宣傳,但官方微博,主角阿田就被消失!對於自己喺劇集宣傳被消失一事,佢就話:「呢個我唔知,可能要問返公司.」
冇新劇孭,阿田都唔係樂得清閒,事關9月佢會喺旺角麥花臣開個人演唱會.為咗今次表演,佢好畀心機練歌同結他,仲請咗退咗休嘅老竇做嘉賓.不過,阿田就話個唱會似「棟篤笑」,佢呢排都忙住度稿,其實佢唔使擔心啦!度唔掂,叫老公杜汶澤幫拖咪得囉!


text:
報載中環德己立街有藥房租約滿,由名牌朱古力店Godiva取而代之,月租30萬元,比舊租約低咗四成,月租呎價約500元.德己立街在大道中與威靈頓街之間,每日行人多到不得了,以前於是有港式藥房進駐,專做自由行大陸客生意,呢啲藥房專賣中藥,補藥之類,並非西式藥房,本地人買西藥喎,史丹利街就有間幾十年老字號勝利藥房啦,聽講港式藥房嘅毛利率高得驚人,只要有生意,租金唔怕高,但好似現在咁,強國人不再湧來香港,佢地嘅亞洲首選旅行地區似足香港人嘅選擇,就係泰韓日,故此本地港式藥房生意大減,冇晒豪氣咯,退出德己立街一啲都唔奇.
香港人嘅購買習慣就或者有啲奇,貴嘢更受歡迎!根據本港最新統計數字,通脹率係2%,創66個月新低,但沙田陳太反映,出街買餸就一啲都唔覺得低通脹,豬肉牛肉雞肉與海魚,無不加完價又加價,但又非常搶手,所以香港現象奇在愈貴愈有人買.好似朱古力咁,Godiva可以租街舖,月租30萬,你話要賣幾多粒朱古力先至夠俾租?一粒朱古力唔賣番二十,三十蚊都對你唔住,愈貴就愈暢銷啫,唔信就睇吓雪糕市場.左丁山細路哥時,有安樂園雪糕食就歡喜到震,後來識得有大公司雪糕(牛奶公司),讀中學大學嘞,學人食來路雪糕雀巢,出嚟做事有糧出之後幾年,見到有Dreyer's夠高級,點知到了現在,周街都係Haagen-Dazs,去到會所就有Movenpick ,喂喂,牛奶公司及雀巢雪糕去咗邊呀?依家啲細路簡直眼中只有H-D;朱古力又係啫,以前食吉百利果仁朱古力已無以尚之,現在則見Godiva愈開愈多舖,可見香港市場全面高檔化,代表中產階級愈來愈鍾意食靚嘢,價錢總之負擔得起,連La Maison du Chocolat都可以在太子大廈,IFC,圓方開咗三間舖,就略知一二,做低價便宜貨好可能唔夠銷貨量嚟搵夠租金也.
蘋果日報講時代廣場有廿幾間吉舖,當然係反映零售市道差;大商場有條件減租三四成,就可以消除吉舖現象,但小型商場就唔多掂,例如大道中皇九嘅Galleria,啲吉舖已丟空好耐,乏人問津,至於環頭環尾嘅「劏舖」商場更純屬旺市時炒賣貨品,買舖者肯定輸到入肉,有閒錢千祈唔好在呢類商場投資.


text:
(真係復出喇)囡囡鼓勵去做想做嘅事 黎瑞恩決定唱發燒碟
曾智明鄭應南亞氏保加症蘋果香港黎瑞恩
喺2004年承認同金利來三少曾智明離婚嘅黎瑞恩,前排在微博貼咗一張錄音室嘅相兼留言話:「大家好嗎?我返嚟喇」,「又可以再做我最鍾意嘅嘢喇」,結果唔少fans留言問係咪復出唱歌,小恩子接受《蘋果》訪問嗰陣話要保持神秘感.
今日有周刊報道,原來小恩子喺囡囡凱栭嘅鼓勵下,決定復出,嚟緊會推出一隻HiFi碟,翻唱陳奕迅,黎明同黃耀明等人嘅歌.小恩子話今年9月囡囡會去澳洲讀書,佢同囝囝就留喺香港,阿囡叫媽咪唔使擔心,佢哋已經大個,叫媽咪即管去做想做嘅事,再加上好友TommyChu又搵佢出碟,結果一直最愛唱歌嘅小恩子決定復出.
酬勞方面,小恩子話今次冇特別收任何錢,Tommy只係畀咗一張普通新人合約,雖然最初小恩子有為呢件事唔開心,喊爆打去鬧Tommy,不過Tommy話呢個只係基本合約,隨時可以加條款,最後小恩子覺得反正都冇乜要求,不如大家認真做件開心事.
講到離婚後嘅生活,小恩子話同鄭應南一直只係好朋友,佢覺得由老朋友變成戀人,感覺好奇怪,所以唔知有冇發展機會,而且就算合適對象,佢唔會再結婚.小恩子亦都有提到前夫曾智明,佢除咗每月有俾贍養費之外,囡囡出國讀書都係佢俾錢,老爺奶奶亦對佢好好,俾咗一筆好大嘅錢佢去買樓.
至於囝囝浩儒,小恩子話囝囝患有亞氏保加症,亦即係高智能自閉症,總之佢同溝通嘅方法令到人覺得驚,o依家轉咗一間新學校,加上又用自然療法,將一啲唔好嘅物質釋放出嚟,情況有所善,所以佢計劃2年後俾囝囝去美國讀書.


text:
感情路上貪心,會焦頭爛額;事業路上貪心,會眾叛親離.自細我哋就被教育,唔好咁貪心,要知足先常樂,偏偏呢班過度活躍嘅朋友,就係唔聽話.
呢位仁兄,細細個幾好波,但發現踢波搵唔到食,於是掛靴做第二行,幾年後都係放唔低,又返去踢過,威咗幾年,最近被收山,但仲努力keep住副偈,為嘅係踢多一年得一年.
有位大隻佬,本來已經係一線籃球員,但係為咗一個出外打波嘅機會,決定重新嚟過赴笈讀四年大學做「留學威龍」,行耐啲,為咗行遠啲.
呢位妹妹,攞第一已成習慣,破紀錄多過入場睇戲,但係都未可以開懷大笑,因為中頭獎太普通,佢嘅目標係奧運金多寶.發夢想贏金多寶嘅人太多,但可以憑實力贏嘅人太少.
阿叔叔好鬼勤力日跑夜跑,雖然唔係一線水平,但竟然跑得番佢後生嗰陣嘅成績,係人都想有第二春,但難在付出嘅努力,係要多過以前幾倍.
呢位好多fans嘅球員前晚輸咗,旁邊嘅朋友仲諗住點樣安慰佢,點不知第二朝一早佢已經去咗做gym,唔畀自己唔開心.
有位大槌手本身係正選,但係每兩三個月,佢就挑剔自己改進一項小技術,唔改唔安樂,自己做自己最大嘅敵人.
有位妹妹為咗出外打比賽,辭職冇收入不特止,仲要自己畀旅費,回報係未來嘅大賽機會,不過投資涉及風險噃.
呢位仁兄仲離譜,平時有可愛小女友照顧無微不至,但佢竟然話要出外學法,流浪幾個月挑戰自己,離開是為了回來喎,扮咩浪子箒.
以上運動員其實唔使開名,因為如此儍佬儍妹嘅行為,又點止佢哋幾個吖.
KEYMAN
節目主持


text:
人妻物語:力抗O字腳
嫁到日本,至今仍一百萬個唔願做嘅,就係要我跪,唔係怕腳痹嘅感覺,而係跪呢個動作,對腳形之壞影響,唉,你睇o架妹十個有八個係O字腳就知道,幾醜!而我當然唔係怕自己一對42吋美腿會變形,我怕嘅係一對寶貝仔女,因為奶奶自小就教佢哋跪,睇到就眼火爆,但又唔想當面駁斥,我更加唔會喺妲那面前投訴,畢竟呢個係佢哋嘅文化,嫁得過去就要尊重.我唯一可以做,就係晚晚睡前同對仔女做按摩,甚至做yoga,呢個係我私底下請教一位日本足科醫生嘅方法,佢話每日做幾分鐘,小朋友對腳仔唔會變O字腳外,更可預防扁平足,細細聲話你知,多做,小朋友仲會易高啲!
小朋友3歲前小腿都會有少少O字形,呢個好自然,不過唔想O字腳延續至長大成人,晚晚花兩分鐘做腳仔按摩啦.
先叫小朋友坐好,可坐喺沙發上又或床仔上,然後捉住其中一隻腳嘅小腿,一定要全隻手捉實,你另一隻手就捉實小朋友嘅腳板仔,然後輕輕向外拗就得啦!
想小朋友長高啲行好啲,盆骨鬆緊有直接影響,以下呢個動作有助鬆弛小朋友盆骨,動作又似蝴蝶咁,小朋友會好鍾意!
先坐下,叫小朋友腳板對腳板,然後如蝴蝶上下拍打雙腿,每次十下就夠!
再醒你啦,小朋友瞓覺時唔好反轉趴響床,咁瞓都會影響腳部發育o架!
OKAWASAN,本姓陳,8年前下嫁日本salaryman,是仔女口中的全能mama,也是妲那(即老公)眼中的完美人妻……


text:
爆機狂迷:玩配種養龍仔 街機鬥惡龍
最近街機好興卡機玩法,好多新遊戲推出,都要玩家拎住張IC卡傍身,NAMCO最新推出嘅《DragonChronicle:天空大決戰》,亦都係食住條水,不過今次玩法比較特別,玩家可以訓練飛龍,除咗可以同場與其他高手過招鬥龍外,仲可以同其他玩家飛龍「交配」融合,生條龍仔,真係可以睇住條龍大.
記者:許福合 攝影:陳偉強
呢款NAMCO新作喺上星期5晚先落場,不過似乎有線路問題,據知機舖搞咗一晚都未玩到,不過已經急Call師傅嚟幫手,見報之日相信已經可以讓玩家玩個痛快.
■雖然到港暫只有4台連線,唔及日本嘅8台咁壯觀,不過新機落場都吸引到唔少人試玩.
《DragonChronicle》提供4人對戰機座,另加一個大屏幕讓圍觀者更清楚戰況.至於入場費,開局連一張IC卡都係$15,之後每局就收$4,尚算合理.當坐定定後,會發現整個機座完全無任何按鍵,事關操作會全靠篤芒進行.開始時除可替龍改名外,仲可選擇6種屬性,結果將亦影響到攻擊同防禦技能;據現場玩家教路,着重攻擊可選擇雷,而金就防守較好,要揀邊種好視乎龍仔嘅「發育」方向,屬性有着決定性影響.
操作方面係直接篤芒嚟玩,而下方一條橫列彩Bar代表時限同攻擊速度,愈高等級就能提高出招速度.
普通招外重有覺醒技,當被擊中三下左右就有機會發動,攻擊力大之餘,出招畫面亦好華麗!當每場大戰後就會埋單計數,睇吓有無機會升級.最好玩亦係呢度,事關升級後,龍嘅外形會變,更加特別係遊戲卡上嘅龍樣都會變,相當好玩!亦可跟其他玩家嘅龍融合,產生出新龍,雖然未必會勁啲,不過玩法都幾過癮.
玩法其實比一般育成遊戲更簡單,比較着重戰鬥部份,加上篤芒就玩得,好易上手.
由於機座新鮮熱辣落場,記者去到仲係駁緊機,所以試玩時出現LinkError!好彩最後師傅都駁得掂,不過已嚇得筆者花容失色!
遊戲類型:卡片對戰
對應機種:街機
開發商:NAMCO
售價:$15開局,以後$4一局
鳴謝:金沙遊戲機中心(31682530)
地址:觀塘觀塘道410號地庫01室


text:
李澤楷籌備經年,想做中文CNBC嘅now財經台,今個月20日正式啟播,係龍係蛇到時就知,但二少啲嘢一向有水準,淨係睇個啟播典禮就知,張型仔英雄帖經已送到各大傳媒老總手上(K寶春哥都應該有份),20號朝早9點喺會展恭候,儀式準時9時45分開始,對班半夜3點都未瞓嘅前輩嚟講,呢個係痛苦但又必須要去嘅畀面派對!
華華可以想像,嗰朝最精神嘅只有兩個人,一個係唔使點瞓依然咁俊嘅二少,另一個就係榮譽嘉賓煲呔,餵完錦鯉去埋教堂再落灣仔Dump番轉,說時遲那時快又話食晏,咁又一個上晝,正!唔知到時二少會唔會為煲呔安排個獨家訪問呢?
咁二少主持大典,第二把交椅阿Jack又負責咩呢?唔使擔心,呢啲大龍鳳梗唔少得佢老人家,今日下晝5點,8號仔幾個至少4字頭嘅男子組,會率先同大家介紹財經台,呢個主持組合由阿Jack做膽,拖熊貓仔AA(即係艾維朗),梁董德昇同埋財經台話事人羅燦哥哥,陽氣咁盛就梗要搵啲靚女戥番吓,聽聞已安排班女主播收市後喺灣仔趕嚟,所以要5點至開波!
話時話,啲人成日問個台有咩睇,華華打肥佬黎工,鬼知二少畀咩嘢人睇呢?人家話明做CNBC,唔通會有拳頭同枕頭?但可以講畀大家知,如果你先排俾二少揀中免費試玩佢個3G,咁你就可以先睹為快!
李華華
讀者如有任何意見或報料,歡迎發送電郵至[email protected]
.


text:
金手指:樓市爆煲 搵人祭旗 - 孫柏文
輸錢,當然冇人想,不過真係發生喺你身上嘅時候,你會點?我相信作為《金手指》嘅fan屎,輸錢時就當然想知道點輸,同埋點解會輸,學得到教訓之後就盡量不要重蹈覆轍.大家可能覺得,檢討自己做過嘅錯誤投資決定,當輸錢係「交學費」,係一啲「阿媽係女人」嘅大眾智慧,孫柏文講嚟都係浪費時間,呃稿費.
雖然,我都承認對於我哋特區一眾身經百戰嘅投資者嚟講,輸錢時「檢討自己做過嘅決定」真係冇乜出奇.不過,對於遠在花旗國嘅投資者嚟講,佢哋輸錢嘅時候,就好鍾意賴人.輸錢唔係因為自己錯,一定係有人「呃」佢哋.而亦會有信奉機會主義嘅政客,好合作咁交人出來,為投資者錯誤嘅決定祭旗.最明顯嘅例子,就係科網股時代嘅一班分析員同埋被「屈」入獄嘅MarthaStewart.
不過,上一次個泡沫,都係啲好多人都唔明白嘅高科技同businessmodel,真係有買呢類股票嘅投資者,頂籠打垮一兩間好似ArthurAnderson嘅企業,同埋會要求通過一兩條好似Sarbox嘅法例.我相信好快,大家就會見到一啲「拉人」,祭旗嘅行動,令上述科網現象有如在中學見訓導主任一樣般小事.
大家可能會問:「係唔係花旗國樓市爆煲衍生出來嘅後遺症呢?」係.地產發展商,經紀,估值測量師,通通都有動機希望你「不負責任」咁買樓,呢個就算我哋特區都係一樣,因為一賣咗樓佢哋個個就袋袋平安.不過,同我哋唔同嘅係,花旗國放債嘅一班人都唔需要你「負責任」咁買樓.大家可能會問:「放債人唔需要你抱着一個負責任嘅態度去借錢買樓?到時還唔起錢咁點算?」
問得好!問題就出在這裏,以前做樓宇按揭,花旗國放債嗰班人要承受債仔還唔起錢嘅風險,不過,因為花旗國政府希望分散風險,所以令到決定放唔放債嘅一班人,由要承受風險嘅債主,變成冇需要承受風險嘅「按揭經紀」.只要有測量師話層樓值,放債嘅人就會借錢.樓市冇大變動,或者欣欣向榮,做錯按揭嘅風險亦唔高,不過如果大跌市,好多借錢買樓嘅人就會面對輸清光,要破產嘅情況.
喺花旗國賭股票輸清光破產,係毋須將自己自住物業變賣去還債,不過因買樓而破產嘅人,就會變成無家可歸,甚至乎會露宿街頭.到時候,花旗國裏面好似EliotSpitzer嘅政客,就會瘋狂「拉人」去祭旗,政府亦因為想「防止」同樣炒樓輸清光嘅情況出現,立法粗暴干預樓宇市場運作.為大家打個比喻,如果97年至到03年嘅特區樓市表現喺花旗國發生,所有大地產商可能已經被國有化,測量師行中的分析員已經鋃鐺入獄.所有喺公開場合或私人聚會講過樓市會升嘅政客,都會被轟下台,而嗰啲公開場合話樓市會升,不過私低下話樓唔好買嘅政客?大家自己諗吓,佢哋嘅收場會點.


text:
阿仙奴由個幾禮拜前嘅高峯急速下滑,連輸三場,上個禮拜六主場輸畀布力般之後,領隊雲格困住班球員響更衣室,開咗成粒鐘所謂「緊急會議」,可見事態嚴重.計我求大俠話,隊波幾場最主要係輸後防,施文始作俑者係時候唞下嘞.
自從施文屢次出洋相後,佢自己失信心不特止,搞到連隊友防守時都騰晒雞.上個禮拜周中對歐塞爾,對方知施文無信心就唔理三七二十一起勢射門;對布力般,伊度重發波瘟擺烏龍㖭.除咗施文,查實有幾件主力踢殘晒,雲格都應該畀佢哋唞唞.
而雲格對於連敗就好無奈,佢講得好妙:「我哋三場波都係輸一比二,三場對手加埋都係得八次射門,我哋就失夠六球.今場對布力般我哋射咗二十七次門,都要輸波.吹脹(呢句我求大俠加嘅)!」
韋利女友性感掛曆暢銷
上個禮拜日我哋體育版登咗韋利女友卡娜莉絲啲性感相,引起幾大迴響──有人話讚佢身材正,又有人話啲相太鹹濕.原來呢位靚女拍嘅露點掛曆相響意大利嘅反應重勁,出版幾日就響好多地方賣斷市.聽講佢呢次博出位好成功,大把電視節目同廣告等緊佢拍,相信會食住條水大玩性感.睇嚟,不嬲反對女友走呢性感路線嘅韋利有排擔心嘞.
AC錯配兩條煙攞嚟衰
AC米蘭件烏克蘭射手舒夫真高響上個禮拜六復出兼踢正選,結果AC就輸畀基爾禾,除咗賴佢腳頭唔好之外,我求大俠認為佢一復出就即刻同恩沙基一齊出,即刻破壞咗隊波之前嘅無敵進攻模式.計正教練安察洛堤應該搵其中一個踢後備,夾多幾場先,唔應該搵基爾禾呢種對手試,始終兩個今季未正式夾過.當然啦,AC球員有啲倦,都係斷纜主因.
貝迪斯躁上盤客重躁
真係球迷奇遇記!上個禮拜六貝迪斯作客維爾瓦,先有件華利拉俾球證趕咗出場,但上半場都入到波,到下半場連費南迪斯都被逐埋出場,得番九件就被扳平.到後來又有件菲臘斯古出埋場㖭,搞到最終只剩番八條友比賽.我求大俠唔知班貝迪斯球員因咩事咁鬼躁,淨係知買咗貝迪斯上盤嘅波友肯定成晚㷫烚烚,瞓唔着.
碧加命多官非有排煩
德國網球明星碧加
自從九九年掛拍之後,就經常官非同是非纏身,好似同老婆離婚爭兒女撫養權啦,私生女訴訟啦,瞞稅案啦,久唔久就上吓頭條,啱啱單逃稅案先審完,佢即刻告祖家一間互聯網公司未獲准許盜用佢嘅肖像權,索償五百幾萬美元賠償,真係佢唔煩我求大俠都戥佢煩.


text:
馮仁昭四圍超:E-Kids歌迷通街籌期返屋企
男子組合E-Kids前晚喺無綫電視城錄影音樂節目《勁歌金曲》,估唔到呢隊新組合嘅歌迷都幾瘋狂,佢哋知道偶像會喺電視城出現,就去嗰度等偶像,但現場竟然有五個E-Kids嘅fans圍住問途人攞錢搭車返屋企.
已有前科
嗰五個E-Kidsfans見到途人就話:「我哋冇錢返屋企,我哋住天水圍,可唔可以畀錢我哋返屋企?」結果,有十個途人因為心軟而畀錢.當記者影呢班歌迷嘅相時,佢哋好抗拒,重猛用粗口鬧記者,佢哋話:「影乜×嘢相,E-Kids唔講粗口咩?」
而E-Kids對於歌迷嘅行為就話:「我哋都見過歌迷喺屋企出面等到好夜,佢哋又話冇錢,咪畀咗一百蚊佢哋搭車,亦試過有歌迷嘅媽咪搵我哋勸佢個女唔好逃學.」至於歌迷話偶像都講粗口,E-Kids話:「呢個fans支持我哋有限啦,我哋點會講粗口?」
韓君婷如廁唔使除拉鏈
韓君婷噚日一身樽領背心去蘭桂坊出席義賣日活動,佢好神氣咁話:「𠵱家瘦咗,真係乜嘢自信都返晒嚟,睇番自己之前啲肥妹相,我下定決心唔會畀自己再肥落去.𠵱家啲衫由大碼變細碼,我試過有次着條以前肥嗰陣嘅大碼褲,去廁所可以唔使除拉鏈同除鈕㖭呀.」睇嚟佢好滿意𠵱家嘅身材喎,不過點解每次出嚟都要遮遮掩掩呢?
黃秋生話專登𠝹女
黃秋生噚日喺中環大會堂出席「無罪最啱Feel勵志繽紛Show」,對於之前有報道話秋生𠝹女,佢就話:「其實係我同朋友食飯輸賭,我專登帶個女仔去嗰度,睇吓會唔會俾記者影到相做封面.結果做咗半個封面,𠵱家都唔知邊個請食飯.不過,呢件事我老婆都鬧我無聊.」
Band友爛滾扮專一
一個散檔樂隊嘅歌手,平時表現出嚟個樣對女朋友情深義重,外表望落亦斯斯文文.但原來佢係雞蟲一名,重要叫埋啲非常之平價嘅雞,即係深水埗同旺角嗰啲.本來男人鹹濕都唔係罪,但係佢表面扮晒專一就令人好討厭!佢個女友真係要小心啲!
張學友無懼塌台
張學友同陳淑芬噚日出現赤鱲角機場,佢哋啱啱喺重慶返嚟.對於網上有報道話學友上次喺武漢開個唱發生塌台意外,搞到之後開嘅演唱會批文都出問題,陳淑芬話:「唔會因為上次件事有影響,有關其他演唱會,我哋同有關機構都傾緊.」而學友就話:「演唱會都冇話要加強保安,個個演唱會都係咁.」
葉世榮悲痛心情已平復
葉世榮,周啟生同向雪懷噚日一齊喺赤鱲角機場嘅離境大堂出現,佢哋準備出發去北京一個作曲作詞人研討會,重會順便討論反翻版問題.問到世榮啱啱辦完女友個喪禮,心情平復咗未?佢話:「我心情都OK.」睇嚟世榮已經收拾心情,再次投入工作.


text:
(馮仁昭四圍超)
向華勝前妻張美齡 膽囊癌病逝
永盛電影公司老闆向華勝喺上年11月佢因食道癌病逝,終年64歲.佢前妻張美齡(Stella)仲專登上咗佢屋企裝香,估唔到Stella喺今年7月6日因膽囊癌過身,終年59歲.
Stella喺無綫藝訓班出身,同劉德華同期,後來佢嫁畀向華勝,嗰時華仔經常拍佢老公嘅戲,所以經常會見面,直至Stella同華勝離婚,改嫁後變得好低調,同圈中人幾乎冇接觸.
Stella嘅喪禮已經喺上個月1日喺堅尼地道佑寧堂舉行,遺體其後送咗去哥連臣角火化.聽講Stella嘅家人好低調,因佢臨終前吩咐個女,等佢後事搞好晒先好通知親友,免得打擾人哋,所以好多人都係事後先得知死訊.而向家亦有成員送花籃致意.
張美齡於上月舉殯,向華勝大哥向華炎嘅大女向詠怡,都有送花籃去靈堂.
噚日記者打畀華勝阿嫂向華強太太陳嵐,佢話7月收到死訊都好意外同心痛:「Stella喺7月6日凌晨過身,上個月已經舉辦咗喪禮.上年我知道佢生癌,仲知佢因為唔想家人負擔咁大筆醫藥費,唔打算醫,後來我勸佢一定要醫,叫佢唔使擔心醫療費,我仲叫埋佢啲無綫藝訓班同學一齊出嚟鼓勵佢,終於佢都肯接受治療.上年華勝過身,我介紹咗華勝老婆櫻子畀佢識,後來Stella仲上咗華勝屋企裝香.想唔到今年到佢都走埋,做人真係化,我同佢個女有聯絡.」
撰文:馮仁昭


text:
最近香港好多政治新聞,除咗立法會選舉,又有下屆特首選舉提早開跑,幾隻黑馬輪流見報,曾經選過特首嘅「唐唐」,唐英年噚日語帶雙關話,呢排佢剝咗好多花生,真係幾熱氣!不過呢個超級花生友唔係齋睇唔講,佢噚日接受民建聯主席李慧琼訪問,就逐個評價疑似下屆特首候選人.
話說琼子訪問唐唐,同訪問佢師父曾鈺成一樣,預備小食畀來賓,琼子仲大玩特首選舉,用薯片,龍蝦片同花生,影射鬍鬚曾,梁特同林鄭月娥,問唐唐鍾意食邊樣?唐唐即語帶雙關話,自己呢排冇去旅行,大部份時間留港剝花生,食到好滯好熱氣,所以都係唔食!咁八方私下問佢,係咪最愛食薯片?唐唐就話薯片都熱氣,不過無龍蝦片咁熱氣,再問佢會否食涼粉下火,唐唐就話涼粉唔好食㗎,冇乜味,淡茂茂,在場唔少記者聽到佢句句有骨,都忍唔住笑.
不過唐唐又唔只齋做花生友,佢喺琼子對談入面,都有講到三個疑似下屆特首候選人.唐唐提到林鄭近日話被傳媒斷章取義,佢話做得公眾人物預咗,又話自己當年亦試過類似情況,所以叫林鄭要食得鹹魚抵得渴.
至於鬍鬚曾同曾主席呢一對「雙曾」又點呢?唐唐話好欣賞同支持曾俊華,曾鈺成呢啲有能力嘅人考慮選特首,又話自己同鬍鬚曾共事多年,大讚佢有能力,愛國愛港,如果鬍鬚曾願意參選,呢個係一件好事喎!
最後又點少得現任特首梁振英?琼子問唐唐下屆換特首,係咪仲好呢?唐唐冇直接答,只係重申佢2012年送畀梁振英嗰一句說話,就係梁喺政通人和做得不足,希望對方做得更好喎.唐唐4年後仲送同一句話畀梁特,佢點睇梁特連任,怕且不用多講!李慧琼參選今屆立會超級區議會界別,其他名單排首名有涂謹申,梁耀忠,王國興,鄺俊宇,周浩鼎,陳琬琛,關永業同何啟明.


text:
森巴Beats:義工狂OT飯盒都冇個
奧組委衰過霞姨
義工運動飯盒孫楊喜劇之王ot里奧里約奧運奧組委霞姨體育.奧運我還要再改個名字
臨時演員都係演員,唔通義工就唔係員工?好似電影《喜劇之王》咁,跟霞姨開工做老臨,起碼都有個飯盒食,點估到堂堂四年一度嘅體壇盛事,里約奧運竟然咁刻薄義工?除咗要求佢哋返八,九粒鐘之餘,連飯盒都冇個,𠵱家引發義工逃亡潮,巴西奧組委先開始補鑊,考慮改善義工待遇.
奧運一向都係透過全球招募義工,據報里奧呢次就請咗五萬幾名義工,香港都有20人幫手.原本做義工預咗冇報酬,甚至自費食宿,機票,都係為咗出心出力參加呢個盛事;不過,可能因為巴西治安同衞生問題多多,搞到三成義工臨時no show,有啲巴西人更加拎完義工制服同紀念品就唔見人,搞到巴西奧組委大失預算,惟有要求義工捱義氣加班.
好似住喺里約當地嘅23歲女仔瑪絲蓮娜(Aisha Marcelina)就大吐苦水,負責協助管理穿梭巴士嘅佢,俾大會要求朝早六點就開工,由於佢搭巴士返工要成兩粒鐘,結果朝朝凌晨兩點半就起身梳洗兼食早餐去開工,慘過耕田.正所謂有開工冇收工,瑪絲蓮娜又話大會成日叫佢開OT,搞到收工後好鬼攰,原本打算買飛入場睇比賽,但做義工太辛苦,𠵱家已經唔打算入場嘞.除咗超長工時,連待遇都差過人,負責排球館觀眾入場安排嘅摩連拿(Luis Moreira)就話:「一日平均要返八,九個鐘,不過大會連飯盒都冇提供,淨係畀咗包零食我,當我免費勞工咁,我決定辭職嘞.」奧組委終於知驚,傳訊總監阿當斯話會方已經盡力改善義工待遇,又話真心感謝佢哋為奧運嘅付出喎.
不過,對有啲義工嚟講,有冇飯食,辛唔辛苦都唔係最重要,最緊要係見到偶像.好似一位來自北京,網名係「我還要再改個名字」嘅靚女義工,就喺個人微博狂晒自己同易建聯,寧澤濤,孫楊等體育明星嘅合照,又喺耶穌山前自拍,似乎幾享受呢次義工之旅.


text:
余文樂,陳冠希,蕭正楠同麥浚龍(Juno)四個成日傳不和,如果佢四個合作拍部戲,肯定會有噱頭.王晶一向好有生意頭腦,馮仁昭聽聞佢最近有部戲《初吻凌晨兩點半》就係想撮合佢哋四個合作,不過Juno係客串啫!王晶重定咗由成日對余文樂黑口黑面嘅陳冠希做主角之一.
原定下月開拍
東方魅力已經分別同蕭正楠,余文樂傾過吓,兩邊都好似冇乜問題,可能因為余文樂經理人張國忠同StarEast關係好,所以點都會畀面.
呢部《初》片原本籌備好喺下個月開拍,不過StarEast啲股東對呢部戲嘅成本同賣埠能力始終有保留,所以要再諗諗,不過王晶就算開唔成呢部戲,要撮合佢哋四個合作都唔會係難事.
BoBo唱阿嫲最投入
陳文媛(BoBo)嘅新大碟《bounce》啱啱推出,佢想個唱片封套要與眾不同,特別喺影相嘅時候一路跳彈床一路影,希望可以營造動感嘅效果.BoBo除咗跳彈床之外,重唱啲感人嘅歌去感動fans,佢話:「喺新碟度其中有一首叫《嫲嫲》嘅歌曲,主要係描寫我同嫲嫲嘅感情,𠵱家我哋重一齊住.」難怪BoBo演繹呢首歌嘅時候,唱得咁投入啦!
E-Kids韓國拍《初哥》
三人男子組合E-Kids前日喺荃灣首播佢哋隻新歌《初哥》MV,吸引幾百個歌迷到場支持.講開佢哋呢隻新歌MV,原來係由攝影師夏永康執導,重喺韓國取景.E-Kids前日嘅宣傳活動,重邀請咗李蘢怡到場助陣,佢哋又一齊跳舞唱歌,現場歌迷都睇得好開心.
蕭亞軒同Fans鬥長氣
台灣天后蕭亞軒前日喺廣州出席《蕭亞軒演唱會2002》VCD簽名會,吸引咗幾百個歌迷到場圍觀.蕭亞軒同現場嘅歌迷大玩唱歌鬥長氣嘅遊戲,然後又幫歌迷簽名.
蕭亞軒日前以國語講:「我一共替大家簽了約二百個名字,一點都不倦,見到內地歌迷對我這樣熱情,真的又開心又感動.」
Tiffany最憎博宣傳
李蘢怡(Tiffany)噚日喺銅鑼灣出席「SonyEricsson"Live"」開幕典禮,記者問佢會唔會去拜祭羅文,Tiffany話:「始終同佢唔相識,費事畀人覺得好似博影相,博宣傳咁,我覺得呢啲行為好唔要得.」
陳小春揸綿羊仔冧女
陳小春日前接受新城《娛樂一早》訪問,喺節目入面主持問小春學揸綿羊仔係咪同蜜運有關,小春直認不諱話:「Yes,Bingo」.不過,小春亦再次強調同Marianne(緋聞女友王敏慧)只係朋友階段,重話對方已經有男朋友,唔會撬人牆腳,做出一啲令對方男友唔舒服嘅事,因為佢好保護同Marianne嘅感情.


text:
新落成嘅住宅,大都有會所,究竟住客最鍾意乜嘢設施呢?泳池,答對;健身室,又啱.重有呢?原來係麻雀房.
嘉里喺中半山嘅豪宅譽皇居,會所就整咗個麻雀房.嘉里物業代理執行董事朱葉培講,會所既然可以有畀外籍住戶玩啤牌嘅房間,咁都好應該照顧吓本地人嘅喜好.
呢個構思,其實係住戶同管業公司員工傾偈時反映意見嘅結果.睇嚟管業公司都要同住戶多啲溝通吓.
除咗呢個盤,嘉里北角縉景臺,同深井縉皇居會所都有麻雀房.
住戶約朋友嚟自己屋苑會所攻打四方城,好過去酒樓雀局,咁都係一種身份象徵.
另外,中半山有大批出租豪宅嘅嘉里建設,好少大事宣傳.
原來發展商平時會為住戶搞啲遠足之類嘅活動,管接管送,又有人帶隊,服務咁好,住戶自然會主動向朋友推介啦.
經紀送定金愈去愈遠
地產代理為做成生意,不惜送定到內地,但多數係深圳同廣州等較近嘅地方多,不過,今次就送到去廈門.
中原海逸豪園分行經理鮑志德話,業主成日到處飛,咁啱知道業主到咗廈門,所以佢就親自送定金去廈門佢寫字樓,結果做成海逸豪園單生意.
呢個單位千四呎,成交價五百五十萬.估計鮑志德可收五萬五蚊佣金,不枉佢千里迢迢送定金上廈門.
百仕達花園邀名人驗樓
新鴻基地產對自己嘅產品信心十足,所以每次有樓盤落成交樓,都會邀請記者去睇樓,重會任記者揀個單位嚟睇,以示公正.呢股風氣都吹到內地.
深圳發展商百仕達集團,為即將入伙嘅百仕達花園第三期「君逸華府」,邀請港深兩地多位地產界名人與專家,到場一齊驗收物業.呢個做法可能成為個盤嘅賣點之一.但係獲邀嘉賓,會唔會有畀面派對成份呢?


text:
任港秀,康華,「啤妹」蔣怡,陳霽平,李思蓓,鍾麗淇同好姨薛家燕等,前晚去咗尖沙嘴欣賞新片《孽愛傷痕》首映禮.唔知係咪因為近日天氣開始熱,成班青春女星都換晒季,佢哋唔係着tubetop,就係以小背心示人.
去澳洲玩激流
最近身形弗咗好多嘅鍾麗淇,佢身穿小背心,包住時款嘅頭巾單獨赴會,青春可人.鍾麗淇話:「我最近接咗廣告,所以專登keep弗啲,我遲啲重會去澳洲影相,到時會去玩笨豬跳同激流.」任港秀前晚就着tubetop襯三個骨牛仔褲,露出香肩同小蠻腰.
此外,好姨話前晚同阿爸食飯嗰陣,竟然有人打電話畀佢,話好姨爸爸喺深圳入咗醫院,好姨梗係即時踢爆對方講大話啦.
馬薛芷倫做廿四孝媽咪
馬薛芷倫噚日同仔女喺金鐘太古廣場購物,佢哋去JumboGrade書店買文具,然後又去咗HongKongRecords.有記者問馬薛芷倫,有周刊報道指馬家嘅家庭聚會總係冇佢份,亦甚少見佢帶仔女出現,佢回應話:「咪由得人哋講囉!」講到佢早前去Gucci派對同外籍男模同車離開,問佢有冇俾丈夫責罵?佢就做出「拉鏈封嘴」動作,表示唔回應.
楊思琦防火意識強
楊思琦噚日返電視城拍新劇《繾綣仙凡間》,佢喺化妝間一見小朋友就就即刻捉住唔放,猛咁逗人同佢玩.楊思琦唔止有愛心,原來重好有公德心同防火意識㖭.佢見人哋啲煙頭隨便掉落垃圾桶,佢怕會火燭,就拿拿臨搵水淋熄啲煙頭.
韓片DVD水貨搶票房
韓片《我老婆係大佬》上周四開畫,一日就收咗七十五萬,已經係謝霆鋒套《戀愛行星》上咗八日嘅一半票房,成績算唔錯.不過近排有《我》片嘅水貨正版DVD流入香港市面,但淨係得英文字幕,喺旺角都有得賣,一百六十幾蚊就搞掂,唔知對套戲嘅票房有冇影響呢?
陳儀馨大馬做高級拿督
無綫前藝員陳儀馨自八二年「嫁個大馬有錢人」後,搖身一變做咗大馬富豪,最近佢重做埋大馬高級拿督.日前佢喺大馬接受車淑梅主持嘅港台節目《舊日的足跡》訪問,問佢做咗大馬高級拿督嘅心情,佢話:「心情好興奮,可以喺呢個重男輕女嘅地方攞呢個殊榮,真係有少少驕傲.」
方力申曾為錢動武
方力申噚日去咗荃灣愉景新城,出席《仙履奇緣》卡通人物模仿大賽.問方力申有冇試過因衝動同人打交,佢話:「男人打交都係不外乎為咗錢同女人,不過我唔係為女人,係為錢.向我借錢嗰個係我好朋友,佢唔還錢,重講到好似係我唔啱咁,所以好嬲,雙方有啲推撞.」


text:
中國國腳後衞孫繼海喺曼城成功升班後,如無意外,下屆就會成為第一個效力英超聯球隊嘅中國球員,認真可喜可賀,而身為炎黃子孫嘅我求大俠,亦都好替佢高興;不過,對於有啲傳媒即刻大事報道孫繼海有得踢英超,我就有啲保留.
並唔係我求大俠潑冷水,但係喺曼城成功升班後,佢哋嘅領隊基瑾已表明會大事擴軍,好似艾芬保同埋戴維斯呢啲世界級球員,都係曼城嘅目標.基瑾重話,由於上屆曼城升班後用地莊踢超聯,失咗好多波,結果搞到降班,下屆升班之後唔想重蹈覆轍.照咁睇,喺𠵱家都唔係成日做到曼城正選嘅孫繼海,下屆升班如果想有得踢,就一定要更加努力同埋睇佢嘅際遇喇!
贏盤輸盤似有路捉
唔知大家有冇留意,剛過去嗰個禮拜六啲波好鬼邪,喺上周中歐冠盃贏盤嘅球隊好似曼聯,拜仁慕尼黑咁,禮拜六時通通輸盤;反而喺上周中歐冠盃輸盤嘅球隊好似拉科,巴塞同埋皇馬咁,禮拜六就贏到笑呵呵,唔到你唔信.唔知喺呢個禮拜二,三嘅歐冠盃,剛贏盤嘅球隊會唔會又輸盤呢?
哨牙仔身不由己
前兩日有消息話國際米蘭想將朗拿度借返巴西彭美拉斯,消息都未證實,又即刻傳出朗拿度嘅贊助商NIKE出面阻撓.鬼咩,如果哨牙仔真係返巴西,球迷都幾難睇到佢踢波,無晒宣傳價值.講到尾球王變咗人球,前途俾贊助商主宰,冇計啦!
阿當斯基昂考起雲格
都話做領隊難㗎啦!好似阿仙奴領隊雲格咁,雖然「兵工廠」𠵱家喺英超聯形勢大好,不過雲格一樣有嘢煩,皆因佢哋嘅隊長阿當斯今季聯賽上陣暫時得七場,要上陣十場先有冠軍獎牌攞,但另一位中堅基昂又想多啲上陣爭入英格蘭世盃隊,搞到雲格左右為難,如果收起蘇甘保派阿當斯同基昂出場,又怕球隊失分……唉!真係煩!
麥基迪醒過柏賓
好多人都話麥基迪嘅打法及身手十足當年公牛時代嘅柏賓一樣,不過魔術教練李維士就唔同意,佢話柏賓只不過係「二佬」,成日要靠「老大」佐敦射住;但麥基迪今日已經係魔術嘅龍頭一哥,成隊波靠晒「單天保至尊」,所以柏賓嘅角色只不過嘅羅賓,而麥基迪就係主角蝙蝠俠.計我求大俠話假以時日,麥基迪唔只係Batman,重可能係NBA嘅Superman.


text:
新正頭恭喜說話多多益善,初二開年,八方再向讀者拜年,祝各位萬事勝意,大吉大利,今年好過舊年.聽日赤口,大家講嘢就要小心啲嘞,成日口舌招尤嘅人物,好似阿瑟王李國章咁,最好收吓把口,唔好吓吓出律師信兇人,佢個堂妹資深大律師李志喜Gladys睇唔過眼,未到初二就同佢開年,叫佢唔好咁霸道.
Gladys同八方講,李國章畀律師信教院副校長陸鴻基要人收口唔係好啱,事關政府已經成立獨立委員會審呢單嘢,阿瑟王同陸副校都應該要出席聆訊,向主席胡國興大法官畀供詞,阿瑟王𠵱家出律師信,聲言保留追究誹謗法律責任,好似想先發制人揞住人把口咁,「唔係幾恰當,如果調查結果證明李國章清白,佢先搵律師追究都未遲.」
陸鴻基同Gladys都係公民黨創黨黨員,公民黨最多大狀,若然陸鴻基打官司,真係未驚過阿瑟王.Gladys話冇同陸鴻基傾過呢單嘢,如果佢要幫手,相信唔少黨友會拔刀相助.佢又話近排冇搵過堂阿哥李國章.道不同不相為謀,佢兩個確係冇乜好傾.
李氏家族係香港名門望族,每逢新年,數以百計嘅族人濟濟一堂團拜好熱鬧,不過呢啲場面近年少見嘞.Gladys記得細個時去李家西摩道大宅拜年,李家有條家規,細路要逐一向長輩叩頭拜年先有利是𢭃.Gladys喺英國讀番書,廣東話係有限公司,當時唔明搞邊科,總之爸爸媽媽叫佢大年初一醒定啲,唔好講錯說話失禮人.
豪門是非多,李家後人唔係個個咁好景,Gladys話以前過年前,媽媽都要為封利是而惆悵,細封嘅話會俾人閒話.不過最令佢頂唔順嘅係燒炮仗,串炮仗由三樓垂落地下,點着後響足幾分鐘,耳聾咁滯.
去李家拜年充滿童年陰影,去公公婆婆度拜年就開心得多嘞,因為婆婆會請外孫女食朱古力,公公親手整嘅臘肉好正,𠵱家諗起都仲lamlam脷.Gladys好感歎咁講,最可惜係家傳秘方已失傳,往事只能回味嘞!


text:
求驗客手記:黃雀行動截劫兩曼 巴塞叼走山齊士 - 求驗客
被視為今夏球員轉會市場最炙手可熱嘅球員,智利國腳阿歷斯山齊士,離開烏甸尼斯已經成定局,不過唔係加盟之前傳到好熱嘅曼城,曼聯或者車路士,而係黃雀在後嘅巴塞隆拿捷足先登.
之前好多傳聞講阿歷斯山齊士會投身英超,但估唔到巴塞隆拿突然成為大贏家,真係始料不及,始終巴塞贏咗歐聯冠軍後,今夏都只得4,000萬歐元(約4.4億港元)擴軍;而今次收購阿歷斯山齊士,據聞轉會費約3,000萬歐元,即係話淨番嘅資金唔多,想搵多一位星級球員都幾難,之前傳出嘅基奧斯比羅斯,甚至法比加斯,如果真係要買,就必定要放走手頭上一啲球員,例如傳聞會買畀曼城嘅韋拿.
其實阿歷斯山齊士今次轉投巴塞隆拿,機會都相當高,因為呢位智利國腳已經獲得國家隊教練波基批准,離開大軍基地到巴塞隆拿傾埋轉會最後細節,希望佢搞掂晒所以轉會交易後,可以專心為球隊出戰美洲國家盃.至於阿歷斯山齊士同隊友講電話時亦提到,與經理人有共識後,話自己將會加盟巴塞隆拿,睇嚟今次轉會巴塞成事相當高.
另外,傳聞轉會費條件中提到如果阿歷斯山齊士喺美洲國家盃意外重傷,亦會有所轉變,保障番巴塞隆拿方面嘅利益.
今年22歲嘅阿歷斯山齊士若果最終成為巴塞歷史上首位智利人,佢嘅身價真係何止3級跳,因為06年加盟烏甸尼斯時,轉會費只係170萬鎊,如今升值差唔多有成20倍,烏甸呢次都賺唔少.不過,呢位智利國腳上季的確係意甲紅得緊要,射入咗12球,幫烏甸取得歐聯參賽資格.至於巴塞睇中佢,除咗球技好之外,身高只得1米68,正合晒巴塞前線專用矮仔嘅條件.


text:
隔牆有耳:死撐膠論有理 無視衞署斥造謠
元秋寸專家唔識蒸口罩 - 李八方
隔牆有耳蔣麗芸蒸口罩
全城熱搶新口罩, 亦熱論民建聯立法會議員蔣麗芸建議嘅100度高溫蒸口罩,雖然由醫生到普通市民再到紅十字會等,都話蒸口罩無論「蒸炒煮炸」都唔得,但元秋卻死撐有用,反駁:「你覺得佢哋啱定我啱?」甚至發新聞稿話「有頭髮邊個想做癩痢?有口罩誰人再想翻用?」好似好用心良苦,卻冇批評政府冇派罩惹嚟全城恐慌,衞生署衞生防護中心都頂佢唔順,噚日下午亦喺facebook發文斥「外科口罩洗完蒸完就可以再用」係「謠言」,呼籲市民「唔好信」,難怪噚日人人都重溫前立法會主席曾鈺成金句:「蔣麗芸議員,我建議你少D講無乜用嘅說話……」
查實倡議蒸口罩可行嘅元秋,係衞生事務委員會主席,估唔到佢對「衞生」咁有獨到見解.身為醫生嘅陳沛然噚日劈頭已經話口罩梗係唔蒸得,蒸完咪破壞咗口罩嘅結構,啲菌,病毒咪直出直入?話呢啲根本係普通常識.衞生服務界李國麟都冇元秋咁好氣,佢寸爆元秋可能有佢自己嘅道理,而蒸口罩嘅唯一好處,可能係令蒸籠好賣啲.
而喺衞生panel上,社福界邵家臻就話政府越無能,越多假消息傳播,要求官員澄清口罩蒸完之後係咪可以重用,抑或無論蒸炒煮炸後都唔可以重用?在席嘅衞生署衞生防護中心總監黃加慶回應話,外科口罩都係一次性使用,宣傳指引亦已列明,換言之元秋嘅蒸口罩論係錯啦,邵家臻即時要求元秋收回蒸口罩論,否則辭任主席.民主黨黃碧雲加把口笑話:「主席(蔣)你應該辭職啦!散佈假消息!」
元秋聽到火都嚟,自行狙擊黃加慶,話如果買唔到口罩,喺家中消毒口罩係咪可行,「蒸『100%』水溫得唔得?」黃再指「以我所知無聽過有呢樣嘢」,佢就直指:「我就話畀你知,你自己睇清楚.」到底𠵱家邊個先係專家?
唔止民主派,連新民黨葉劉淑儀都寸元秋嘅蒸口罩論,佢話:「我認為係完全冇科學根據,我自己唔會咁樣做」,不過葉劉講呢番話嘅時候其實係冇戴口罩嘅,甚至喺立法會開會時佢都冇戴罩.葉劉解釋,佢要留番啲口罩喺人多地方,坐公共交通工具時用.有網民就踢爆噚晚同葉劉坐一班機由印尼返香港,都唔見葉劉戴口罩.
蔣麗芸喺facebook轉發咗「蒸口罩」消毒嘅短片後,網民都對佢嘅衞生常識好懷疑.
面對各界聲討嘅元秋會後拒收回蒸口罩論:「佢哋(批評人士)識乜鬼嘢,你覺得佢哋啱定我啱?你信佢?」其後心有不忿嘅佢仲發新聞稿,引經據典話港大感染及傳染病中心總監何栢良都話2003年沙士期間,就係有醫護人員重複用口罩而受感染,元秋將之演繹為有人重複用未經消毒嘅口罩而受感染,同時又指武漢肺炎病毒喺攝氏56度以上就會被消滅,所以「攝氏100度水溫蒸殺病毒方法絕非不可行」.有個網民好精警:「武漢政府應該請佢做防疫顧問,因為佢仲叻過晒啲醫生和專家.快啲送佢去武漢啦!」相信唔少香港人都拍手歡迎.
李八方


text:
日劇睇得多 幕後有冇見過?
上戶彩𠝹仔點及木村大爺威
香港人睇日劇應該睇得唔少,鏡頭前男嘅英,女嘅索當然不在話下,但係我羅拉可以好大口氣咁講,大家應該冇乜點睇過日劇幕後場面,鏡頭前好型嘅主角,分分鐘變咗另一個樣,等我羅拉趁過年,送個小禮畀各位日劇迷啦!
木村拓哉多人侍候
萬人迷木村拓哉套新劇《GoodLuck!!》勁收,真係乜face都幫佢攞番晒,聽啲睇過套戲嘅fans講,木村喺劇入面型到爆,尤其係佢喺夏威夷曬太陽嗰幕.原來拍一幕咁簡單嘅戲,都要十幾個工作人員服侍,而木村大爺未埋位重瞓番陣先開工㖭!
至於木村愛將柴崎幸喺套戲度就做專業飛機修理員,雖然佢着起套制服就真係「着起龍袍唔似太子」,但未埋位時有擦鞋工作人員話套衫好襯佢,佢都即刻笑到見牙唔見眼,真係易𠱁.
加藤晴彥黐實暖爐
今次重唔俾我羅拉捉到痛腳?專賣陽光美少年形象嘅加藤晴彥原來好怕凍㗎!雖則話𠵱家日本重係寒冷嘅冬天,加藤兄日日要同菊川怜一齊拍《警察一朗》亦好辛苦,但都唔使一離開個鏡頭就黐到個暖爐實一實吓?
上戶彩角色倒錯
上戶彩小妹妹喺新劇《高校教師》入面做個乖乖女學生妹,相反性感少女SONIM就壞到出汁,但鏡頭後彩妹戴上副黑超,而SONIM就紮起孖辮,同角色性格好似啱啱相反喎!而且彩妹喺鏡頭後居然同新紮哥仔成宮寬貴咁親熱,小心緋聞男友森田剛哥哥嬲呀!
今井翼大晒舞技
今井翼話晒都係尊尼仔嘅一分子,唱歌跳舞係佢老本行,拍戲時唔晒吓舞技?NoWay啦!佢重要教《最後的律司》嘅其他演員跳埋一份㖭呀!睇阿部寬同須藤理彩個樣,又好似幾enjoy喎!


text:
噚日係大年初一,我求大俠掛住周圍「刮料」,冇同大家見面,一於喺今日大年初二同大家拜年,祝大家橫財就手,萬事如意!踏入羊年,我求大俠仍然會不平則鳴,見到古怪嘅事要求驗,見到啱嘅事會讚,見到唔啱嘅就鬧.
言歸正傳,喺新正頭第一次同大家見面,我求大俠就想讚吓嚟香港踢賀歲波嘅丹麥隊喇!
話說喺臨完上半場前,伊朗球員聽到場邊球迷嘅雞聲,以為球證鳴笛完場,竟然喺自己禁區內執起個波,咁球證趙善銓就依正例判罰伊朗十二碼.
不過,丹麥不脫北歐人有風度同埋有體育精神嘅本色,隊長韋荷斯好醒目咁喺徵詢過教練M奧臣意見後,特登將個波踢出界,引嚟全場掌聲.
而伊朗嘅球員重主動同韋荷斯擊掌同埋握手㖭!雖然丹麥最後輸咗,但係佢哋嘅體育精神就好抵讚.
科木「義助」羅馬簽人
羅馬響前個禮拜六吞科木兩蛋,賽後重俾科木個教練暗寸,不過羅馬能夠響球員轉會市場關閉前五分鐘簽入前鋒馬拉仙拿,就要多謝科木成人之美.點解?如果唔係科木放比積蘭奴域去基爾禾,基爾禾就一定唔肯放走馬拉仙拿.所以話,江湖無永遠敵人.
擔心保頓亂石投林
話咁快季中嘅轉會限期又過去,唔少球會都補入咗球員,而最騎呢嘅都算係保頓,佢哋領隊艾拿迪斯似乎冇受上季季中大肆班兵,搞到隊波幾乎降班嘅教訓,季初補入唔少球員後,近日又借用前鋒沙華等四名球員.須知道人腳變得太多太快難有好結果,真係替保頓擔心.
打比郡冇咗五件惡搞
講開轉會,如果我係英甲聯球隊打比郡嘅會長,就真係唔知笑好定喊好.因為打比郡財困等錢使,所以喺轉會限期時就一口氣送走咗潘姆,般頓,希堅保咸,基士堤同埋拉葛特呢五件有質素嘅球員.雖然咁樣佢哋嘅財政狀況係有改善,但冇咗咁多件,又點爭取好成績呢?
桑坦德老細腦細咪捧
前三級跳好手比達文早前做咗西甲聯球會桑坦德新任老細,上場後即刻以實際行動表現出佢熱愛足球及球隊嘅心情,包括親自落場教波,以及託李華度幫手,希望簽得巴西老將羅馬里奧返嚟.我求大俠睇佢咁嘅作風及行為,就似乎太過不切實際,唔怪得班波最近愈踢愈沉,奉勸各波友都係咪捧佢哋住,睇定啲先.
卡達為波鞋唔讓波神
麥基迪同艾華遜都話讓個東岸正選位置畀最後一次打明星賽嘅米高佐敦,惟獨被球迷評為最唔值得入明星賽嘅卡達,竟講明唔會咁做.我求大俠相信卡達死唔肯讓位,無非想為佢推出冇耐嘅新鞋爭取曝光機會,否則佢分分鍾可能俾Nike飛起!


text:
馮仁昭四圍超:呆坐6粒鐘任人捽
子丹變宇宙最靚孫悟空 - 馮仁昭
宇宙最強亦有乖乖聽命嘅時候,喺3D-IMAX電影《大鬧天宮》中飾演齊天大聖嘅甄子丹,喺戲裏面機靈百變,不過要變身美猴王就要乖乖坐喺化妝間六粒鐘,令佢苦不堪言.
甄子丹嘅孫悟空妝係由外籍特技化妝師操刀.互聯網圖片
《大》片已經喺北京懷柔片場開始拍攝工作,日前一班內地記者就直擊甄子丹整個變身過程.當時喺甄子丹身旁圍繞住幾個外籍特技化妝師,據知呢班化妝班底,就幫過《戰狼300》做特效,來頭認真勁.
首先化妝師喺甄子丹塊面貼上頭髮,再加上頭套同埋補妝,跟住孫悟空就現身.甄子丹之後仲對住塊鏡左睇右睇,似乎非常滿意.
化妝期間,阿Sa(右)走過嚟搞搞震,仲向甄子丹(左)問長問短.互聯網圖片
甄子丹化妝期間,仲吸引到喺隔籬拍緊電影《白蛇》嘅蔡卓妍(阿Sa)走過嚟參觀一番.阿Sa不單止睇,仲要用手撥甄子丹嘅髮型兼問長問短,搞到化咗幾粒鐘妝,已經好辛苦嘅甄子丹都忍唔住大笑.
對於《大》片各主角嘅造型咁早就曝光,甄子丹方面嘅發言人張小姐就話唔會擔心,佢話:「其實正式個妝真係要化嘅話,就絕對唔止六粒鐘,呢個只係試妝,仲未係最後嘅造型,而且為咗套戲,辛苦啲都值得嘅.」


text:
轉眼又一年,就到農曆年尾,做打工仔嘅梗係望實份雙糧啦,而一班立法會議員身邊,都有一班為佢哋賣命嘅議員助理.議助呢份工唔係咁好打,一來議員每4年就要選一次,即係份工做4年就隨時冇得撈;二來議員資源有限,議助人工都唔高得去邊,但凡事總有例外.
八方最近睇過議員開支申報.直選議員因為議辦多,自然請 得多人,人均收入一般都係萬幾2萬蚊月薪,當然有啲資深嘅議助攞到4,5萬,甚至6萬.
功能組別就唔同,最闊佬嘅係經民聯金融服務界張華峰,佢請咗4位助理,最低人工嗰位都3.5萬,最高嘅有近7.4萬,按政府計法,呢個已經係高級公務員嘅人工,估唔到出手同身形都咁有份量.肥老闆好自豪咁話,呢位高薪助理係以前自由黨嘅中堅分子嚟㗎,佢相當熟悉政府嘅做事程序,所以梗係用高人工請佢啦!
至於民主派方面,最畀得起錢嘅都係功能組別,衞生服務界李國麟有位助理嘅月薪高達6.3萬.李國麟話,呢位助理跟咗佢好多年喇,自己話晒做工會出身,冇理由待薄員工啫!以下兩位議員同樣值得畀吓掌聲.建制派班長,中總代表廖長江同廠商會代表吳永嘉兩位工商界議員,原來有為員工提供超時補水.廖長江講,呢啲係僱主嘅應有責任,員工付出咗勞力,梗係應該有相應嘅收穫啦!
八方講埋邊位議員議辦最叠馬.直選議員係需要多啲助理嘅,一般都有約10個,不過多到好似許智峯咁有22個都幾誇張.佢好無奈咁話冇計啦,要做好多地區工作,又要搞居民活動,真係唔係咁容易㗎.
建制派直選議員中最多助理嘅又係港島區,民建聯張國鈞請咗14位助理,不過睇真啲,有5位係同黨友李慧琼夾份嘅.張國鈞話,直選議員錢唔多,工作就大把,特別係做個案跟進,跟開一單就會越收越多.睇嚟水浸嘅特區政府真係要認真考慮吓加多啲資源畀議員喇!講到尾,議員出畀助理嘅人工都係公帑嚟嘅,除非超出上限要自行補貼.究竟出高啲人工但請少啲人,畀部份人先富起來好?定係出少啲人工但請多啲人製造多啲就業機會好?咁就見仁見智喇.
李八方


text:
開齋喇!港產F1蓮花實習車手方駿宇(Adderly),周日以桿位出戰GT亞洲系列賽日本岡山站第四回合,最終力壓「波子王」歐陽若曦等多名車手,贏得今季首個冠軍,一吐上個禮拜GP3奧地利站失威嘅烏氣之餘,仲為下禮拜嘅GP3英國站打咗支強心針.
港將方駿宇雖然早前喺GP3奧地利站失利,兩站過後喺八隊中暫列第五,但呢位90後車神好快收拾心情,周日夥拍日籍車手澤圭太代表賓利絕對車隊,以桿位出戰GT亞洲系列賽日本岡山站第四回合,以45分36秒363完成26個圈賽事,成功砌低Craft Bamboo車隊雙雄,包括另一名港將歐陽若曦,贏得今季首個冠軍.啱啱喺南韓站企凳仔嘅歐陽若曦,最後慢方駿宇2秒347,僅排第三.
年僅25歲嘅方駿宇,賽後受訪嗰陣表示:「好開心,其實應該上次喺南韓站已經可以攞好成績,但可能rhythm等等好多嘢未啱.今次有桿位之下帶到尾,仲幫澤圭太喺第一次贏車嘅地方贏車,亦都係賓利第一次喺亞洲地方贏車,車廠都有打嚟恭喜我哋.但呢個只係第一步,希望嚟緊攞多啲分,目標係全年總冠軍!」方駿宇今午返港稍作休息後,禮拜三就要飛往英國,備戰下月四,五號一連兩日喺享負盛名嘅銀石賽道舉行嘅GP3英國站.


text:
求驗客手記:囡囡露半球摩佬黑面
摩連奴隊車路士今季中門大開,四場英超失成九球咁多,估唔到佢個女亦一樣.呢位52歲葡萄牙名帥周二晚帶埋佢囡囡瑪泰德出席《GQ》年度男士頒獎禮,但佢就全程黑面,就連上台領獎時嘅笑容都好牽強,唔知係因為愁緊點幫車仔打番上嚟,定還是「唔老利」囡囡條裙太過性感,露東西半球益街坊呢?
著名男士時尚雜誌《GQ》周二晚喺倫敦舉行年度男士頒獎禮,英國體壇好多名人包括F1車手咸姆頓,英格蘭殿堂級射手連尼加,同埋當選《GQ》編輯年度特別大獎嘅車仔領隊摩連奴都有出席.車仔今季英超開季開得差,頭四場聯賽只係攞到一勝一和兩負,兼且居然失咗九球,仲少四戰全勝嘅曼城八分,所以原先啲人都估摩佬未必會嚟.但係,本身係廿四孝爸爸嘅摩佬喺紅地毯接受訪問時話,佢為咗18歲大嘅囡囡瑪泰德,於是先接受大會邀請嚟攞獎.
咁又係,囡囡都就嚟廿歲,加上因為同樂隊One Direction嘅Niall Horan熟而間唔中上娛樂版,做老竇嘅係時候帶佢嚟吓呢啲大場面.摩佬同瑪泰德喺衣着上明顯夾過,皆因瑪泰德件晚裝係黑色兼禮服設計,同摩佬身上嘅黑色「踢死兔」襯到絕.但係,瑪泰德條裙係中空裝設計,加上佢裏面真空,東西半球即時盡現,佢亦相當小心,一路行,一路拉番好前面個位,費事走光;佢靚唔靚女就見仁見智,不過肯定就身材勁好.
英國F1車手咸姆頓(中)以金毛look出席,仲同大會司儀森姆積遜(左)合照㖭.
互聯網
雖則囡囡同自己好襯,但見到瑪泰德打開心口俾現場啲麻甩佬係咁「贒」,「唔老利」就一定有,所以摩佬成晚都黑口黑面,就連上台領獎時嘅笑容都鬼死咁牽強,難聽啲好似去奔喪咁樣.當然,車仔季初踢得差,兼同女軍醫伊娃單嘢搞到一鑊粥,亦係導致摩佬變咗「包大人」嘅原因.
另外,喺英超首戰被指犯錯而打入冷宮嘅女軍醫伊娃,家陣仲未獲解凍,仲係唔可以出席球隊嘅比賽或練習;而呢位41歲嘅靚女軍醫表明,若然車仔唔盡快恢復佢嘅職務,就會向會方採取法律行動.


text:
馮仁昭四圍超:
馬明戀心穎:傳我都好 - 馮仁昭
馮仁昭四圍超馬國明洪永城唐詩詠馮仁昭四圍超黃心穎契兄妹
馬國明(馬明)近排緋聞認真旺,啱啱話佢同唐詩詠喺澳洲開工嗰陣,日日喺微博貼合照,又有知情人士話詩詠三更半夜仲喺馬明間房入面傾偈,但實情佢哋兩個只係契兄妹關係,大家感情好好,所以馬明話係笑話一則.
點知噚日又有報道話佢同黃心穎暗撻半年,仲話心穎送咗隻幾萬蚊嘅手錶畀馬明做生日禮物,但係要同馬明拍拖真係唔容易,一來唔可以成日見面,二來又要女方要隨傳隨到,就算連發訊息,馬明都唔會講到好白,費事對話內容外洩!
噚日呢對緋聞情侶喺將軍澳出席活動,佢哋兩個喺現場冇尷尬兼合照,仲齊齊做訪問,否認緋聞,馬明話:「我嚟之前已經有朋友話我知,我當呢啲新聞係宣傳,笑吓就算,唔使特別去解釋,唔知我哋同呢本雜誌關係好咗,會寫吓我哋,可能𠵱家係破冰.」
講到話心穎送咗隻幾萬蚊錶畀馬明,馬明好抵死對住心穎話:「你下次咪送錶,如果真係要送嘢畀我,不如送樓送車喇!」馬明仲話:「佢(心穎)之前同有婦之夫傳緋聞,𠵱家傳我都好,我係單身,唔難睇呀.」馬明仲話唔介意之後俾人當係情侶檔咁搵錢.之後心穎亦都話緋聞好流,仲話送錶都唔會送畀馬明喇.另一方面,情敵洪永城亦都有喺現場,佢哋仲搭晒膊頭影相,洪永城話:「馬明呢排咁紅,我咪走過去叨吓光.」
撰文:馮仁昭


text:
𠵱家上網真係好方便,手痕搵吓網上字典,狗字嘅廣東話同音字有九,枸,久等,小島主管足球嘅主席狡辯看似成立,不過搵一搵普通話字典,狗字同音只係苟,岣等,冇主席所講嘅久字喎,狗定久,大家心裏有數.
「狗久」事件後,小弟面書嘅行家圈廣泛討論,一位前足球記者就留言:「努力興建,盡情破壞」,後生啲嘅讀者未必知呢句出處,其實係電視劇《飛越十八層》主題曲《難為正邪定分界》,由凡人同魔鬼對唱,邊句出自凡人,邊句出自魔鬼,大家一樣心裏有數.
港隊主場三連爆,雖然喺座位唔多嘅旺角場,但都好難得,甚至呢幾日受各大傳媒爭相報道,連以往慣常以謝賢或葉玉卿全家福做封面嘅周刊,竟然難得咁以英雄輝做封面,湊一湊熱鬧,呢啲絕對唔係主席嘅功勞.
有破壞冇建設,相反主席賣港事件多籮籮,為咗遷就客軍日本國內直播,要求港隊主場比賽提早開波,國歌事件亦講多錯多.坦白講,國際足協對種族歧視係執得好緊,不過自己球迷噓自己國歌,究竟有冇自己歧視自己呢樣嘢,小弟真係唔知;正如法國球迷狂噓前鋒基奧特,小弟睇唔到柏天尼或迪甘斯出嚟講,再噓就會被罰閉門作賽.主席好嘅唔做,衰嘅就做足,如果趕走埋碩果僅存嘅本地球迷,就真係可以專心閉門作賽喇.
港隊周二2:3輸畀卡塔爾,雖然輸波,但尾段拼勁仍然激勵人心,真心想香港足球搞番起嘅球迷,真係唔好洩氣,11‧17再見!
文:牽牛


text:
一位攻讀市場學(亦稱營銷學Marketing)嘅世姪,向左丁山請教實戰經驗.左丁山邊度識得咁多吖,對Marketing嘅認識,限於Kotler教授嘅經典名著《MarketingManagement》,一啲雜書,及讀過幾次嘅《MarketingWarfare》(AlRies及JackTrout著)事實上,自己從未真正做過marketing.
於是代佢問吓專家.營銷L喺二十幾年前加入跨國公司做市場推廣,公司以豪氣廣告,捨得出錢著名.但係上班頭三個月,日常工作就係睇報紙,全港中英文報紙睇晒.營銷L對左丁山講:「嗰陣時幾乎想辭工,有冇搞錯呀,我喺美國讀完大學返嚟,上司叫我日日睇報紙,同埋剪低一啲我認為啱用嘅新聞報道及文章,佢又唔講明剪邊類新聞噃,任我剪,交晒畀佢睇,悶到我抽筋.」卒之呢?三個月後,上司對營銷L講:「最近兩星期你剪啲新聞及文章,全部對辦,你𠵱家明白到邊啲新聞對我哋公司及產品有參考價值嘞,證明你有領悟力.以後一個月,你日日出街到油尖旺區實地推銷,送貨及核查出售我哋產品嘅街邊攤檔嘅銷售紀錄.」
營銷L話佢日日到油尖旺街頭行嚟行去,費盡唇舌,先知道市場理論要活學活用,產品如何擺放先至吸引到顧客注目,點解街邊客人買其他牌子而唔買佢哋公司牌子,以及攤檔擺賣嘅好多限制.一個月油尖旺街頭經驗,令佢信心大增,向上司要求調派其他任務,上司派佢去新界下鄉,騎單車送貨到每一條村嘅士多.一次佢被士多老闆整蠱,叫佢同時送埋兩罐石油氣,營銷L控制唔到架單車,跌咗落菜田,而菜田上有好多有機肥田料,營銷L話冲凉三次,仍然聞到身上嘅臭味!經過五個月考驗,上司調佢返公司總部,負責市場計劃工作,佢先知道唔會閉門造車,低估前線人員嘅困難,以及好明白分銷,支援嘅重要性.二十幾年來,佢在公司一路升級,足跡遍東南亞,某年佢在新加坡叫一位新畢業嘅大學生上街推銷,新人在街邊釘廣告板,撞到祖母行過,阿嫲幾乎喊出嚟:「陰功咯,畀錢個孫去美國讀書,佢返嚟喺街邊釘板!」第二日,位新人辭職.營銷L話:「大概我哋套訓練方法out晒咯!」


text:
早排因為包機事件俾人抦嘅保安局局長李少光都唔敢離港.官場中人話,其實近幾年李局長大時大節都唔敢出埠,因為大吉利是講句,呢等大節好多港人外遊,過去又發生過外遊港人嘅大鑊意外,所以李少光通常都唔揀呢啲時候放假遊埠,方便有突發事件可以即時應變.點知世事無常,唔喺長假期發生嘅泰國封機場事件,卻令佢千年道行一朝喪.
同樣受包機事件拖累民望嘅唐唐由於有官場老手孫明揚署任佢個位,所以已經好放心咁,喺23號開始放假,一家大細去外地旅行.據聞唐唐辦公室同僚求神拜佛希望聖誕期間冇乜突發大事發生,就算有官場老手孫公鎮守都係咁話,事關𠵱家嘅時勢吓吓都講跨部門協調,好易燒到唐唐嗰瓣.
至於明年2月尾就要交預算案嘅鬍鬚曾,可能因為預計嚟緊一段時間都唔得閒,趁早喺聖誕到外地旅行,順道為預算案搵多啲靈感,佢個位就由財經事務及庫務局局長陳家強署任.
外遊局長亦有一大堆.早兩日先為明愛單嘢出嚟道歉嘅食物及衞生局局長周一嶽喺24號飛咗,31號先返.據聞周局長個寶貝女喺外國讀書,所以一放假就會外出探女,享受吓難得嘅家庭樂.環境局局長邱騰華都係官場嘅好好先生,23號同屋企人飛咗去日本,當係送畀屋企人嘅聖誕禮物.好打得嘅發展局局長林鄭月娥都有柔情一面,尤其對住個寶貝仔;今個禮拜初已經放假飛去英國探囝囝嘅林太,應該有個溫情洋溢嘅聖誕.


text:
馮仁昭四圍超:8歲小龍女街邊食餅有儀態 - 馮仁昭
亞姐吳綺莉喺99年未婚生咗「小龍女」吳卓林之後,因為不滿成龍話中咗陷阱生BB,所以決定做單親媽媽,自己養大囡囡,為咗唔想受到騷擾,佢02年6月帶埋個女離開香港去上海定居,自此退出娛樂圈,專心照顧囡囡.轉眼間卓林已經8歲,喺上海浦東讀緊國際學校,根據新浪網噚日報道,吳綺莉上個禮拜三帶住個女去花鳥巿場買金魚,然後兩母女再去附近嘅會所游水,趁暑假完結前進行親子活動.
戴住眼鏡嘅卓林,唔單止生得高大,連個樣亦似足媽咪吳綺莉.當日下晝,着住便服嘅佢哋喺屋企出發,卓林手上仲攞住餅亁充飢,邊食邊行,十分活潑,佢一馬當先行喺前面,但就俾媽咪訓示一番,叫佢食嘢要顧儀態,卓林好聽話,即刻行去垃圾桶旁邊食,仲用手抹走面上同嘴邊嘅餅碎.
之後吳綺莉同卓林去買金魚,卓林自己揀魚,揀好咗先至叫媽咪畀錢.其間,吳綺莉又喺附近買花,然後佢哋再一齊去會所游水.性格獨立嘅卓林就跟住游水教練學游水,而吳綺莉就喺成人池暢泳,雖然已為人母,但吳綺莉仍保持苗條身材.
此外,成龍噚日喺尖沙嘴獲美國薩凡納藝術學院頒發名譽教授銜頭,佢話自己做事都不求回報,而且佢小時候都度過窮嘅日子,當時有人向佢伸出援手,所以𠵱家佢有機會就會幫助有需要嘅人.


text:
車事情報局:
Volkswagen新陳列室 買車送保險
我車報員成日聽同事Dennis講,話Volkswagen廠方接掌香港代理權後,首個喺灣仔開設嘅陳列室幾大幾靚,咁啱早兩日行開嗰頭,咪入去行個圈囉;點知喺入面竟然碰到佢哋嘅市場部朋友,佢唔只帶我行勻成個陳列室,仲話有單News託我話畀大家知㖭!
先講吓呢個佔地16,900平方尺兼號稱全港最大嘅汽車陳列室,地下主要係用作展覽新車,可同時擺放7款新車之餘,旁邊更設有休息區,等大家行得攰可以坐低休息吓,而一樓就係CustomerLounge,大家唔只可以同Sales傾吓買車嘅事宜,選購心水Volkswagen精品,更可以享用Cafe提供嘅美味咖啡同糕點,務求令Fans可以有一個輕鬆愉快嘅心情去睇車買車.
■Cafe內嘅糕點每星期更換,等Fans有新鮮感.
至於朋友想託我話畀大家聽嘅News,就係為咗慶祝廠方接掌代理權,由即日起去新陳列室選購任何車系,都可以享有首年保費全免優惠,但名額只係得100名,先到先得,送完就無;各位精打細算嘅Fans,買Volkswagen新車嗰陣,記得去新代理嘅喺灣仔道223至227號地下嘅陳列室啦!
記者:車報員


text:
由於班副局長會陸續上任,啲局長近日已明令局內各組別嘅高級政務官,為自己嘅未來近身做好準備,睇吓點樣幫佢哋盡快入局.有政務官同八方講,各個局基本上都會採用同一格式,寫好一叠局內工作清單同簡介,當做副局長同政治助理嘅餐單頭盤.雖然係簡介,但每組幾頁紙加起嚟叠簡介都有成寸厚.
食完頭盤就要揀主菜.理論上副局長同局長分好工,班新丁要深入知啲乜,就要同政務官講,由政務官提供更詳盡資料.副局長應該會分擔局長嘅一啲政治工作,據聞有局長已經同啲政務官講明點樣劃清界線,以免局內出現雙重司令.啲副局長出去做政治工作前,唔會直接指令政務官幫手,而係由局長喺內部會議上同大家講清楚,政務官聽完就去配合副局長嘅工作,即係唔會直接聽副局長支笛.
有政務官不諱言,副局長唔係局長,政務官只係聽命局長,如果副局長執行局長嘅命令,叫政務官做嘢,政務官一定去做,但如果只係副局長個人意思,咁就對唔住嘞.
班AO估計,副局長去到出面同啲團體或各界人士推銷政策將係佢哋嘅一大考驗,事關同一界別嘅唔同團體立場都唔同,坐埋一齊有可能嗌大交,而根據呢班副局長嘅背景,佢哋似乎唔係好有政治經驗,同啲團體又唔熟,如果要出席立法會,就更加容易出醜.
其實民建聯副主席出身嘅蘇錦樑第一關考驗已經唔合格,佢公開解釋時話係佢自己同記者講有加拿大護照,唔係記者「揭發」,咁講即係承認自己親手埋個炸彈畀自己同埋所有副局長踩,煲呔聽到都會激死,炸親自己之餘仲害埋其他候任副局長,以後同佢合作嘅政務官,邊有人信佢嘅政治智慧.
mailto:[email protected]


text:
(黑鏡線索)點解汽油彈叫雞尾酒? - 宋漢生
黑鏡線索芬蘭Jared Diamond蘇共Molotov CocktailThe Upheaval
(黑鏡線索)
汽油彈,英文通常叫Molotov Cocktail.Motolov係個姓,全名Vyacheslav Molotov,佢係二戰時期,蘇聯共產黨政權嘅外長.
蘇共二戰時攻打芬蘭,明明係派飛機瘋狂轟炸,外長Molotov,卻發揮「四點鐘記者會」式嘅語言偽術,喺電台廣播中,聲稱係人道任務,派飛機送食物畀肚餓嘅芬蘭人民.於是芬蘭人就稱蘇共空襲為Molotov bread basket.而抵禦蘇軍而發明嘅汽油彈,芬蘭人就改名為Molotov cocktail,寓意為「送麵包用嘅雞尾酒」.
曾幾何時,全世界最極權,最邪惡,而又最有力量輸出革命嘅政權,係蘇共.香港人而家當然明白,有啲咁極品嘅鄰居,都唔慌有乜好日子過,猶如住喺計時炸彈隔籬,唯一懸念,係幾時爆.歐洲入面,蘇共嘅鄰居,同佢孖住條邊境嘅,最長係邊個?就係芬蘭.一戰前,芬蘭係俄羅斯帝國一部份,曾經享有高度自治,但到後期,出咗個變態特首之後,俄帝統治,變得越嚟越高壓,呢類橋段,香港人當然唔覺得出奇.於是,到咗一戰尾聲,俄帝滅亡,蘇共上台,芬蘭人即刻光復芬蘭,宣佈獨立.
然後馬上發生內戰,白色係德國支持嘅反共派,紅色自然係蘇共支持嘅親共派,兩種顏色對決,最終死亡人數按比例計,破咗當時嘅人類內戰史紀錄,直到足足八十年後,先畀盧旺達內戰打破.最後反共派贏咗,但共產黨嘅恐怖,自此種咗入芬蘭人嘅集體記憶裏面.
到咗二戰,芬蘭已經發展為成熟嘅自由民主資本主義社會,而惡鄰蘇共,就將極權統治,玩到爐火純青,咁芬蘭人梗係日夜警惕,怕唔知蘇共幾時又嚟料.果然過咗冇耐,蘇共就開始多多要求,向好多年後發明人鏈嘅波羅的海國家,同埋芬蘭施壓,要作出種種讓步.
波羅的海幾國決定跪低,唯獨芬蘭全國一致唔跪,嚇咗蘇共一跳.事關蘇共兵力,係芬蘭嘅五十倍,而且武器勁好多,根本冇得打.當時芬蘭嘅諗法,係一旦讓步,順應蘇共一啲「一地兩檢」式嘅要求,蘇共一定唔會就此罷休,到最後,唯一結局係亡國,自由民主資本生活模式,就會變成同邊界另一面嘅極權世界睇齊,於是舉國決定,寧鳴而死,不默而生.
結果蘇聯真係開打,即所謂The Winter War.芬蘭總動員反抗,後生到十幾歲嘅小朋友都要出動,最終全國百分之五嘅男丁,戰死沙場.但呢邊廂,蘇共連慘勝都講唔上,因為每死一個芬蘭人,就死咗八個蘇軍,比例上輸到貼地.雖然總人數蘇軍夠多,但係芬蘭人嘅頑抗,令到蘇共大為震撼,蘇共以後都記得,芬蘭人係幾咁難纏,入侵成本係幾咁高.
於是,芬蘭成為歐洲大陸,喺二戰期間唯一一個,冇俾外國入侵統治嘅國家,而蘇共從此亦冇再入侵過芬蘭.二戰後,芬蘭積極扮演蘇共窗口嘅角色,成為蘇共引進自由西方科技嘅橋梁.於是,蘇共冇計劃再輸出革命去芬蘭,因為芬蘭作為窗口嘅利用價值,重要過成為蘇共鐵幕帝國嘅一員.芬蘭得以保住自己嘅生活模式,同蘇共鬥長命.
對芬蘭人嚟講,蘇爆呢一日,曾經係這麼近那麼遠.令人想像,一九九一年冬天,某個日長夜短,北風凜冽嘅晚上,海辛基最大墓園,埋葬抗共烈士嘅Hietaniemi Cemetery裏面,煲底形某處,一排排帶住燭光嘅市民之中,一位女士合埋眼,喃喃細聲講:「蘇共終於倒台,請安息.」
撰文:宋漢生
fb : sunghsblog


text:
國際米蘭並未因禮拜二火併阿仙奴而留力,前日贈里賈納六蛋嚟祭旗.成場波最唔開心都算係韋利,因為佢攞波時成日被球迷噓,又睇住隊友一個入完波又到另一個,自然無癮.終於,佢幾經辛苦為隊波埋齋,爭番啖氣,證明佢鬥心極強.假如佢對阿仙奴都保持到呢份鬥心,兵工廠都咪話唔驚.
話說盛傳韋利就快較腳,加盟英超球會,加上佢近況麻麻,所以前日場波周不時俾自己球迷噓.唔止咁,睇住隊友簡拿華路射入世界波,馬田斯又舞龍帶波射入,作為王牌射手嘅佢當然唔想執輸,搏盡爭士哥,到中後段死推爛推送個波入網.講真,平時無乜幾可見到呢個射手咁搏命,估唔到球迷喝倒采同埋隊友衝擊至迫到佢心中嗰團火,我係國米球迷就繼續噓佢啦.
拿臣未老就去卡塔爾?
些路迪嘅瑞典前鋒拿臣係好波,但佢嘅思想我求大俠就有啲跟唔上.話說呢位講明唔踢歐洲國家盃決賽周嘅球星,傳聞希望去一啲溫暖啲嘅國家踢波,於是收留好多過氣球星嘅卡塔爾可能係佢下個站,但係佢只係得三十二歲,唔係老鬼,咁快去中東搵食,真係嘥料,希望佢三思.
沙里咸美錫有望打甩紅牌
「認錯」係難事,之不過肯承認嘅話,嗰份勇氣一定抵讚!拜仁中場沙里咸美錫前晚對1860時明明冇犯規,但係就被趕出場,激到佢紮紮跳.賽後球證芬度睇番錄影帶後,發現前者冇踩對方球員,已經承認判錯,睇嚟可以打甩呢個紅牌.沙里咸美錫今次都可以話係遇貴人嘞.
欖球明星韋健遜喺英國同碧咸齊名
英格蘭爆冷奪得欖球世界盃冠軍,隊中「十號仔」韋健遜幾乎射親都中,係球隊捧盃功臣.唔講你唔知,韋健遜喺英國原來同「萬人迷」碧咸齊名,被喻為當代兩名大英最佳死球專家,之前重一齊拍廣告,好friend.所以當欖球隊捧盃,碧咸即刻代表英格蘭足球隊恭喜佢哋.
後衞米茲洛爆冷「首入」跑出
馬會就快開「首名入球者」賭盤.齋講前晚公仔箱直播比賽,雖然有唔少熱門射手「首入」,但車路士對修咸頓,國米對里賈納就失驚無神整米茲洛同埋簡拿華路兩件後衞,都咪話唔爆冷.唔知呢個現象係咪偶一為之,但貼「首入」肯定夠晒刺激同埋挑戰性.


text:
長實賣樓特別多計,呢排當紅嘅鱷魚仔,就成為佢哋嘅宣傳工具,過去兩日喺長沙灣宇晴軒售樓處,大派鱷魚玩具畀睇樓客.蘭西噚日落去採訪,接待處嘅職員對於送鱷魚玩具一事表現毫不知情,蘭西覺得好奇怪,於是問售樓部嘅職員,點知佢話鱷魚玩具只係送畀買家,睇樓人士冇份,重話啲玩具得幾隻咋.
蘭西於是打電話畀長實高層,佢哋解釋話送玩具係道具部嘅同事負責,分時段抽獎送出,售樓部職員專責賣樓,可能唔係咁清楚,重話全日送出過百隻,至於買家就可以攞齊全套鱷魚家族.
蘭西覺得既然送玩具係賣樓噱頭,又喺售樓處現場抽獎,售樓部職員成日在場無理由乜都唔知,須知道睇樓客就係潛在嘅買家,呢個道理都唔明,又點稱得上專責賣樓呢?
老趙勁掃韓國麵
紅磡漁人碼頭商場辦韓國節,身為主人家嘅長實趙國雄,噚日出席開幕儀式嘅同時,重買番啲韓國食品「應節」.現場有唔同嘅韓國產品攤檔,有食品同電器等,老趙就對即食麵情有獨鍾,一共掃咗40包共4款口味,重推介黃色包裝嘅即食麵畀記者,另外又買泡菜同蘿蔔,埋單500幾蚊.
老趙重話,以前喺外國讀書嘅時候,已經好鍾意食蘿蔔,一煲蘿蔔牛腩,可以食成個禮拜,𠵱家都一樣咁鍾意.
地監局刊物增加內容
地產代理監管局最近將「新里程」刊物,改名為「專業天地」,內容多樣化咗.其中「鑑惕篇」一欄,講述有代理停牌期間照常營業而再遭處分.
話說某間代理公司嘅董事,因所屬公司喺一宗研訊中,觸犯「地產代理條例」,公司同佢都要停牌一個月.點知地監局職員喺巡查中發現佢喺停牌期間,繼續營業,於是將案件轉介畀警方,告佢無牌經營,名董事承認控罪,被罰二千蚊.地監局最後判佢停牌多一個月,重講明假如再犯就一定加重刑罰.
代理𢱑銀至上唔做選民
噚日嘅「1123」區議會選舉經已塵埃落定,呢日有多個大型且全新樓盤開賣,好似將軍澳蔚藍灣畔,土瓜灣傲雲峰,元朗四季雅苑等,喺呢個搵錢大好時機,大部份地產經紀都無法履行公民責任,到投票站投下神聖一票.蘭西下晝5點幾打畀班代理,十居其九都話未投票,自認政治冷感,部份更加話,重未登記做選民.有啲就話放咗工先啦,個個都顧住搵客,個別直頭唔記得噚日係區議會選舉日㖭,最離譜嘅係有個代理竟然投訴啲候選區議員,同佢哋喺同一條街上拉票,阻住佢哋做生意.


text:
馮仁昭四圍超:
男歌手當眾隊草不知悔改
曾經因為藥物而出事嘅男歌手真係無藥可救,之前佢已經搞到差啲要喺呢個圈消失,到最近先至有番啲工作.以為佢經歷咗咁多嘢,會生生性性做嘢,點知佢又故態復萌,久休一輪出返嚟蒲不特止,重愈玩愈過份.
周圍問人攞
早排男歌手同朋友落中環Dragoni玩,佢坐咗喺一個角落,但唔夠一陣又不甘寂寞,竟然周圍問人攞草食,後來有人畀咗兩支手捲草佢,佢竟然當眾就吸起大麻上嚟,吸毒吸到佢咁揚都算過份喇!
佢啲朋友忍唔住同男歌手講:「你有冇揚啲呀!你話晒係公眾人物,衰咗一次重唔夠呀!」點知男歌手重理直氣壯話:「怕乜嘢呀!我唔食人哋都當我食㗎啦!」男歌手呢啲咁唔自愛嘅表現,真係枉費佢經理人重咁搏命去幫佢呀!
郭晉安向發哥學嘢
郭晉安啱啱贏咗TVB個「男主角」獎,佢噚日同老婆仔宣萱分別接受港台訪問.《戇夫成龍》令阿旺大紅大紫,但佢一直都冇驕傲,呢種唔忘本嘅態度原來係喺周潤發身上學番嚟嘅,佢噚日喺節目中話:「記得喺我初出道時,都冇乜人識,但係佢都有拍拍我,叫我努力,呢句說話影響我好大.」
趙頌茹小傷大爆料
趙頌茹(阿Yu)噚日喺青衣城出席新城活動,佢同記者報料話小腿受傷,重特登拉高條褲向大家展示佢嘅傷勢.阿Yu話:「我噚晚見個朋友飲醉酒,咪諗住去扶佢,點知唔小心撞損咗隻腳,𠵱家都好痛.」馮仁昭覺得阿Yu着晒長褲,佢唔係自己爆響口都唔會知佢受傷,咁識小題大做,足見阿Yu都好識爭取見報機會喎!
2R發表恨嫁宣言
2R噚日喺葵芳新都會廣場舉行「2RNewayTwoFresh寫真集簽名會」,妹妹Race話希望可以喺迪士尼樂園舉行婚禮,佢重話:「我已經計劃好用四年時間去搵男朋友,咁拍三,四年拖之後就結婚,其實我細細個已經成日諗結婚嘅嘢,不過我𠵱家都冇男朋友.」搵男友都要用四年,睇嚟可以試拍好多次拖喎!
Cookies有病有傷唔齊人
Cookies噚日去沙田出席樂善堂活動,但成員之一嘅Theresa因為扁桃腺發炎要留喺屋企休息,連商台稍後嘅歌舞劇都演出唔到,要搵個排舞師頂替;唔知係咪病開有條路,早前Kary返內地工作,因為啲路凹凸不平,坐車時整親條頸,到𠵱家重未有時間睇醫生,睇嚟佢哋都要注重身體,唔係得番啲餅碎出嚟就唔係幾好啦.
陳鍵鋒笛聲冧胡杏兒
陳鍵鋒噚日喺銅鑼灣出席健康產品宣傳,佢同吳啟華都係呢個產品嘅代言人.陳鍵鋒噚日以飛機師造型出現,佢重即場表演吹笛同包禮物.問到佢有冇吹過笛畀緋聞女友胡杏兒聽,佢話:「佢住喺我樓上,唔知聽唔聽到.」馮仁昭覺得如果陳鍵鋒真係咁浪漫吹笛畀胡杏兒聽,只怕佢未打動到對方,就俾鄰居投訴噪音騷擾啫.
田雞捧新笑匠鄭中基
田啟仁(田雞)噚日同四師弟陳國坤去中環參加萬人偶像李小龍六十三歲冥壽活動,田雞啱啱由上海返嚟香港,佢話星爺套《功夫》已經拍晒,啱啱將啲片運返香港準備剪片,而稍後佢會監製一套古裝片,套戲重會由近日成為笑匠嘅鄭中基主演㖭.咦!咁會唔會掉番轉頭撼星爺㗎!


text:
隔牆有耳:出帖預告選擇困難
Lunch哥擇之鋒棄王婆婆(李八方)
隔牆有耳李八方Lunch哥黃之鋒王婆婆
前香港眾志秘書長黃之鋒,前成員周庭同前主席林朗彥就6.21參與包圍警總案噚日上庭,由於之鋒等人前一日已預告會認罪,有機會即時監禁,所以好多市民喺佢fb留言支持,仲話要去法庭聽審撐佢哋,但唯獨有一個人想去聽審,之鋒出po求佢唔好去,呢個係邊個?咪一向惹火嘅Lunch哥.
Lunch哥前晚喺fb出文,話星期一9點半之鋒喺西九龍裁判法院上庭,但10點鐘王婆婆又喺東區裁判法院上庭,「我兩場都有興趣,去邊度好?」點知呢個po一出,之鋒好快喺佢fb出文回應:「唔好去我嗰場,感謝」,仲要加個雙手合十求佢嘅emoji.好多網民留言為之鋒打氣之餘,亦不忘拎呢個po開玩笑,「姐係你陰王婆婆啦!」亦有人留言寸Lunch哥,「咩叫都有興趣?好開心好似睇英超揀邊場睇咁?」「有Lunch哥就好似有個陳百祥咁,個場變咗質.」
咁Lunch哥最終去邊個場呢?八方睇佢fb,佢真係去咗西九裁判法院,但又入唔到去,所以想趕去東區裁判法院,之後又出po話幾經辛苦總於比佢搵到張飛,可以入去西九裁判法院聽審.原本正正常常聽審咪算,點知又畀網民發現,之鋒等人還柙後佢出咗個po,但原來張相唔係佢影,而係來自協助12港人嘅鄒家成fb,結果又畀人圍攻佢做乜偷鄒家成幅相.


text:
朋友Yuki早幾日去一間快餐店買至愛嘅牛肉飯套餐,價錢$27.5,佢畀咗一張20蚊同一張10蚊紙合共30蚊個店員找錢.由於佢係牛肉飯癡,一見到盒飯就冇留意店員找咗幾多錢,食食吓先發現張單嘅「客付現金」打咗29蚊而唔係30蚊,再望多望枱面又真係找得$1.5.Yuki話佢冇可能會記錯自己畀咗幾多錢,因為29蚊要畀好多硬幣,30蚊就只係畀兩張紙幣,雖然一蚊係好少事,但就認為個店員無可能打錯銀碼,因為收銀機上嘅9字同0字位置唔接近.
另一個朋友阿安仲激氣,早排佢叫個讀小學嘅姪女攞張八達通卡去快餐店買嘢食,姪女見到啲薯條即時忘形,唔記得攞番張卡,之後返番去現場問店員,個個都話唔見張卡.阿安覺得唔對路,就帶埋姪女落去再問多次,點知啲店員見到有個大人出面,就突然回復記憶話搵到張卡!
其實,網上面亦有唔少人討論店員找少錢嘅問題,好似Saysorpo就話試過幾次喺荃灣楊屋道街市買早餐時被店員找少錢,每次都趁佢唔覺意找少幾蚊.Refina也試過畀100蚊埋張92蚊嘅單,店員只找咗3個兩蚊,佢朋友冇為意,好彩Refina精靈,問個店員後,竟然可以即刻拎多個兩蚊出嚟.
正所謂小數怕長計,雖然次次都係找少一,兩蚊,但其實計計吓都唔係小數目㗎.
逢周六,周日刊出
電郵:mailto:[email protected]


text:
(黑鏡線索)給未來的自己
黑鏡線索
(黑鏡線索)
前排介紹新書《It Doesn't Have to Be Crazy at Work》時,提到公司文化,主要係用粗粗哋嘅規矩嚟令大家至少大概向住同一個方向進發,以免努力地唔覺意互相抵銷.而呢啲規矩,寫低先當真.
要寫低佢,聽起上嚟好廢話.但自己經驗,文字呢個人類史上最重要嘅發明之一,實際上大家唔係用得咁多.唔用,我估係條數計唔掂.記低嘅成本,就係要花時間,而益處係未來可以睇得番.對於明知自己記憶有問題嘅人,例如Christopher Nolan套成名作《Memento》(凶心人)裏面嘅主角,會非常着緊將啲嘢記低佢,寫到成個身都係.但正常人類普遍高估自己未來嘅記憶力,咁結論當然係,咁得閒坐喺度寫嘢,不如快啲搞掂收工好過.
當我哋公司開始唔容許倚賴口述歷史之後,第一個問題係,有乜嘢值得記低?換句話講,有乜嘢值得講清講楚?明顯就係,未來越有機會成日用到,而又越多同事會用到,而用咗個影響越大嘅嘢,就值得溝通.跟住就會發覺,應該溝通嘅嘢,原來平日好少講,甚至完全冇提過,一來經常重要事讓路畀緊急事,二來仲以為呢啲嘢,例如其實間公司或者產品背後嘅定位係乜,其實我哋假設顧客有乜痛點我哋幫手解決,等等等等,大家心照啦.結果當然唔係.
所以決定要寫低重要嘢之後,第一個得着,係重新發現有乜嘢係重要,第二個得着,係終於老老實實咁抽時間去傾呢啲重要嘢.但係如果傾完之後唔寫低,係廢嘅,因為隨住時間,大家實唔記得,然後變成羅生門,要開會去傾上次開會到底有乜結論,之後不斷重複輪迴.寫低,係等未來嘅人有個所謂source of truth,未來嘅人包括新同事,亦都包括未來嘅現有同事.當你假設每個人嘅記憶衰退周期係得三個月,三個月之後會self-destruct,就會明白點解傾完唔寫低係恐怖嘅一件事.
另一種值得記低嘅資訊,係示範說明.好多時,點樣完成一個程序,點樣用邊個工具等等,係要麻煩另一位同事口述傳遞,而呢類資訊,我哋就抄咗一位朋友嘅公司做法:拍片.如果屬於電腦操作,就screen record,如果電腦以外,就攞部手機出嚟拍.寫字好多人話唔識,而且停低手頭工作寫字又要花額外時間.但唔識字,都識用手機拍片啩,唔得閒,咪下次做嘅時候順手拍埋,根本冇唔做嘅理由.叫同事將重複做嘅動作拍低,一個月之後,公司嘅片庫,應該已經頗齊.
如果公司好少人呢?係咪唔值得記低?我都曾經咁諗,直到有一次我睇番自己兩個月前記低嘅嘢,當堂標冷汗,發現原來我已經唔記得一半,於是決定,以後唔好計縮數,就算得一個人,已經值得做,因為未來嘅人,包括埋自己.


text:
求驗客手記:寧願搵少啲唔要霧霾
日職變球星樂園
足球費蘭度托利斯中超法比加斯體育韋拿日職恩尼斯達名古屋鯨魚神戶勝利船祖奧
日職球隊神戶勝利船日前宣佈簽入前巴塞隆拿前鋒韋拿,呢兩日又傳出佢哋想簽埋另一位曾經效力巴塞嘅西班牙中場法比加斯,睇嚟呢隻勝利船真係想變日本巴塞喎!雖然日職球隊普遍開出嘅薪金條件都唔夠中超高,但唔少外援都會選擇去日本,好似今年加盟名古屋鯨魚嘅巴西前鋒祖奧,就猛踩中國環境差,喺日本生活就好舒適咁話.
據日本傳媒報道,法比加斯今季喺車路士不受重用,加上季尾就會約滿,所以神戶已經發出邀請,希望佢考慮去神戶同恩尼斯達同韋拿再次拍檔.話晒法比仔都仲當打,加上早前意甲嘅AC米蘭同西甲嘅馬德里體育會都傳出對佢有興趣,唔知恩尼斯達同韋拿又會唔會做中間人,嘗試說服吓法比仔過檔呢?
上季日職就有恩尼斯達同費蘭度托利斯加盟,令呢個沉寂咗好耐嘅聯賽再次受到關注,日職賽會亦都變通得好快,立即研究改革外援制度,鼓勵各隊簽入國際球星,提升比賽水準.日職喺上個月就正式通過,由下季開始取消每支球隊嘅外援登記上限,而外援出場人數亦由上季嘅3人增加到5人,相信好似神戶呢類富豪球會喺呢幾個月都會繼續積極買星喇.
日職準備將門票全面電子化,到時只要戴住智能手帶喺閘口「嘟一嘟」就可以入場.互聯網
雖然喺日職嘅薪金肯定唔夠中超同中東咁高,不過日本嘅生活環境同文化就的確一流,所以日職近年成為咗唔少球星嘅落腳地.鯨魚前鋒祖奧喺2016年曾經效力過中超嘅江蘇蘇寧,佢就話中國又大塵空氣又差,喺嗰度生活好辛苦,相比之下日本係佢生活過最舒適嘅國家咁話.所以話,一個地方嘅聯賽對球星嘅吸引力除咗足球水平同錢之外,生活環境都好重要㗎.
日職越來越多球星登陸,大家有冇考慮飛過去睇波呢?日職早排就試過將門票全面電子化,第時入場就再唔使揸住張實體飛,只需要用特製嘅智能手帶喺閘口「嘟一嘟」就入得場,呢款智能手帶唔單止可以用嚟入場同埋小額交易,佢嘅購票系統仲可以杜絕「黃牛飛」嘅炒賣情況㖭,日職賽會計劃喺2020年就會推行全面電子化,到時入場睇波就更方便喇.


text:
求驗客手記:襲港親民 游生集郵
施丹隨時復出
法國足球施丹
三屆世界足球先生,法國球王施丹上季尾公佈唔再教西甲嘅皇家馬德里後就一直放假,佢呢排就應贊助商邀請,去大中華區進行為期六日嘅行程,噚日最後一站就嚟到香港,呢位球王抵港後即刻去咗赤柱四圍遊,下晝先去贊助商喺尖沙嘴嘅旗艦店出席宣傳活動,仲吸引咗幾百球迷到場等佢,包括大台藝人兼忠實球迷,「游生」袁文傑集郵.施丹話雖然家庭比做球員同教練都重要,但就話會繼續教波,但就未有時間表,亦唔限喺邊度教喎.
施丹之前兩次嚟香港,第1次喺2003年,佢嗰陣踢緊皇馬,第2次就係09年嚟為代言嘅手錶做宣傳,今次就係第三次,有球迷仲喺赤柱野生捕獲到佢㖭.
施丹下晝就去咗尖沙嘴出席宣傳活動,我求大俠當然要捧吓場啦,現場大大話話有幾百人喺店門口同圍欄等佢本尊,到施丹現身,球迷梗係即時起哄啦;原先大會冇安排施丹幫球迷簽名,但佢活動後就主動走去門口幫球迷簽名,親民度爆燈.贊助商代表就送咗個小型花牌畀施丹做紀念,施丹都禮尚往來,寫咗「足智多謀」當回禮.
應邀訪港嘅施丹親筆寫上「足智多謀」四隻字畀贊助商.
今次同老婆一齊嚟嘅施丹,受訪時就話為有機會執教皇馬兩季幾,同訓練過咁多位偉大球員感到驕傲,話過程都有遇過困難,但整體係正面同開心嘅,又話自己教波鍾意主攻,不過家陣就繼續放假先,之後先會復出教波,但佢就話未有時間表,亦唔會限制自己下一站去邊度教.
問到佢球員,教練同老竇邊個角色最重要,佢話家庭最重要,所以最鍾意做老竇呢個角色,仲話家庭係成功嘅基本,所以有時間就會返馬賽老家探吓家人.
近年球壇有唔少變化,好似施丹當年嘅10號仔買少見少,講起都有啲唔開心,仲話家陣嘅10號喺球隊嘅角色改變緊,同佢以前嗰啲集中創造同進攻嘅10號仔有好大分別.據聞施丹今日仲會喺香港,但就純粹私人性質,想見球王?睇你好唔好彩喇!


text:
是非多多嗰間娛樂公司,雖然有唔少偶像歌星藝人喺手,但旗下好多歌星都私下埋怨經理人部門個揸弗人好有問題,安排工作檔期經常出現混亂,不過因為佢識服侍老闆,老闆就好睇重佢,搞到啲歌手敢怒不敢言,所以唱得嘅都頂唔順諗住走人,而最近另一位靚仔歌手都俾佢激親,重當場鬧佢.
靚仔歌手咁嬲,除咗因為嗰個揸弗人除咗做嘢混亂之外,重因為揸弗人喺事前明知個行程會有變動,但係又唔通知靚仔歌手,等佢以為個行程冇問題,照做自己要做嘅嘢,去到現場先知改變晒,搞到佢要走嚟走去,激動之下,就走咗去鬧個揸弗人一大餐.
不畏強權
呢個揸弗人平日好巴閉,除咗老闆之外,冇乜邊個歌手敢得罪佢,靚仔歌手份人向來好直,嬲起上嚟就鬧咗先算,馮仁昭都幾欣賞佢呢種不畏強權嘅性格.
羅慧娟CelineDion緣慳一面
羅慧娟最近得到一間機構招呼佢去澳洲旅行,羅慧娟喺澳洲旅行嗰陣,佢就住喺一間五星級酒店,聽講當時加拿大女歌手CelineDion都住喺嗰度,只不過羅慧娟同佢緣慳一面,羅慧娟重話好享受呢個假期,梗係啦,有得免費旅行喎!
楊崢赴法留學渺茫
名模楊崢噚日喺金鐘太古廣場,為一個法國品牌示範冬季新裝.佢話有意去法國留學,馮仁昭問佢幾時實行計劃?楊崢話:「去過嘅朋友話要一至二百萬先夠,屋企早排裝修用咗一大筆錢,𠵱家又要由零開始儲過,都有排等.」咁多錢?咁就真係有啲渺茫喇!
陳司翰怕見火辣女郎
陳司翰近排去咗內地宣傳佢之前拍嘅台灣偶像劇《又見橘花香》,早幾日上海旅遊節搞咗個「形象大使」選舉,就請咗陳司翰做表演嘉賓,大會重要求佢一定要唱《又》劇嘅主題曲《Girl》,又安排十一位着住性感紅衣嘅女仔幫佢伴舞,陳司翰就話好尷尬.其實舞蹈員伴舞有乜好尷尬,又唔係拍親熱戲,唔使咁薄皮呀?
Shine巴閉過木村
Shine最近幫咗個服裝廣告做代言,噚日馮仁昭去睇佢兩個拍廣告,廣告商爆料話搵Shine之前,佢哋都考慮過幾個藝人,但最後揀咗Shine,因為又南(左)個樣似金城武喎!咁天佑似邊個呀?廣告商就話:「佢識打籃球,好啱我哋嘅牌子形象呀.」廣告商重話木村同長瀨都成日着呢個牌子嘅衫,廣告商都冇揀到佢哋,可謂畀足面Shine!
陳冠希機場換褲涼啲
陳冠希(Edison)為電影《無間道II》去咗台灣宣傳,點知熱到暈咁滯!原來佢之前接通告話台北會有東北季候風,重係天氣寒冷咁話,一落機至發現好熱,即刻將褸同長靴除低啦!Edison重換埋短衫短褲,佢話:「咁樣做嘢都涼啲!」Edison因為下個禮拜就要去英國拍片,擔心到時《無II》上映時做唔到宣傳,所以先同余文樂到台做簽名活動.


text:
隔牆有耳:保皇黨驗毒騷 不滿攝石人拒踎低
象哥怒扯鼠王芬(李八方)
隔牆有耳李八方梁美芬黃定光全民檢測
捉過鬥獸棋嘅朋友,都會知道老鼠係大象嘅剋星,估唔到建制派噚日下午齊集立法會大堂,為全民檢測宣傳造勢影大合照期間,亦出現鼠王芬梁美芬硬撼民建聯象哥黃定光一幕,最終現實比棋局殘酷,鼠王芬喺象哥大力拉扯下,一度失平衡幾乎跌低!
話說噚日着裙嘅鼠王芬,原本同象哥一齊企喺前排,其後由於建制派議員人多,惟有分成兩排影相.其間民建聯元秋蔣麗芸即隔空施展獅吼功,向企喺前排嘅梁美芬高喊:「踎啊,美芬!」梁美芬不為所動,反嗌:「唔踎!」
俾美芬遮住嘅象哥相當不滿,加入叫鼠王芬踎低行列,但梁繼續企硬,並向象哥話:「你可以企前面㗎!我冇阻你喎,你咪企前面囉!」象哥此時更加扯火,怒吼:「喂,你係咪咁樣企啊?梁美芬!」鼠王芬聽到後似乎相當不耐煩,一度用手踭叫象哥企前,此時象哥終於嬲到爆煲,出手大力扯鼠王芬去較後位置,令鼠王芬即時嚇到嗌咗出嚟,身邊嘅建制派議員睇到都呆晒.
八方事後問過象哥點解咁嬲?佢話唔明點解梁美芬係都要企喺佢前面;鼠王芬事後就力斥象哥「真係離晒譜」,話覺得自己真係好無辜,話因為着咗裙唔方便先堅持點都唔踎低,「我真係着裙吖嘛,點踎啫?」
八方噚日現場所見,42名建制派議員中,32人出席合照環節,當中27人即場接受檢測,即係有成10個人冇蒲頭.咁接受咗檢測嘅議員有乜感受呢?元秋就話進行咽喉拭子測試時,醫護人員叫佢唱歌咁樣就可以,大讚棉花棒「真係好soft」;至於進行鼻咽拭子測試時,佢就話由於平時都有用水洗鼻,所以覺得「very good」.何君堯就話好似俾人喺個鼻灌水咁,但強調「不過好容易受嘅啫!前後夾埋都係30秒」.


text:
(姐匙Talk)龍仔賺開人仔睇唔起本土工作
姐匙Talk
娛樂圈向來有唔同小圈子,社會運動後就反而簡單咗,因為只有「藍組」同「黃組」,一直靠北水養嘅係邊一組,都唔使點多講.但公道講句人人都要搵食,如果因為自己而影響到整個團隊,亦係好難面對嘅事.之但係有一啲藝人真係好乞人憎,學歷高加滿口英文又如何?人品,人格都差,呢啲人就應該抵制.
好似有個入咗行十年左右嘅「龍仔」,雖然當年喺香港出道,拍港產片拍到有人識,亦喺呢度搵過唔少錢,但自從早幾年佢俾一位前輩睇中,幫佢喺內地搵咗好多錢,就一去無回頭喇,已經同呢位前輩冇任何接觸.
唔少公關同Jessie呻,龍仔飲咗咁耐北水,話佢完全冇本心,佢哋喺龍仔啱啱出道,冇人搵佢做嘢嗰陣,畀機會佢出活動吸下人氣.但龍仔賺慣咗人仔之後,香港想搵佢出下活動,佢就幾乎全數推晒,又或者會獅子開大口畀個天王價你,少少價都冇情講,所以香港嘅公司都唔會再搵佢做嘢,加上龍仔喺香港嘅受歡迎程度本來就唔係高.
不過,唔好以為龍仔成日留喺內地,已經搭好天地線唔休做,聽當地啲幕後人員話,其實嗰邊好多人都唔鍾意佢,覺得龍仔好假又唔識做戲,當年只係畀面個前輩先至搵佢.據知龍仔都知道自己人緣麻麻,所以諗住近水樓台,留喺內地唔走就有工開.
我姐匙縱橫歌影視幕後,多年冷眼旁觀,娛樂圈大小事都走唔過我雙眼,歡迎大家剝花生.


text:
唔跑步嘅人最多藉口;跑步嘅人無乜理由.
唔跑步嘅人放假比平日輕鬆;跑步嘅人放假比平日辛苦.
唔跑步嘅人做運動係為咗瘋狂食好嘢;跑步嘅人食好嘢係為咗瘋狂做運動.
唔跑步嘅人對數字敏感,不過係緊張個人財產PB(personalbelongings)多啲;跑步嘅人亦對數字敏感,一聽見朋友嘅PB(personalbest)就羨慕.
唔跑步嘅人睇人,焦點係人哋嘅美色以及身材;跑步嘅人亦鍾意睇人,好多時仲會由頭睇到落腳,然後仲口噏噏話正,講緊個跑姿好正,個動作好靚,條跑褲好靚,當然亦會順便睇吓個靚樣.
唔跑步嘅人鍾意儲飛行里數;跑步嘅人鍾意儲跑步里數,出埠跑嘅就兩樣都儲.
跑步嘅人係殘忍嘅,口口聲聲話好鍾意對跑鞋,但一着爛就丟,頭也不回;唔跑步嘅人反而有愛心,嗰頭話傻嘅先去跑,呢頭儲埋十幾廿對靚波鞋,齋睇唔着.
跑步嘅人喺終點就算大風大雨都陽光滿面,因為啱啱捱完;唔跑步嘅人喺假日黃昏就算夕陽無限好都愁眉苦臉,因為聽日有排捱.
跑步嘅人明白早到是美德,唔係因為約咗人唔遲得,而係唔想自己咁心急.
跑步嘅人其實好矛盾,一方面明白總有人快過自己,但另一方面又永遠相信自己今次可以跑得快過上次,下次又一定可以跑得快過今次.
唔跑步嘅人唔會影響到跑緊步嘅你,但跑緊步嘅你可以感染到唔跑步嘅人.總之唔好急,最緊要跑!
文:Keyman(節目主持)


text:
求驗客手記:
施丹細哨齊領星將撐場
碧咸慈善賽閃過世盃
今周係國際賽期,得啲烏克蘭,丹麥踢吓歐國附咁,真係好鬼悶喎!我求大俠就提提大家,其實今日有場星光熠熠嘅世紀大波,星味仲勁過世盃決賽!碧咸喺香港時間今晚11點響奧脫福球場舉行一場慈善賽,除咗「萬人迷」會落場外,仲有施丹,費高,朗拿甸奴……啲星多到10隻手指都數唔晒!
為咗幫世界兒童基金會籌款,碧咸搞咗呢場慈善賽,仲一呼百應,超過30個現役或退役球星出席!碧咸就用國籍分咗兩隊,佢會以隊長身份,帶領英國及愛爾蘭聯隊,入面有曼聯「92班」嘅好兄弟傑斯,史高斯,畢特同加利尼維利外,仲有施文,泰利,蘇甘保,艾殊利高爾,加歷查等前英格蘭國腳.原本里奧費迪南都話嚟,個個都期望佢可以拍住泰利踢中堅,用慈善賽化解佢兩個因為種族歧視事件結下嘅恩怨,但里奧因為小腿有傷退咗隊.至於曼聯「三冠王」時期嘅射手高爾就因為腎病缺席,希望佢快啲好番啦!但講到碧咸呢隊波最有江湖地位嘅,當然係領隊費格遜啦!為咗做善事,佢老人家重出江湖,企喺奧脫福場邊督師,相信好多魔迷都想睇到費Sir帶住碧咸,傑斯,史高斯去比賽,緬懷吓過去.
講球星,世界聯隊仲勁,雖然尼斯達同簡拿華路呢對意大利世界級中堅唔嚟,但仲有三位前金球獎得主坐鎮,由施丹做隊長,加埋「細哨」朗拿甸奴同費高.一條由細哨拍施丹嘅中場,啲傳波實好似穿花蝴蝶一樣,我求大俠齋諗都興奮!其他球員仲有雲達沙,卡富,希亞路,皮利斯,朴智星,施多夫,韋拉,波歷克,約基,蘇斯克查等,簡直係一個打機咁嘅陣容!坐喺場邊指揮嘅係安察洛堤.最後,重要嘅問題係邊度有得睇.我求大俠睇過香港啲電視台,都唔見有台播呢場波,甚至連MUTV都冇,但就見到樂視嘅直播表話有喎.


text:
呢個禮拜好波認真多,喺星期一睇完一輪英超,英甲賽事後,周中又有歐冠盃同埋歐洲足協盃;不過,無論有幾多場波,曼聯喺歐冠盃八強次回合迎戰皇家馬德里呢場,相信始終都係戲肉.
雖然曼聯喺首回合以一比三落敗,不過由於「紅魔鬼」近排個勢咁勁,唔少人(特別係曼聯躉同埋英國傳媒)都覺得佢哋有機會喺次回合,藉主場之利贏二比○兼晉級,重講到似層層咁.
兩隊都肯定有大量捧場客,不過我求大俠可以喺度先講個貼士畀大家,如果想買皇馬下盤嘅話,就唔好諗佢哋可以守和出線,因為好似施丹話齋:「我會為贏唔到巴塞同入唔到波作出補償,事實上禮拜三一戰,己隊肯定會入球滾滾.」事實皇馬全隊上下都話要喺奧脫福令曼聯失威,根本就係一心要贏波贏面子,所以捧佢哋不如博冷W重有分頭啦.
米堡「鐸」住荷包斟李華度
幾支英超聯球會近期放風話有意斟李華度,米杜士堡係其中一間.領隊麥卡倫都知道李華度人工太高係大問題,所以就想利用同係巴西人嘅祖連奴拉關係,幫手游說.我求大俠就覺得米堡畀唔起貴價人工,況且李華度踢法慢條斯理,似乎唔適合踢英超聯喎!
紅魔係時候撬走「細哨」
朗拿甸奴一早被傳會離開巴黎聖日耳門,睇嚟季尾都會變成事實,事關佢上周六對南特時,唔滿意俾教練費南迪斯中途調走,同教練發生爭執.「細哨」今季唔只一次同教練爭拗,曼聯就有球探睇呢場波,見到呢單嘢,都係時候出手,免得俾其他球會爭高個價位.
勒邦占士夠謙抵讚
隨住季後賽開打,選秀日子亦愈嚟愈近.一路被人話鐵定係新人狀元嘅勒邦占士噚日就專登走去睇魔術對活塞嘅比賽,比賽時「TMAC」麥基迪有球好靚嘅單手入樽,勒邦占士就話自己做唔到.睇嚟佢雖被人捧到上天,但肯嚟學嘢,又虛心話自己力有不逮,都算幾難得.
碧咸戴名表後輩跟風
足球界潮流之父碧咸最近戴咗隻售價三萬六千鎊(約四十四萬港元)嘅Jacob&Co嘅鑲鑽名表,搞到兩個後輩真拿斯同戴亞都去買番隻;不過,佢哋只係買咗隻七千鎊冇鑲鑽嘅同款表.我求大俠就覺得七千鎊唔係小錢,後生仔唔好咁貪慕虛榮.
季後賽入球上盤制得過
入到季後賽,好多比賽總分都開上盤,就算噚日魔術對住出名防守硬淨嘅活塞都唔例外.據我求大俠觀察所見,最大原因可能係今年幾支出名以防守為主嘅球隊,如76人同溜馬都變到比之前更注重攞分,加上重有網隊,公鹿同魔術呢啲出名「Run&Gun」嘅球隊,咁樣打法自然場場都大手交易喇!


text:
住宅樓市由一手主導,發展商一般都係搵幾間大行做代理,搞到啲細行變成「蜑家雞」.世紀21幾經辛苦,最後終於得到大行眷顧,可以代理一手盤,總經理鄧慶年話,近排佢哋嘅成績都唔差,淨係將軍澳廣場就做咗超過一百單.𠵱家幾乎絕大部份嘅一手樓,世紀21都有代理,中美兩大行又有新威脅嘞.
鄧慶年透露,淨係總公司(唔計加盟商)嘅一手經紀都有成二百人,雖然近排個市差,但公司準備請多幾十人負責一手樓.其他同行裁減嘅人,有啲就過檔世紀21.
總公司會提供call機畀一手組同事,發放資訊等佢哋知道最新形勢,兼收指令落地盤搵客.
呢類員工因為係無底薪嘅,做到成交至有錢落袋,所以拆佣比例就相對幾高,有七成,佢上司就分一成,其餘兩成歸總公司.至於同行嘅拆佣比例就只得三成.
裝修業冇啖好食
非典型肺炎令本港百業蕭條,最即時同大家都諗到嘅,係飲食同零售業,但重有好多行業都大受影響.業內人士同蘭西講,佢有位做廚櫃嘅親戚,公司有幾間分行,最近生意差到成個禮拜得一兩張單,為減低開支,炒咗一半夥計,咪話唔慘情.原因係客戶諗到要開門畀師傅同工人出出入入,擔心一個唔覺意,搞到全家中招就大鑊,索性唔搞住.
商廈租客大搬細貴換平
蘭西聽講,近期灣仔區寫字樓租務成交突然多咗,但都係啲大搬細同貴換平個案.呢批租客租嘅係三四百呎寫字樓單位,全包月租每呎十蚊.當然都係啲唔使點見客,同講求門面嘅行業至可以咁做.
生意淡薄利記舖求減租
今個月樓市係點,相信發展商同代理都心裏有數,利嘉閣董事總經理何紹章(圖二)估計,公司佣金收入會少約三成.
何紹章話,已超過五名業主肯減租,幅度由15到35%,為期三個月,每個月可以慳番十幾萬.有四分一業主口頭回覆會考慮減租,但過咗復活節至有決定,當中一啲舖租特別貴嘅分行,業主可能會減足一年㖭,但幅度就細啲,只有10到15%.
利記共有五十八間分行,今次希望每月可減到四十幾萬舖租,等於總租金支出嘅12%.


text:
(一燈決)一哥:藍黑軍有火勢揚威打吡
上個星期嘅國際賽,估唔到法國會竟然喺主場俾葡萄牙逼和,睇嚟歐國聯嘅比賽比較難捉路.考慮到今個周末有幾場打吡戰上演,所以決定用場米蘭打吡嚟繼續同筋肉人鬥過!雖然今季AC米蘭睇落好似好「弗」,3戰全勝之餘仲要0失球,但係今場我反而睇好由干地帶領嘅國際米蘭,最起碼佢哋上季都係意甲二哥,實力一定有保證!
相信有留意開意甲嘅球迷,都知道近期國際相當慘情,事關除咗傷兵之外,都有唔少球員感染咗武漢肺炎.只不過球迷都唔需要太擔心,因為一對前線孖寶盧卡古同拿達路馬天尼斯喺國家隊踢到着晒火,盧卡古今季喺球會同國家隊踢咗6場已射入咗6球,馬天尼斯喺過去三場聯賽亦場場有波入,令國際今季入球數字只係僅次於阿特蘭大,攻力絕對有保證.後防就算冇咗艾舒利楊格同史堅尼亞,但係好在國際板凳深度夠,都仲有迪維積,高拉洛夫同迪岩布斯奧呢三位有豐富經驗嘅球員喺後防坐鎮,要守住39歲嘅伊巴謙莫域唔係難事.
米蘭今場雖有伊巴復出,不過另一位進攻主力列比錫就因傷冇得踢,少左位猛將喺前場幫輕伊巴,相信呢位瑞典前鋒今場都會踢得相當吃力.至於今季米蘭雖然聯賽開季三戰全勝,不過睇返佢哋嗰三場波嘅對手,兩場係對「升班馬」,仲有一場就係中下游球隊博洛尼亞,根本就畀唔到太多考驗米蘭.而且近年國際喺聯賽都係食住米蘭,對上一次米蘭喺打吡贏波已經係2016年嘅事,咁嘅往績真係好難被睇好.
《一燈決》係今季新欄目,由上月擂台盟主同上月燈神拗吓頸,睇吓讀者信邊個.


text:
Goal富帥:齊心爭升班屈仔「高」幾班
英冠已進行10輪聯賽,前列球隊好似雷丁,諾域治等,都係熟口熟面嘅前英超兵.始終疫情關係,中下級聯賽球隊,更加難花費巨額擴軍,好似屈福特咁,保留上季大部份英超兵,已經夠喺英冠用,暫列第四位,周六屈福特主場對高雲地利,讓半/一可以做重心.
英冠賽程比英超更密,周中屈仔靠伊斯美拿沙亞補時階段入波,3:2險勝史篤城,終止三場不勝走勢.講真屈仔人腳,好似迪尼同安達格雷等,夠晒級數踢英超中型班,不過仲留喺度,擺明齊上齊落爭升班.周六繼續主場更加放心晒,事關屈仔英冠5場主場拎到4勝1和.始終英冠開盤較英超保守,今場屈仔贏面咁高,海外博彩公司都係開出主W1.68倍,亞洲盤讓半/一,簡簡單單撐屈仔贏波開上盤就搞掂.
對手高雲地利都叫做上過頂級聯賽,不過都已經係好遠古嘅事,呢幾年仲喺英冠,英甲浮沉,甚至降過去英乙㖭.以佢哋家陣嘅人腳,都係但求留喺英冠.高軍今季贏過兩場咁大把,仲要5場作客只拎到1分,今次作客真係冇眼睇.
除咗重心屈仔,打比郡都可以繼續追,不過係追佢哋對家,打比郡已經連續六場冇贏過,周中主場輸埋畀昆士柏流浪.就算周六繼續主場對班士利,以班士利可以擊敗屈仔嚟睇,佢哋實力唔差,平手盤點都係揀隊識贏嘅班士利.
截稿前馬會尚未開盤,盤口僅供參考,讀者記得留意足智彩網頁.


text:
梁漢文曾經喺皇室堡唱K飲醉咗,差啲碌落樓梯,佢一直耿耿於懷,重話以後要飲少啲,點知噚日又案件重演.
梁漢文噚日晨早六點幾同埋黎明等歌手,重有無綫大班藝人去觀塘出席「公益競步行活動」,起初馮仁昭想同梁炳傾偈,佢助手已經想推,點知梁炳推開助手走向馮仁昭,一嚟就大叫:「傾乜呀?兄弟,我胃痛呀.」又不停儍笑話自己食咗藥,然後又不斷重複講:「兄弟,我胃痛呀.」佢雖然狂飲水,但仍然滿身酒氣.
通頂直落
問佢係咪飲咗酒,梁炳就笑住話:「我梗係飲咗酒啦.」至於前一晚去咗邊,佢唔出聲又話胃痛,臨走前重講一句:「阿彌陀佛!」之後連佢本來要參加競步賽都缺席埋,節目監製何小慧話收到梁炳助手電話講佢唔舒服,所以唔玩,知道佢成身酒味後,何小慧就話會問佢攞番醫生紙.
到晏晝五點半,梁炳回復清醒去電視城錄《勁歌金曲》,佢話前一晚錄音時已胃痛,後來去咗女朋友個生日會,玩到朝早直接去競步賽.其實佢玩通頂又貓晒咁都重堅持到場支持,算係咁啦.
趙薇北京大學生至愛
趙薇,周迅同馮小剛前日喺北京出席「第十一屆北京大學生電影節閉幕式暨頒獎典禮」.趙薇冇受之前單軍旗服事件影響,喺當地勇奪「最受大學生歡迎女演員獎」,馮小剛就奪得「最受大學生歡迎導演獎」,而周迅,李少紅同陳坤更加憑電影《戀愛中的寶貝》得到「最佳藝術創新獎」㖭.
陳煒騎師獻吻好尷尬
朱慧珊,陳煒,張文慈同一班亞視演員,噚日齊齊入馬場出席「亞洲電視賽馬日2004」,第八場亞視盃由朱慧珊同陳煒頒獎,冠軍騎師史科菲喺領獎時錫咗陳煒一啖,搞到陳煒好尷尬.當其時看台重有個男人好肉緊大叫「朱慧珊我愛你,我愛你」,事後朱慧珊話覺得好有趣,完全唔驚,亦都唔會尷尬.
上原多香子來港拍特輯
日本女子前組合Speed嘅成員上原多香子,噚日突然喺銅鑼灣出現,原來佢嚟香港拍特輯,佢噚日遇見記者都好愕然,但都好合作咁企定定影相,反而同行嘅日本攝製隊就猛話唔可以影相,搞到發生輕微衝突,不過上原係公眾人物,企得喺街就任影㗎啦!
Sky遭拖數四個月
Sky噚日去到時代廣場出席「BenQ歐美國家盃足球嘉年華」,佢哋五個好唔開心咁同記者講自己俾人呃錢,原來佢哋早前幫一個廣告商做一個慈善騷,對方應承畀番車馬費,點知就俾人一拖就拖咗四個幾月.佢哋話為咗做呢個慈善騷重推咗一個有五位數酬勞嘅活動,所以以後接工作會小心啲.
成龍醉向林鳳嬌懺悔
香港旅遊發展局噚日安排成龍喺星光大道自己嘅手印前留影,而噚日凌晨佢接受台灣記者訪問時,就當住一眾記者面前打電話畀老婆林鳳嬌,電話中嘅林鳳嬌就估到佢係飲咗酒,之後醉醉哋嘅成龍承認小龍女事件令佢更加珍惜嬌妻,重話自己𠵱家浪子回頭,改邪歸正喎.


text:
當紅炸子雞摩連迪斯前日喺法甲聯對雷恩場波,不幸傷足踝被抬離場,家陣未知傷勢嚴重程度,有可能趕唔切喺下周三歐冠盃決賽傷愈.有機會爭足協盃嘅馬賽,上星期亦有射手杜奧巴受傷,禮拜三對華倫西亞上陣成疑.唔通連個天都要玩謝呢兩支法軍?
前日摩納哥為保爭霸一線希望,對雷恩派番摩連迪斯上陣,結果慘敗一比四,僅餘嘅爭標希望冇埋不特止,最慘為球隊一度扳平嘅摩連迪斯勇戰受傷.查實摩納哥上個禮拜對馬賽已經畀佢唞吓冇出,估唔到到呢個禮拜始終難逃一劫.望就望呢個係小劫,你話九日後佢踢唔到決賽,到時波圖職球員笑甩大牙都似.講番馬賽都係面臨類似處境,杜奧巴上星期對摩納哥受傷,不過佢情況明朗啲,斷估就算未好番十成都要落場撼華倫啩?
布林美搵碇埋班過蘇格蘭要諗清楚
布林美俾凱沙羅頓炒咗後一直都冇嘢撈,𠵱家想轉去蘇格蘭做喜伯年領隊.聽聞布林美有咁嘅決定,係因佢覺得蘇格蘭波同德國波好似,兼且喺蘇格蘭國家隊教波嘅福士可以照住佢.但福士自身難保,加上蘇格蘭啲球隊十隊九隊財政都唔掂,所以我求大俠勸布林美咪諗得咁美好.
簡奴面臨遭棄用愛情得意補番數
簡奴雖然攞咗佢喺阿仙奴嘅第二面英超聯冠軍牌,但𠵱家就前途未卜;而我求大俠更聽聞,阿仙奴九成唔會同佢續約.雖然佢嘅足球事業唔掂,不過就會喺七月三日同前世界小姐冠軍,同係尼日利亞人嘅艾芭妮戴雅高結婚.簡奴家陣情場得意,將會娶到個靚老婆返嚟,算係咁啦!
賓菲加流年不利又有球員猝死
賓菲加繼年頭發生匈牙利國腳費亞比賽中猝死後,上禮拜二操練完昏迷嘅十八歲青年隊隊長巴亞奧,日前亦證實不治,死因待定.據講巴亞奧係練完波半粒鐘後收到球會電話,話會簽佢做全職球員後冇耐就暈低,天妒英才真可惜.賓菲加連失兩個年輕有為嘅球員,都算流年不利.
托迪自嘲笑話成功國米效顰當激勵
托迪近年搞嘅個人笑話集空前成功,國際米蘭有樣學樣,準備整番本笑中有淚嘅球會笑話集,主要攞近年戰績差同埋球員出位言行嚟講笑,銷售收益撥捐慈善機構,點講都係件好事;再講,托迪自嘲當激勵,過去一年大勇大熟,話唔定國米面對現實可能產生激勵效果都唔定.


text:
符碌看更 再鬥歷史名人
《翻生侏羅館》未上前好多人唔太睇好!諗住玩埋啲「日頭平安,夜晚驚慌」嘅屎橋唔慌好睇;哈!點知真係俾賓史迪拿一條友救番,所以即將上映嘅續集都好多人實,既然刀仔作變成大製作,玩埋同期出Game都唔意外,到底你又能否好似呢位騎呢看更咁,扭盡六壬救番成班被捉嘅歷史人物老友呢?
文:陳福榮
《翻生侏羅館2》遊戲版雖然名稱同套戲有啲分別,但其實都係講緊同一個古仔,玩家要控制堪稱史上最勁抽嘅看更拉利,喺全美最大資料庫「史密森尼學會」度救番班古董老友,如羅斯福蠟像,暴龍化石同羅馬大王等.
明明已經冇撈㗎啦!點解又要重操故業?基於呢班自然歷史博物館收藏品受到大裝修影響,全體由紐約被搬去華府,點知發生意外有塊力量無窮嘅黃金石板遭到偷走,世界大戰因而隨時爆發.為咗友情,拉利於是拎番佢最慣用嘅電筒同鎖匙,喺亂到飛起嘅另一間博物館,重演同歷史人物嘅戰鬥.
唔知係咪潮流興,《侏2》點都要塞啲《Bio》式解謎成份入去,說穿了即係行東搵鎖匙,行西開道門之類,當然過程中係有畀提示你.可能驚玩家眼大睇過龍,遊戲仲加入個「神眼」系統,嚟顯示各重要機關.成隻Game分為十幾關,包括聯邦陳年貨庫,國家空軍及外太空展館等,基本上要逐關解破,將黃金石板執番齊;玩家除可藉此開啟小遊戲,新關卡外,最正係可以開埋附加內容,如史密森尼學會嘅小知識,甚至畀你模擬喺間館度遊覽.
為咗同套戲睇齊,遊戲情節好多跟足電影版,例如拉利要借不同種類嘅館內設置當成移動工具,好似暴龍骸骨,登月太空船甚至由美國首名越洋女機師駕駛嘅螺旋槳飛機等,唔使完全只靠雙腿走.另外有啲狹小版面,需要改用羅馬大王等配角,等成班主角可以發揮友情力量.今次遊戲除出Xbox360版,畫質稍差嘅Wii都有份,遊戲內容亦大同小異;至於DS則變成純平面嘅橫向動作,玩起嚟當然唔係嗰回事啦!
機種:Xbox360,Wii,DS
廠商:Majesco
類型:ACT.AVG
人數:1人


text:
原子鏸同鄧健泓雖然已經係圈中公開嘅一對,但唔知點解佢哋拍拖都要拍得咁避忌,好似前日咁,馮仁昭喺尖沙嘴海港城見到佢哋兩個行街街,於是走上前諗住打個招呼.點知話口未完佢哋即刻彈開,原子鏸重九秒九衝入一間舖頭度匿埋,搞到馮仁昭好似拆散鴛鴦,做咗千古罪人咁.
儍更更呆等
原子鏸撇低男朋友唔理,搞到鄧健泓一支公儍更更咁企喺商場度,馮仁昭問佢同女朋友係咪揀緊聖誕禮物,鄧健泓就笑笑口咁話:「行吓街啫!你哋影夠啦,唔好影啦!」其實原子鏸同鄧健泓已經俾人影過好多次相,但唔知點解佢哋兩個都重要咁避忌,唔通原子鏸見男友係歌星身份,怕男友班fans唔鍾意之外,重怕唱片公司唔鍾意佢哋公開戀情,所以先至拍得咁低調?
章小蕙歎猛男好睇唔好用
章小蕙噚日喺佢間時裝店話自己今年會一個人過聖誕,佢話:「我之前已經過咗二十幾年花蝴蝶生活嘅聖誕,今晚就會一個人寫稿,做個寂寞憂鬱嘅女作家.」章小蕙重話聖誕冇男士約會,佢話:「嗰個着五十四號Armani西裝嘅男人都走咗啦,有時真係好睇,未必好用㗎.」
李蘢怡與心上人夢中見
李蘢怡(Tiffany)噚日去港台接受訪問時話早排去北京拍電視劇《人人都說我愛你》時有豔遇,佢同劇中一個男演員互相對對方有好感,對方早幾日打畀佢,Tiffany話:「佢打畀我話有日發夢見到我,喺夢入面同我一齊行街,重話好掛住我.雖然我對佢有好感,但作為女仔唔可以做主動.」
梁詠琪借蘭子隻豬
梁詠琪(GiGi)噚日平安夜連走兩場,先到旺角,然後再去荃灣同歌迷報佳音.GiGi喺旺角個活動度拖住隻五個月大嘅金毛尋回犬「陳金豬」,GiGi話:「因為我屋企五隻狗成日見報,為咗配合番我首歌《傷心尋回犬》,所以借咗蘭子隻『陳金豬』.」不過「陳金豬」唔知係咪覺得GiGi嘅歌聲太動人,竟然不時發出狗吠聲幫GiGi伴唱.另外,GiGi話已經同男友鄭伊健交換聖誕禮物,不過佢就唔肯透露係乜嘢,淨係話好實用嘅.
范姜大熊𠱁B女
鍾鎮濤(阿B)同女友范姜及囡囡鍾嘉湄噚日喺台灣返香港過聖誕,佢哋一齊喺機場出閘,嘉湄重拎住一隻大熊公仔.問到嗰隻公仔係咪阿B送嘅,阿B話:「係范姜送嘅,我哋會一家人食飯慶祝過節,囝囝(鍾嘉浚)遲啲先返嚟.」問阿B有冇送禮物畀女友范姜,佢話:「唔使啦.」
上山詩鈉囡囡開窿唔怕痛
噚日平安夜,上山詩鈉同寶貝女Hilary去金鐘太古廣場買聖誕禮物,佢話今年送咗兩對耳環畀個女,佢個女四歲嗰陣,靚靚(袁詠儀)已經帶佢去穿耳,Hilary細細個就好貪靚,一啲都唔怕痛.至於囡囡今年會唔會同王菲個女竇靖童開派對,上山詩鈉就話唔會喇!


text:
上個禮拜五拓荒者作客勇士完場後,勇士前鋒米爾斯同拓荒者嘅威爾斯大打出手,結果俾NBA分別罰停賽三場同兩場,不過據我求大俠所知,呢單嘢點只打交咁簡單.
話說米爾斯同威爾斯「埋牙」後怒火難消,竟糾黨尋仇;佢將自己架車泊正喺拓荒者嘅巴士前面,跟住同班𡃁圍住架巴士,喊打喊殺,嚇到班拓荒者班球員全部唔敢落車,十足黑社會講數咁款.
咪睇拓荒者班球員平時喺球場上打慣爛仔波,點知今次撞正一班比佢哋更爛仔更惡嘅「陀地」,即刻俾人嚇窒,縮晒喺架巴士裏面,更要勞動警方護送先至甩難,唔勻真係一物治一物嘞.
小心駕駛咪似紐記球員
今日係聖誕節,我求大俠喺度同大家講聲聖誕快樂先.不過,有車人士就要小心駕駛,唔好好似紐卡素球員咁樂極生悲!喺兩星期前因超速被罰款嘅戴亞,前日又開快車出事撞橋,佢個人就冇事,但架百幾萬港銀嘅法拉利就報銷.至於中場阿古拿喺紐記聖誕派對後醉酒駕駛,被罰停牌兩年兼罰款一千鎊(約一萬二千港元)㖭!
「黑貓」沉淪貝利安走先
外號「黑貓」嘅新特蘭目前喺降班漩渦掙扎,但估唔到首先跳船嘅係名不經傳嘅法國前鋒貝利安.貝利安喺十八個月前先至由康城免費轉會新特蘭,一直上陣機會唔多,點知佢竟然拒絕同新特蘭續約,重放風話希望可以喺一月轉會市場重開時走人,重有傳曼聯都對佢有興趣,真係無奇不有!
阿媽失魂利斯或服兵役
利物浦呢排成績麻麻,重可能有主力利斯缺陣一年㖭!話說利斯要喺出年一月八日開始要返挪威服兵役一年,本年佢可以申請延遲服役,但點知佢媽媽遲申請得滯過咗限期.𠵱家利物浦同佢嘅經理人都正在盡辦法求情,因為學利斯媽媽話齋:「要利斯喺呢個時候服役,將會破壞佢未來十年嘅事業.」
雲杜拿苦無出頭天
國米今屆多咗個基斯普,結果前鋒過盛,令上屆表現唔錯嘅雲杜拿冇得踢,就算最近有韋利同基斯普受傷,仍然搵收埋喺倉底好耐嘅卡隆出嚟,擺明雲杜拿係咁先,果然近日真係傳出佢一月會返去兩屆之前效力過嘅阿特蘭大救亡.喺意大利國家隊前鋒成日都係韋利,恩沙基,冇乜新血,明明有好人才都唔畀機會佢哋,真係嘥料.
逢周一至周五見報


text:
藍色「憂鬱」似乎襯晒今屆世界盃着呢件衫嘅球隊,事關着親藍衫(包括主場同作客顏色)嘅球隊,好似法國同意大利咁,都要喺今屆提早執包袱返屋企睇波.
以法國,意大利同阿根廷𠵱家嘅實力,無理由喺八強唔見佢哋.佢哋搞成咁,除咗因為有主力受傷影響實力同埋排錯陣之外,重可能因為佢哋係穿藍衫.雖然呢啲嘢好似冇乜科學根據,但真係唔到你唔信,事關晉身八強嘅球隊,冇一隊主場波衫係藍色.
好似英格蘭喺周五場波抽到主場,結果佢哋可以迫巴西着作客件藍色衫比賽,好似話咁樣令到球員直覺森巴雄師威力冇咁大喎.如果聽日真係俾英格蘭搞掂,睇嚟喺今屆世界盃,《藍色生死戀》就冇啦,「藍色大魔咒」就有一個.
安貞煥被炒唔憂米
安貞煥雖然做咗南韓嘅國家英雄,但可能就搞到自己失業.事關佢𠵱家效力嘅球會佩魯賈,講到明話唔要佢,費事惹麻煩喎.之但係,佢家陣經已係南韓英雄,下半世打跛腳都唔使憂啦;況且佢喺今屆世界盃打得唔錯,唔使驚冇班落啩!
查柏東尼發爛渣鬧球證
意大利教練查柏東尼喺球隊輸畀南韓之後,表現得非常激動;除咗踢水樽同拳打後備席上嘅擋雨膠板之外,重猛咁鬧球證.但計我求大俠話,查柏東尼身為教練,應該畀啲風度,檢討自己隊波有乜嘢問題,會唔會自己都有責任,而唔係淨係識喊晒喺度發爛渣.


text:
信邪寧租不買
馮仁昭四圍超:陳伶俐八折購樓都唔制
林敏驄同陳伶俐兩公婆最近搬咗去清水灣半島,之前發展商同無綫合作過,所以無綫嘅藝人買有八折.不過馮仁昭同陳伶俐通過電話,佢話自己唔係買樓,只係租樓啫!佢話:「我之前住喺加州花園,今次搬嚟清水灣千幾呎嘅單位,因為呢度背山面水,風水好,而且我個仔林肯喺九龍區返學,出入方便啲,而我返無綫開工又近啲.」
一切為個仔
問陳伶俐點解唔買樓?佢話:「因為風水師一直叫我唔好買樓,好彩之前聽風水師講冇買樓,加州花園都係租嘅,否則一定蝕晒啲錢,所以我𠵱家都唔會買樓住.遲啲仔仔返小學,我想搬去香港區住,嗰邊嘅學校好啲,𠵱家所有嘢,我哋都會以個仔行先.」
尹天照感冒菌傳老婆
尹天照噚日返亞視為新劇《虎差》開會,佢同馮仁昭話患咗感冒病足三日,打咗兩支針都未見好,重傳染埋老婆㖭!在場嘅人即刻講笑話叫佢禁慾,同老婆分房瞓.
另外,尹天照最開心聽到新官陳永棋話亞視唔再買外購劇,佢話:「咁咪好,𠵱家咁多人跳樓,唔希望有藝員因為冇嘢做而跳樓啦!」
梁小冰為拍廣告唔出街
梁小冰日前喺廣州拍咗一個「舒適潔面寶」護膚品廣告.為咗唔想曬黑,不但放棄旅行計劃,重成個月唔出街㖭!而小冰要到下個月先幫亞視開戲,所以佢趁呢幾個月.悉心照顧中咗風嘅爸爸,重喺西貢租咗間屋,方便照顧爸爸.
《慳錢家族》票房破六百萬
由楊千嬅同陳奕迅主演嘅笑片《慳錢家族》,截至前日為止票房已經有成六百二十二萬,佢哋兩個都話大家合作得好開心,連寰宇老闆林小明都話下套戲要預埋千嬅一份.至於早前《慳》片以五十萬獎金搵慳錢好橋,結果總共收到二百幾條慳錢好橋,其中不乏抵死搞笑嘅慳錢方法,而佢哋更會將啲好橋拍《慳》片續集.
陳司翰興奮拍旅遊特輯
陳司翰日前去廣東拍旅遊特輯,佢話:「成個旅程最深刻就係可以親身登上軍用炮台,重可以試射實彈,真係好刺激.」原來佢係第一次拍旅遊特輯.陳司翰又買咗啲糭,打算送畀朋友做手信,佢話:「個樣就包得唔係咁好,成班人都唔係好想要,點知佢哋食完之後就讚我有好介紹.」
黎姿否認與章小蕙不和
黎姿噚日喺電視城講開前排佢去賀契爺陳伯餐館開張,無故傳佢因為唔去章小蕙生日會,而同章小蕙唔妥.佢話:「我同佢唔係好熟,只係畀過啲二手衫佢賣,佢點諗冇所謂,但係就唔好拖我落水.」佢重話當日陳伯唔鍾意成班記者喺度,但係有人就堅持要帶記者,搞到陳伯唔開心!
吳啟華新劇或重拍
吳啟華噚日喺電視城拍電視劇《黑夜彩虹》,馮仁昭聽到《黑》劇其中一個演員鄭嘉穎突然喺前日因高血壓要入院,問吳啟華知唔知道呢件事,佢話:「我都知道呢件事,監製添哥(李添勝)都同我提過,可能會重拍,但係我就唔希望換人.」吳啟華覺得鄭嘉穎係一個幾健康嘅人,重係網球健將,真係估唔到會血壓高,重要入埋醫院.
容祖兒北京登台返港
英皇旗下藝人好信陳伯,又鍾意去吸靈氣,之前有謝霆鋒,之後又有容祖兒,容祖兒話吸完靈氣個人可以精神爽利,所以佢都好想成日去吸,噚日Joey五點半落機,話自己喺北京返嚟,問佢係唔係去吸靈氣,點知佢就好搞笑咁扮到死死吓咁話:「邊有得吸靈氣,我係喺北京登台咋!」


text:
郭富城(城城)噚日喺上海出席舒適堡健身美容中心嘅開幕典禮,大會重特別舉行咗「2002年舒適堡杯健康生活都巿鐵人慈善賽」,現場吸引過千名途人圍觀,場面墟冚.
六十保安護駕不果
大會為保城城嘅安全,特別安排咗六十名保安喺現場維持秩序,而城城自己就帶咗兩名保鑣,加上大會再安排嘅兩名保鑣,一共四人貼身為城城護駕.
不過城城嘅內地女歌迷實在太熱情,尤其嗰啲鐵人慈善賽嘅女參賽者,佢哋見到城城好似烏蠅嬲蜜糖咁,衝破防線,死攬住城城唔肯放,有女歌迷重偷襲城城嘅面珠成功,偷吻咗城城一啖,城城呢鋪都算蝕底嘞!城城話:「上海姑娘真係好熱情,我俾佢錫咗七秒先推得開,而且喺我走時,重發現有媽咪抱住BB追車,真係好危險.」
何韻詩聞停刊拍爛掌
何韻詩噚日喺旺角舉行簽名會,大約有二百個fans到場支持,而阿詩嘅父母亦都有出席.
阿詩話梅艷芳都有叫佢去參加演藝界大遊行,不過由於個簽名會一早定咗日期,惟有精神上支持啦.阿詩重話對於《東周刊》停刊一事會大力拍掌,因為咁樣可以警惕一吓傳媒.
小春冇唔妥霆鋒
陳小春日前接受港台《舊日的足跡》訪問時,自爆試過因為緋聞而流下男兒淚,佢話:「嗰陣時第一次有緋聞,當時唔知點做,所以試過喊,跟住都冇嘞.」而小春亦坦言與謝霆鋒,陳曉東嘅關係並唔係想像中咁惡劣,佢話大家見到面都會打招呼同傾偈.
車婉婉拜師睇風水
車婉婉今晚將會向堪輿學家麥玲玲拜師學藝,佢哋重會有正式拜師儀式.車婉婉學咗塔羅牌占卜後,開始對玄學有興趣.
馮仁昭噚日問麥玲玲點解會收車婉婉做入室弟子,佢話:「我覺得佢對玄學呢方面有濃厚興趣,而且見佢喺呢方面好有天份,咪破例收佢做徒弟.」
鄭則士不忿老友被囚
鄭則士(Ken哥)噚日喺旺角出席亞視新劇《法內情2002》嘅簽名會.
提起Ken哥嘅老友,無綫前導演譚朗昌涉嫌喺內地因盜版而被捕一事,Ken哥就話:「根本係內地個老闆欠譚朗昌錢,我有同佢太太聯絡,譚朗昌俾人囚禁咗個幾月,佢太太都只係透過律師見過佢張相咋.」
靚靚提陳秀雯激氣
袁詠儀(靚靚)噚日去旺角出席劇集《法內情2002》簽名會.提起套劇嘅主題曲𠵱家由陳秀雯主唱,做中間人聯絡肥媽瑪利亞唱主題曲嘅靚靚勞氣咁話:「都唔明點解搵陳秀雯唱,一早講好肥媽唱嘅.」《法》劇製作人蕭若元知道靚靚不滿,佢即刻話:「我哋𠵱家會用番肥媽首歌做插曲,唔會搵陳秀雯做宣傳,我哋同亞視各有各做啦!」


text:
將軍澳中心提供嘅回贈優惠噚日截止,除買家把握最後入市良機外,代理就更加唔會放過機會作最後衝刺.
個盤喺正地鐵站隔籬,一大班地產經紀圍住個地鐵閘口撈客呢招已經見怪不怪,噚日近百個代理「更進一步」入埋閘落月台守候,懶理地鐵公司不斷重複呼籲,禁止在地鐵從事商業活動嘅廣播,更加唔理過時出閘,會被罰最高車資26蚊嘅危機,總之為求達到鬥快搶客嘅目的,使盡渾身解數.
之不過一山還有一山高,有啲代理唔單止落月台,重搭多一個站去調景嶺,吼實班轉車客,但係好多時啲乘客都會極速湧過對面上車.蘭西睇到一幕,咁啱轉車去寶琳站架車未到,乘客排晒隊又好無聊之際,有個代理上前介紹個盤,傾吓傾吓架車埋站,個代理鍥而不捨跟埋上車,話唔定說掂個客,喺將軍澳站落車睇埋樓,簽埋單……
女人錢最易搵
喺經濟不景下女士們扮靚嘅心情及支出一啲都冇減低,商場大業主在零售市道疲弱下深明此道,搵番啲相關行業嘅租客.新世界尖沙嘴地下商場亞瑪遜(前名店城),自小熊國進駐之後,人流旺晒,8月嗰陣重有四萬方呎待租,現已租出三分一,剩番兩萬幾呎,平均呎租叫價四十幾蚊.近日獲得一家教女士扮靚美顏嘅公司洽租五千呎,睇嚟已傾得七七八八,好快開業.
利記港島東加人手
利嘉閣地產新董事廖偉強上場後,即進行多方改革,三大方向之一嘅王牌屋苑,頭炮係港島東區,即高級分行經理趙保杰嘅地頭.
現時利記喺呢區只有兩間分行,一間係太古城,一間係鯉景灣.聽趙保杰講,暫時會喺太古城分行加多一組員工,約五至六人.呢組會由啱啱生完一對可愛孖女嘅女將楊鷺梅統領.
今次變陣,利記希望可以將港島東區嘅市場佔有率由一成半提高到兩成.
寶德臺豪得低調鞏俐曾寄居
中半山唔係太出名嘅豪宅寶德臺,連續有兩宗租務成交,呎租成二十六蚊,重貴過區內名廈如花園台,愛都大廈同地利根德閣近排租值.屋之島梁佩儀話,寶德臺就係勝在夠低調,啱晒注重私隱嘅人住,好似大明星鞏俐年前就租咗上址頂層六千呎相連單位,月租閒閒哋十幾二十萬.成幢八十一個單位原來有一半以上由單一大業主持有出租,以單位市值每個千八萬計,呢位仁兄坐擁至少七億嘅豪宅物業,竟然無乜人識,貫徹物業低調嘅特色.
六十幾萬做半山樓業主
六十萬可以買到個半山單位,相信冇乜人信,不過,真有其事.最近利嘉閣拍賣會,有件堅道二十號七樓H室,實用面積接近四百方呎,都唔算太細,開價四十萬,每口叫價一萬,一直爭持到六十萬,就降為每口三千蚊,最後以六十萬三成交,每呎僅逾千五.不過,單位已經有四十二年樓齡,而且重係冇𨋢個隻,抵唔抵就見仁見智.
聽講呢件貨執一執之後,好快租出,回報率幾近七厘,唔算太差.所以,唔少投資者都吼實,睇吓邊度有筍貨.


text:
高清藍光格式大戰好不容易結束,由新力主導嘅Blu-ray(BD)擊潰東芝領軍嘅HDDVD,以為一統天下.點知國內多間影音廠家包括新科,TCL等組成嘅中國高清光盤產業聯盟,早幾日嚟到香港,公佈自行研發嘅國產高清格式中國藍光高清(CBHD)正式投產,以平價力抗新力嘅BD.
CBHD係乜冬冬?小藍搵咗有份研發嘅清華大學光盤國家工程研究中心副主任陸達博士講解一下.佢話,CBHD高清格式係以HDDVD做基礎而研發,單面容量15GB,視頻解像度1080p,音頻除咗有Dolby之外,仲有自行開發嘅AVS音頻編碼.CBHD技術建基於HDDVD,只需要將原有嘅生產線稍作改造就可以投產,投資一條生產線金額,平過BD生產線一半,即係150萬美金就得.
聯盟成員中唱勝利影音總經理閻華話,一部CBHD機賣3,000蚊以下,影碟賣55蚊,平過BD好多.但係平冇用喎,外國片商唔肯供片咁點?閻華好有信心話,大陸有咁大巿場,新制式受消費者歡迎,啲片商點會唔供片.新科集團總經理秦志尚話,CBHD播放機年底先喺大陸賣,明年初會進軍香港,新加坡同東南亞地區.
小藍即場試吓部機,外形同BD機一樣;即場播放CBHD風景碟,畫面好鬼清,BD今次都幾頭痕.電腦商會會長Jacky話,BD咁貴喺中國冇乜巿場;CBHD嘅價位內地應該受落,外國片商點會唔屈服吖.
逢周五刊出


text:
求驗客手記:淫賤反骨又屎波 A高爾最乞人憎 - 求驗客
英國《太陽報》搞嘅全英最乞人憎球員網上選舉有結果啦,車路士嘅艾殊利高爾(A高爾)以29%支持率力壓得27%嘅祖爾巴頓.就算冇車震,自拍,A高爾明明有個索老婆仲出去偷食,淫賤反骨兼樣衰,呢鋪都算大熱勝出囉.
所謂憎人富貴嫌人貧,當年A高爾貪圖富貴,背住阿仙奴同死對頭車路士斟轉會,繼而過檔,典型反骨仔當然被唾棄,由嗰刻開始形象衰晒.佢好命水,老婆係當年喺「最性感球星伴侶」排行榜排首位嘅英國女子組合GirlsAloud成員雪露(CherylTweedy),令萬千男士流口水;又曾試過同老婆公開啲浮誇合照晒幸福,阿水都憎.
幸福背後,原來佢愛蒲愛滾,專摘路邊野花,抵俾老婆兜巴聲.最賤仲係被踢爆鍾意SM,搞嘢時慣用戴住結婚戒指隻手打人屁股,仲有幾筆唔帶避孕套嘅風流賬,搞大人個肚後又唔敢蒲頭,要搵經理人同人講數了事.我求大俠忍唔住要引用賭王農曆年間鬧呀希仔嘅金句「賤過地底泥!」嚟鬧呢個賤男掌門人.
人賤都算,最慘唔見得好波,近年落場冇佳作;上個禮拜英格蘭對哈薩克,佢失驚無神自大扮勁橫傳個波去心臟地帶累英軍失守,呢球波球迷入晒腦,想洗底都難.唔怪得連國家隊隊友謝拉特都唔撐佢,話球迷柴佢台係啱嘅.
第2位嘅祖爾巴頓不嬲格衰又打隊友達保,當日佢入冊時簡真係萬人稱快,再睇佢身邊幾個身形魁梧,笑得陰陰濕濕嘅獄友,我一方面擔心佢會俾人糟質,一方面想笑.至於第3位係得24%嘅基斯坦奴朗拿度(C朗),點解咁乞人憎?我估未必因為佢成日鬧離隊,而係鬼叫佢靚仔有錢又多女,係人都妒忌啦.


text:
後日係林嘉欣二十六歲生日,前晚佢喺灣仔一間麥當勞餐廳同五十幾位fans慶祝,經理人彭淑霞同黃柏高都有到場,重分別送生麵同金菠蘿形嘅生日蛋糕畀佢,但同嘉欣傳過緋聞嘅電影公司老闆王海峰就未見蹤影.記者問嘉欣佢男友有冇送生日禮物畀佢時,嘉欣即時𦧲晒脷咁話:「哎,男性朋友呀?冇呀!」
想喺屋企過生日
嘉欣話細個就想喺麥當勞開過生日會,公司一問佢想喺邊度開,嘉欣即答話麥當勞,佢話:「麥當勞只限畀十二歲以下小朋友開生日會,我初時都擔心唔畀我開㗎.近來個個朋友都想請我食飯,但係我怕肥,生日都係想喺屋企靜靜哋過,唔想再唱K!至於生日願望係身體健康,因為我貧血,成日手震.」嘉欣又話早年喺台灣事業低潮時,朋友送咗盒錄滿鼓勵說話嘅錄音帶畀佢做生日禮物,令佢好感動.
黎明涉抄張智霖舊歌
馮仁昭噚日接到電郵,話黎明即將推出嘅新碟嘅第二首派台歌《不可一世》有抄襲張智霖舊歌《祝君好》之嫌,其中《不》曲入面嘅歌詞「明知總不可一世在這床上擁抱到下世」同《祝》歌入面嘅「寧願沒擁抱共你可到老」意思極似.黎明唱片公司AMusic負責人王凱文噚日喺電話度話:「Leon首歌肯定冇抄人.」
霍啟山談感情陰陰笑
霍家二公子霍啟山同章子怡再做封面,大家都估緊霍公子使唔使好似上次咁俾阿媽詐型,佢噚日一支公喺中環出現,一路行一路陰陰笑,春風滿面咁樣,對於章子怡俾周刊狂踩話發姣,佢都只係笑而不答,至於父母有冇再「畀意見」佢,佢就以一句「私事唔想講」嚟應付大家.
徐天佑想食免費鮑魚
Shine噚日出席新城喺灣仔會展美食博覽搞嘅活動,原來兩個大男孩由細到大都未去過美食博覽,徐天佑話:「我阿媽今日都有嚟,我想陪佢,但佢話唔肯同我一齊行,我都唔知點解,不過我都想行吓,買啲健康食品同人參畀老竇補身,聽講話呢度有鮑魚試食,我都想試吓!」
言承旭,林志玲關係曖昧
言承旭日前喺台灣舉行簽唱會,佢之前又接受電台訪問,被問到同林志玲嘅緋聞係咪真,佢就答話如果話係,感覺會好奇怪,如果話唔係,又驚將來俾人影到相,重話自己同林志玲未來有無限種可能喎.而林志玲接受雜誌訪問時,就話大家係朋友,不過經常會通電話,似乎佢兩個真係有啲嘢喎.
羅慧娟享受酒意濃一刻
羅慧娟噚日喺灣仔幫一間啤酒公司搞嘅宣傳活動做司儀,平時都有飲開啤酒嘅娟妹話:「我酒量麻麻,當飲到有酒意時就係最享受嘅時刻.」另外,娟妹啱啱去完美國拍無綫節目《天賜良源》,佢話:「最難忘係俾蜜蜂針,重睇住隻蜜蜂拔番支針出嚟,結果傷口痛咗兩日,痕咗十日.」


text:
(娛樂人物)回到原來 海俊傑 新秀 陳奕迅 孤男寡女 海俊傑 天脈傳奇 Your browser does not support the video tag.
兜兜轉轉上上落落,海俊傑又回到原來,像25年前得了新秀冠軍之後一樣,進入錄音室唱新歌;不一樣的,已經不是當年那個新人,而是46歲的中佬,不過有四分一英國血統的海俊傑,樣貌身形依然保持十足.
「我本人比較有少少old school,嗰啲震音比較多呀,比較舊派嘅唱法,但係𠵱家唱番一啲新曲,唱法係會有轉變,有少少新啲嘅new style!」 以為他久疏戰陣?不是.需知道他到北京發展近十年間,最初有整整一年時間就是靠南下唱酒吧騷維持生計的,唱歌對他而言,既是搵食本錢也是興趣初心. 去年和在北京認識的化妝師老婆雙雙回流香港定居,海俊傑簽約新經理人公司準備回歸樂壇,「今次返嚟香港,最開心梗係做歌啦,再拍番香港嘅電視劇,其次就係食香港嘅食物,我好鍾意食魚蛋粉呀牛腩粉呀碟頭飯呀,呢啲最basic我就最鍾意,煎釀三寶呢啲小食!」 回到原來,還是覺得香港可愛. 撰文:文嘉龍 攝影:沈健程
回想北漂的日子,海俊傑說:「最大適應唔到或者係食物,因為好掛住香港食物,北方食物確實唔係好啱我食!」
94年新秀歌唱大賽,海俊傑(中)憑唱學友的《祇想一生跟你走》奪金,銀獎是早已消失娛圈的丁文俊(左).
海俊傑說之前曾打算開一個「別人的歌」音樂會,但現在簽了新公司有新歌,儲多些「自己歌」才開騷.
海俊傑說,這次「回歸」有不少熟悉面孔重逢,像到港台宣傳就遇見淑梅姐(車淑梅),當年他拿了新秀冠軍後的訪問,就是到車淑梅的電台節目;又像這天去訪問地點的途中,也撞見他簽華星前的第一個唱片公司老闆Ricky Fung(前百代唱片總經理馮添枝).
說回歸或復出,他說越諗越不對路.「最早期我哋嘅idea諗住叫『海俊傑回歸樂壇』或者『海俊傑復出樂壇』,但係諗諗吓唔係好對路喎,海俊傑復出樂壇或者回歸樂壇,又唔係張國榮《Final Encounter》(告別樂壇最後一張唱片)咁有型咁樣《風再起時》!To be honest𠵱家有啲年輕嘅小朋友呢,我又離開咗咁耐,舊嘅嘢佢哋未必睇過比較陌生,如果話海俊傑復出樂壇好似唔係咁吸引,咁不如唔好用呢個topic,我同Eric Kwok(監製)研究過第一隻歌出街,想同我自己嘅自身,自己嘅故事有少少關連.」 他為新歌內容寫下了大綱,交給填詞的林若寧,《長大》就此出世.海俊傑說,公司同事一睇完歌詞,異口同聲說:「咦,咪係你嚟㗎囉!」隨口幾句的歌詞「曾太自我無知的我未知我是儍,大概人成熟了才容易怯懦,而我是我年輕的錯全部看清楚」說中了海俊傑的心聲. 年輕的錯,「絕對有啦,做華星唱片嗰陣,我好犀利,人哋係過千張唱片,我係一千零一張唱片,一張唱片.點解唔再唱歌?好坦白,因為細個嗰陣梗係曳啦,唔係好聽唱片公司講嘢,收咗工又唔係乖乖咁去做音樂,去玩啦去蒲啦,呢啲年輕嘅時候會做嘅嘢!唱片公司見到就會覺得呢個小朋友唔係好聽話!」 海俊傑是94年新秀冠軍,他下一屆的冠軍是陳奕迅.「一屆新秀下一屆又嚟,我記得我曾經入過去華星同老闆講,老闆呀,我下一張唱片點呀?高層又冇直接講雪藏你嘅,只不過佢會同你講,你睇吓我啲poster,嗱,新一屆新秀陳奕迅就出咗嚟,我哋會同佢出先,你睇吓楊千嬅同埋Josie(何超儀)又簽咗喇,咁所以你都要排㗎,你等等先!一等就等咗三年,三年喎,其實都知道唱片公司唔想同我做,又唔可以怪佢哋,因為都係自己唔聽話,但係當時唔係咁諗,當時梗係話點解唔做我呀,我又唱得好,外形又幾好,點解唔做呢!年輕時候永遠唔識諗,只會永遠埋怨人哋,覺得人哋唔好,但係唔會(識)諗,人哋唔再投資喺你身上係有原因嘅.」
這些年海俊傑不時有登台機會,歌藝不會生疏.資料圖片
成為「一碟歌手」等運到,海俊傑轉戰拍電視劇,「我第一個劇集都係做主角,同古巨基基仔,係小青姐(梅小青)嘅電視劇《總有出頭天》,你可以睇到我個歷史係由開頭唱片都係萬千寵愛在一身,電視劇第一套都雙男主角同基仔,但係一路落嚟呢,唱片冇喇,電視劇又開始去到二,三(線),甚至乎之後開始去做反派喇,當然角色係幾好玩,但係會知道嗰個轉變,係開始走緊下坡.𠵱家回想番,可能係我條命嘅必經之路,過去就過去咗,𠵱家呢,識得珍惜喇,𠵱家有呢個機會好開心好高興,可以再做番新歌,呢幾日我再做番宣傳嘅時候,嘩,直頭係回到以前嘅華星年代咁樣,周圍跑嚟跑去做宣傳,係好高興嘅!」
此路不通,惟有另找出路,海俊傑輾轉浮沉,08年決定到北京發展,當時他以為有機會拍西片,結果又事與願違.「當時其實準備簽一個經理人,香港人嚟嘅,佢喺上面已經好多年,佢話有一部電影接咗,係一部西片,泰國導演,王敏德個哥哥做男主角,男主角一號,羅素,好高大威猛嗰個,我就做佢細佬,上到去北京見埋導演,個導演喺泰國飛過嚟,劇本齊晒,但係遲遲都唔開,直到等咗成年都開唔到.」
海俊傑和化妝師太太兩年前在港補辦婚禮,北漂好友彭敬慈和傅穎做伴郎伴娘.資料圖片
北京天大地大,等足一年冇工開,說好的西片因為資金問題開不成,「坐吓坐吓咁就一年,嗰一年其實都好辛苦,第一,隻身上到去朋友又唔多,可以叫做人生路不熟.北京地方好大,每日做嘅嘢只可以做到兩件事,如果東面做一件事,西面又要做一件事,已經occupy咗你一日嘅時間,北京又塞車,唔同香港,尖沙嘴旺角跟住銅鑼灣跟住中環,一日可以做好多嘢,仲有沙塵啦,自己朋友唔多唔係好慣,直至我遇到我太太,因為佢喺北京嘅朋友比較多,開始慢慢識番多啲朋友.」
那一年白等的日子,好在有商演的中間人安排接騷,海俊傑到廣東省唱騷維生,之後更漸漸有拍戲機會,密密接了不少網絡電影.最感激當然是遇上化妝師太太Effie,前年兩人在北京結婚,在香港補擺婚宴的伴郎伴娘也同是北漂的彭敬慈和傅穎. 「結婚前個心態係會唔同,始終未結婚,個感覺係女朋友,女朋友會散㗎嘛,始終冇一個名份,好似唔係好solid,但到咗結婚喇,尤其是我結三次㖭,同一年呀不過,係同一個人.所謂結三次,係三月一號我喺澳洲簽紙啦,四月八號喺北京又擺少少(婚宴),到9.15喺香港就最大嘅,同一年裏面做晒,着三次禮服着三次婚紗,所以更加鞏固喇!我會覺得婚姻結咗就唔好end,同埋人都做咗大半世喇,大家嗰個感覺好solid.」
02年海俊傑(左)在電影《天脈傳奇》演反派,楊紫瓊是女主角.劇照
海俊傑00年在《孤男寡女》演鄭秀文Kinki的花心男友,戲份少印象深.劇照
香港的婚禮更加造就了海俊傑回流的先兆.在婚宴上,海俊傑現場唱出好朋友陳容森(張可頤前男友)為他作的一曲《祝福》,親朋戚友和圈中人都大讚好聽,個個鼓勵他再唱歌.海俊傑說:「台上面唱完隻歌之後,落到嚟親戚朋友呀,圈內圈外都話唱得好好喎,你不如唱返歌.我又諗當晚我請咗咁多嘉賓,有邊個可以幫到我呢,我一諗,我請咗陳欣健喎Uncle Philip,佢又係我以前華星嘅CEO,我就即管打個電話畀佢,我話Uncle Philip我想唱番歌喎,有冇辦法呢,佢話得啦,你下次返嚟香港,我就介紹個朋友畀你識,就係我𠵱家公司個老闆.所以有陣時啲嘢就係咁,你要自己積極主動去做第一步,先可能有其他唔同嘅嘢衍生出嚟!」
打電話「𢱑撈」那刻沒有一點猶豫.「冇乜掙扎,可能個人真係成熟咗長大咗,大膽咗啦或者係,覺得要做嘅就做啦,冇話死啦好驚呀,左諗右諗好耐先去做呢件事.」 這次機會由自己爭取,難得好快成事;但有時候以為機會來了,結果又不似預期,「我喺呢25個年頭裏面,我遇過嘅機會唔算冇,其實我咁多年拍嘅比唱嘅更加多,譬如《功夫足球》我覺得都幾得意,有張衞健,容祖兒呀,咁多star但係效果又未話去到爆;譬如話又有一次我曾經接觸過一套西片《天脈傳奇》,我原本得一組戲,鮑德熹(導演)個得力助手Patrick,一個我好好嘅朋友,係佢介紹嘅,佢話一組戲你拍唔拍,我話拍,點解唔拍呀,呢套投資二千萬美金就已經係1.5億喇咁多年前,可以有機會做到一組戲,我都想去試.」 結果由1組變38組.「後尾somehow有個轉變,佢哋話一組戲有機會變成38組戲,嘩,38組戲喎,直情係有一個角色.其實係某一場戲個演員唔係好聽話,咁就冇用佢,一個新人嚟嘅,咁就用咗我,我係反派裏面最多對白㗎喇,幾好發揮嘅……但係並唔係話成績非常理想,相對之下我有份去參與呢部電影,我攞返嚟嘅嘢,唔係話爆得咁犀利!」 反而《孤男寡女》客串演出令人印象深刻.「我好開心可以拍到杜Sir嘅作品,雖然入面嘅角色唔係話好多(戲份),做師姊鄭秀文個花心男朋友.同埋每年都喺好多唔同嘅台不停重播,變咗好多人都記得呢個角色,俾啲咖喱質埋塊面度,記唔記得呀,角色唔係話好多,但係反應係好,我自己個角色亦相對多人記得囉!」 又如《山村老屍》.「有啲嘢係好奇怪嘅,有時我拍咗一啲唔係好大嘅電影,例如《山村老屍》(吳鎮宇,黎姿合演)即係鬼片啦,上到去國內係個個都知㗎,話好驚呀好恐怖呀你套戲,我話係咩好恐怖咩,即係幾百萬嘅電影但係有好多人知,你拍1.5億,啲人唔係話好知,你拍三百萬嘅,好多人知喎!你話點先係一個標準,係冇乜標準㗎喎!」
海俊傑為了今次新歌的宣傳,除了在發佈會邀請新秀好友開飯局敍舊之外,也拍了另一條自家宣傳片放上網,題目為「誰是海俊傑」來進行街訪,分別有六張相(黃智賢,雷宇揚,鄭嘉穎,海俊傑,黃秋生,八両金)猜猜我是誰,結果後生的一班當然不知道答案,連估都要估錯係雷宇揚喎!
「呢啲嘢我放得好開,同埋幾好玩呀嗰個『誰是海俊傑』,其實梗係想睇吓有幾多人記得,所以嗰日出嚟嘅result,都係一啲年紀大少少以前睇過我電視劇嘅人會比較多一啲,事實又真係着住校服嘅學生哥呢,真係唔係好認識我,呢個係事實,唔需要去呃人或者去掩飾呀,我覺得識你咪識你囉,唔識你咪唔識你囉,唔識你唔係罪,識你亦都唔代表有啲乜嘢獎項!」 場地提供:漁牧
少女只知林俊傑,不識海俊傑!不緊要,海俊傑真人現身自我介紹!互聯網圖片


text:
羅嘉良同宣萱一向老友鬼鬼,宣萱重係嘉良囝囝嘅契媽,佢兩個早排喺澳洲拍完電視劇《黃金歲月》外景後,早前佢哋又同埋無綫藝員部經理蕭笑鳴(芭姐)及芭姐兩個女,一齊喺山頂餐廳食飯,但嘉良個老婆同埋個仔就因有事冇出現.佢哋一行五人食咗兩個幾鐘,全程有講有笑,又真係幾似一家人.
二千蚊埋單
當晚羅嘉良負責埋單,五個人都係食咗二千蚊左右,走嗰陣宣萱揸住架Audi,而嘉良就揸住部日產離開.馮仁昭所知,羅嘉良同芭姐,梁家樹兩公婆住埋同一幢大廈,所以感情好好,而宣萱加入無綫之後,一直得到梁家樹兩公婆照顧,早已當芭姐係契媽,所以無綫重頭劇《黃金歲月》都搵嘉良同宣萱孭飛.
陳司翰幫Kelly抗是非
陳司翰噚日出席保良局賽馬會元朗大棠度假村舉辦嘅「嘉頓梳打餅之尋味歷奇」宣傳活動,問佢對家姐陳慧琳日前出席《梅艷芳─芳華絕代傾情夜》時,同正東負責人黃柏高同場冇打招呼一事,佢話:「佢哋對咗成日,唔會不停sayhi啦.不過,我自己見到黃柏高都會同佢打招呼.」
李司棋學打字慳錢
李司棋噚日擔任「眼明手快全港長者中文電腦輸入擂台比試活動」嘅嘉賓,佢話自己本身唔識得打字,所以都好想去學.司棋姐重話學識咗之後,就可以用e-mail同住喺加拿大嘅囡囡聯絡,咁樣就可以慳番啲長途電話費,而且又可以親自回覆健康網啲網友嘅問題.
林憶蓮談愛女變臉
林憶蓮噚日下午約兩點鐘喺機場出現,佢話啱啱喺上海返嚟,喺嗰邊除咗要做嘢之外,重要處理一啲私人事務,不過佢話只會逗留幾日.
當記者問佢有關囡囡嘅問題時,憶蓮即刻面色一沉,之後重急急腳咁離開.
容錦昌久休後發福
容錦昌早前被指精神唔穩定,休息咗一排.噚日佢單拖出現金鐘太古廣場,記者覺得佢肥咗啲,但佢一見記者影相即黑面.於是記者即刻上前問佢身體狀況,容錦昌木無表情咁話:「OK啦!對唔住,唔阻你哋啦!」之後就急急腳走人.
葉楓欣賞學友唱功
六十年代紅歌手葉楓噚日喺銅鑼灣開記者會,宣布「葉楓與唱家班國語金曲演唱會」將於四月十二日開始喺紅館演出兩場,尤雅,謝雷及黃仲崑等一班國語老歌手都會演出.
葉楓話呢一代嘅歌手,唱得最好係張學友同周華健,而劉德華,張國榮同郭富城亦唱得唔錯.


text:
播足總盃錯漏百出
求驗客手記:三色台講波佬失色
三色台啱啱攞咗英格蘭足總盃嚟播,多咗波睇,對我求大俠等一班球癡,梗係好事啦,不過佢哋班講波佬如果能夠事前做定功課,咁就唔使令到我哋啼笑皆非啦.
其實今屆ESPN台攞咗英超嚟播之後,好多人都好似我求大俠咁,大大話今季都睇咗成百場英超直播,𠵱家香港地好多人都可以話自己係英超專家;而作為現今講波佬,相信我哋要求佢哋專業啲,同埋有獨特嘅分析實在一啲都唔過分.但係三色台前晚播紐記對兵工廠嗰場足總盃八強大戰,對班講波佬嘅水準實在大失所望.
好似佢哋隨口噏話舒利亞好老囉,都有成三十七,八歲(查實三十一歲),跟住又話卜比笠臣今年六十八歲(查實六十九歲),呢一般資料都錯,唔知有冇資料搜集幫佢哋搵料;另外達比薩斯係第一位踢英超嘅希臘外援,咁唔通九六年嗰位布力般球員當尼斯唔係希臘人咩?
講到歷史,重講足總盃係爆冷溫牀,球隊點樣分錢,呢啲相信球迷都覺得係老生常談,何況近幾年超聯球隊實力普遍增強,次級別球隊實在難望爆冷,今屆八強淨得一隊西布朗喺甲組就可以證明呢點;全場兩隊戰術分析不足,只係成日問點解唔出伯金同皮利斯打正選,大佬呀,人哋禮拜二同拉科喺歐冠盃生死戰,唔通會夫添同你砌足總盃咩!
最後希望講波大佬留意,世上暫時冇一隊英超球隊叫做「孟聯」.
國米當兵工廠儍咗
臨近季尾,啲歐洲足球員轉會消息就會周圍飛.最近我求大俠就睇到一單爆嘴嘢,話說意甲聯球隊國際米蘭喺上個禮拜二向英超球隊阿仙奴出價一億鎊,要買走佢哋三大主力亨利,皮利斯同埋韋拉.我並唔係質疑國米嘅經濟能力,只係你咁買走「兵工廠」三件主力,咪即係叫人哋散班,就算阿仙奴點貪錢,都唔會咁做啩!
米記換球衣害球迷
講開贊助,另一英超球會米杜士堡同電訊公司BTCellnet嘅球衣贊助,亦都會喺今屆結束後約滿,佢哋亦積極咁搵新贊助,不過佢哋就話無論點樣,都想將其中一件球衣嘅顏色改做啡色,喚起外界對米杜士堡空氣污染嘅重視.雖然米杜士堡咁重視環保的確抵讚,不過如果佢哋着住件啡色球衣打夜波,咪即係令球迷眼睛受罪?
愛華頓球員奉旨蒲吧?
米字旗國嘅球員不時因為流連夜店,搞到一鑊泡,不過英超球會愛華頓似乎「見過鬼都唔怕黑」,我求大俠收到風,佢哋同電訊公司One-2-One嘅贊助合約喺今屆屆滿後,竟然打算接受默西賽德頂尖夜店Cream嘅贊助.坦白講,接受得贊助,愛華頓嘅球員就自然要喺Cream亮吓相,咁咪即係助長球員蒲夜店嘅風氣?
甲A贏波獎金好和味
雖然今屆中國甲A冇咗升降制,啲球會驚少咗球迷入場,搞到又話要減票價又話要減球員人工,不過,佢哋贏波獎金就一啲都冇縮水,重好和味㖭!好似中
巴特爾去NBA上堂
巴特爾嚟到NBA除咗可以提升自己嘅技術外,原來重可以學到理財,投資同埋點樣同老婆,女友相處嘅技巧,因為NBA工會不嬲定期開班教授,不過咁大個人重好似細路仔咁上堂就怪啲,睇嚟嗰班「高大威」都係旨在聯誼,邊會留心聽教呀!
郅哥俾小馬打入冷宮
喺中國同熊貓一樣被視為國寶嘅王治郅,早排喺小馬頻頻有機會出場,諗住佢開始上位,點知最近又俾人打入冷宮.據我求大俠所知,郅哥嘅風頭俾啱啱加盟小馬嘅拿芬斯搶晒,佢兩個無論身形同技術都屬同一類型,但喺拿芬斯瓣瓣都贏晒,搞到郅哥噚晚對魚腩勇士嗰場波又冇得發市,全場齋坐喺冷板櫈,長此落去真係驚佢隨時連個超級大後備嘅位置都保唔住.


text:
求驗客手記:陳七潛水等打救 - 求驗客
陳七潛水!南華足主羅傑承前晚喺部落貼文,決定同近期備受桃色及當街煲煙醜聞纏身嘅前鋒陳肇麒解約,正式逐佢出少林寺;陳七為避風頭,噚日缺席港隊喺九龍仔嘅晨操,不過今日應該會蒲頭,返港隊見班撐佢嘅兄弟.
雖然陳七日前先喺港隊操練後開腔「認矮仔」,希望球迷專注番佢嘅足球事業;點知世事難料,唔夠兩日足主羅傑承就同陳七提前解約,令年僅26歲嘅佢失戀又失業,慘成雙失青年.
可能知道被炒消息會惹嚟傳媒追訪,陳七噚日冇去九龍仔公園球場跟港隊晨操,要由港足主帥摩力克代勞解畫︰「肇麒噚(前)日已知會助教司徒文俊,話有要事與球會商討而未能出席操練.我唔知佢哋傾成點,但佢仍係港隊首席中鋒,佢對中華台北入咗3球,暫未考慮要作替補.」
至於陳七嘅南華兼港隊隊友陳偉豪,都力撐老友仍係香港最優秀嘅華人前鋒,希望佢可以重新投入港隊訓練,備戰下月初對新加坡同越南嘅友賽.
雖然陳七私生活唔多檢點,不過,始終處當打之齡,只要肯改過應該仲有世界.我求大俠問過部份甲組球會人士,會唔會考慮簽回復自由身嘅陳七,部份話埋好班唔考慮;但計劃下季大搞嘅屯門,教練甄力健就話會同高層研究搵佢幫手.
一手帶陳七上甲組嘅標準流浪總監李輝立話:「其實陳七今次唔係犯咗好嚴重嘅錯誤,只係佢唔知道自己家陣響球圈嘅位置,如果佢冇班落,歡迎佢返嚟搵我,我實幫佢諗掂佢.」照咁睇,陳七嘅足球事業應該唔會咁快玩完嘅.
陳偉豪隨港隊操練後,馬上睇報紙了解老闆羅傑承嘅消息.何柏佳攝
TammyPoon:咁唔爭氣,自甘墮落,咁嘅下場係咎由自取!
StanleyTang:曾經萬眾矚目,家過街老鼠,大好前途咁就冇晒,真係唔自愛.
TamVince:上得山多……


text:
記得早一排,立法會議論警察高調上門拉梁國雄(唔係廉記先至識高調拉人),保安局局長葉劉淑儀為政府辯護之時,讀出一封奧地利商會嘅信件,當然係支持特區政府鎮壓示威啦,唔係讀嚟做乜.如果奧地利商會代表外國投資者意見,網上留言又有冇代表性呢?大評論家W話佢喺互聯網讀過唔少批評警察嘅意見,點解葉劉淑儀會睇唔到?
睇公眾輿論,高官慣咗鍾意睇「親善」嘅,冇理「可惡刁民嘅」.奧地利人之中,喺香港最出名嘅一位人物,就係包玉剛爵士女婿蘇海文,佢曾經做過立法局議員,同政府高層好熟絡.
大評論家W話:「奧地利人民去年選出一個新總理,係勒龐之類嘅人物.法國人思想自由,群起投票反對勒龐,支持希拉克.但奧地利人就選出一個勒龐同路人,你話佢地嘅思想係唔係特別保守?」一言驚醒,唔怪得奧地利商會會發信支持葉劉淑儀.記得奧國總理受盡歐盟國家反對,冇領袖肯同佢做老友.估唔到特區政府視奧國商會為友.
其實現時政局未定,重未知邊個做部長,好多政府事情都唱晒慢板,延遲推行,所有委員會,高官下屬都想睇清楚,乜誰做乜局局長,先至決定政策何去何從.一位回流精英同左丁山講,「現時政策階層,接近癱瘓,最好就係放假一個月睇世界盃,𠵱家日日返工唔敢做嘢,好慘!」


text:
由於早前有個英國記者俾人捷足先登,攞咗張今次世界盃嘅採訪記者證,英格蘭國家隊就以安全為理由,取消咗禮拜一,二嘅傳媒採訪;但計我求大俠話,佢哋只係借勢擾敵,費事畀瑞典知咁多軍情.
家陣球迷最關心嘅問題,梗係碧咸打唔打到對瑞典場波啦;不過英格蘭「閉門造車」,咁即係話碧咸嘅傷勢進展成點,根本就冇人會知.另外,英格蘭領隊艾歷臣喺暫停採訪前,高調話希斯基會喺對瑞典場波打正選.之但係,係人都知希斯基係英格蘭必然正選;所以艾歷臣咁講,等於無講任何嘢.
英格蘭隊波家陣五癆七傷,中場幾乎冇晒人,相反瑞典就可以夫添,跑慣江湖嘅艾歷臣梗係要諗諗計啦;而最好嘅方法,就係唔好畀對手知咁多嘢.不過,所謂紙包唔住火,𠵱家啲傳媒咁神通廣大,艾歷臣真係避得一時,避唔得一世.
史奈達投打機玩物喪志
球員通常都係投訴酒店啲設施唔掂,但係德國中場史奈達竟然反傳統,話房間入面嘅電視遊戲機駁唔到線,搞到佢冇得玩.睇嚟史奈達似乎唔記得嚟日,韓係要爭世界盃,唔係嚟打機.所謂「玩物喪志」,史奈達應該學似意大利班球員咁,得閒就睇吓書,無謂浪費精神打機啦.
卡洛斯自大被窒
早排巴西球星卡洛斯食咗大蒜,話巴西四成功力已經可以搞掂土耳其,搞到土軍領隊火都嚟埋,反咬卡洛斯一啖;指踢皇馬嘅佢,喺兩年前嘅歐冠盃輸畀加拉塔沙雷之後喊晒口咁,重反問卡洛斯嗰場波究竟使出咗幾多功力?我求驗客今次就唔幫卡洛斯啦;事關佢口氣大成咁,唔尊重人,又冇乜品.


text:
由張家輝,湯盈盈,張可頤,滕麗名同楊婉儀等主演嘅無綫重頭劇《十萬噸情緣》,噚日喺電視城完成廠景拍攝,隨即進行煞科拜神儀式,成班女演員都着上靚靚性感裝束現身,非常養眼.
打觔斗都得
喺噚日嘅試播片段中,見到張家輝經常施展絕技「倒豎葱」,後來佢應記者要求即場示範絕技,家輝講笑咁話:「呢啲好濕碎啫,我細細個時已經識,重有打觔斗同蜈蚣彈都識,但蜈蚣彈就要留番床上戲時先施展.」
另外,楊婉儀前日因為拍攝劇集《戇夫成龍》發生意外,鏡頭要佢向後跌落地,點知佢跌歪咗,率之整傷咗頸部,所以帶住頸箍.
華仔叫價高片商頭痛
最近有啲電影公司話,要搵有份量嘅男主角拍戲係一件難事,聽聞港片喺外地嘅版權收益愈嚟愈少,電影公司開戲製作成本就要控制得好好.唔怪之得坊間盛傳華仔叫價一千萬片酬,要先袋五百萬,其餘五百萬當係佢嘅投資,部戲版權又要有份,啲老闆覺得呢啲合作條件完全冇着數,所以同佢啲合作計劃好難傾得成.
楊紫瓊為覓男角頭痛
楊紫瓊拍完《天脈傳奇》後,又開始籌備新片《花木蘭》,佢好想斟周潤發做男主角,不過發哥啲期排到出年暑假,因為拍完吳宇森套戲後,出年三月又會再拍一部西片,最快要等到六月先有期,所以楊紫瓊都等唔切,要另覓人選,但要搵有國際知名度嘅男星演出就唔容易.
健仔內地飯碗危危乎
內地又有新政策箝制港台幕前幕後人員返內地搵食,以前內地電視台買港台劇集價錢都幾好,所以製作公司可以有較高條件,搵有實力嘅導演,紅星演出,但𠵱家內地電視台要聯手壓價,搞到唔少港台製作單位將啲拍劇計劃立刻叫停,成日返內地拍劇嘅張衞健肯定受影響.
無綫恃強勢播悶戲
無綫呢輪真係迫人轉台,兩個黃金時間都做內地劇集,播完《鐵齒銅牙紀曉嵐》後又推出《少年張三豐》同《少年包青天》,無綫有咁多存貨唔播,係要迫人睇內地劇,你估慣性收視大晒咩!好心亞視爭氣啲,趁𠵱家播套好嘢.好彩明珠台有新一輯《X檔案》同《仁心仁術》補數.
陳嘉上執導甄子丹新片
英皇下個月原本要開拍一部由梁詠琪同古仔演出嘅喜劇,但佢兩個都要為《絕世好B》趕戲,中國星又唔肯放人,結果佢兩個都接唔成呢部戲.不過英皇同甄子丹簽咗幾部片約,早前佢同英皇電影部阿頭陳嘉上同張承勷喺康城見面,初步傾好十一月會演出由陳嘉上執導嘅動作片.


text:
今日肥師奶推介
色彩吸引雪糕糭
端午節就快到啦,我肥師奶除咗自己包糭之外,都會買啲新口味嘅糭同屋企人分享,DoubleRainbow啱啱出咗款雪糕糭,炎炎夏日食用,既應節又透心涼.
雪糕糭外形同傳統糭無乜分別,切開後色彩十分吸引,入口更係完全另一回事,啲雪糕重好滑㖭.白色嗰隻係雪糕糭,以白朱古力作外層,包着荔枝雪糕,呍呢拿雪糕,芒果雪糕,綠茶雪糕及紅豆茸.而啡色嗰款則以朱古力做外層,包着朱古力雪糕,呍呢拿雪糕,芒果雪糕及蓮茸.每個有12-14安士重,由於全以人手包製,全線每日只出售一百五十隻.
原價$128/隻
特價$98/隻
全線DoubleRainbow及DoubleStarCafe有售
查詢熱線:21867467
神仙蜜桃肉爽多汁
雖然正宗北京水蜜桃重未正式上市,但我肥師奶最近搵到一款貌似水蜜桃嘅新品種水果,佢叫神仙蜜桃,同樣嚟自北京,今年至喺本地出現.佢個樣有啲似水蜜桃但就係縮水版兼比較白淨,果皮同樣帶幼毛,味道清香,肉爽汁多,但唔及水蜜桃咁甜美.其Size細細,價錢較經濟,一磅大概都有五,六個.
約$10/磅
部份果檔有售
強力去污綿
老公對我真係細心體貼,早兩日我話個不銹鋼煲省極都去唔到迹啫,佢今日即刻買塊強力去污綿畀我用,我就梗係即時用佢嚟洗刷不銹鋼煲,用咗發覺又幾好使好用,省啲難洗嘅污迹重輕鬆得多.強力去污綿以英國用料,日本製造,海綿有兩層用料,面層係幼細嘅水磨砂紙,對於難洗嘅污迹一擦即甩,但又不易刮花物件表面,底層則係軟滑嘅海綿,可以將擦乾淨嘅污迹抹走,互相配合.一包內有兩塊去污綿,其中一塊更方便用於洗刷有彎位及狹小嘅部位㖭!
$42/包(2塊)
銷售點:晉寶貿易公司(觀塘道328號溫黛工業大廈602室)
文:肥師奶


text:
每次遊行集會之後,警方公佈嘅參加人數一定少過主辦單位公佈嘅好多,今年六四維園集會就係近年最離譜嘅例子之一.噚日警隊員方四會召開薪酬問題溝通大會,請到一哥同一眾高層出席,場面好盛大,淨係個大禮堂都坐滿人,仲未計唔少人入唔到去.鍾sir會後話,有2,300個夥計到場開會,但警司協會主席岑維健同八方講,計計埋埋應該有成3,800人.咁講法,咪即係今次警方又慣性低估集會人數?
保安局局長李少光早前喺立法會度話,每次大型集會,遊行警方都會喺啲觀察點度數人頭,唔係亂篤數,但今次員方兩個會嘅講法都差咁遠,可見警方數人技巧方面真係要再培訓.不過,今次警方都真係做到足,平日逢遊行都會出動嘅警察攝製隊噚日都有嚟拍片,但據佢哋講,拍嚟係畀入唔到禮堂,要喺其他房睇直播嘅同事收看.
噚日出席嘅大部份係男子漢,但台上都有兩位女士,就係葉劉同老鼠芬.兩個都不約而同着黃色,唔知係咪襯番啲「皇氣」.但老鼠芬發言時就唔怕肉麻咁執煲呔口水尾,話自己兩個阿叔係警察,個堂細佬又係CID,所以佢好明白警察嘅犧牲,知道警察嘅屋企人一收到差館嘅電話就好驚,所以佢好支持警隊有獨立薪酬架構,仲話佢城大唔少最乖最勤力嘅學生都考警察,真係落足鞋油.
誰不知同場嘅紀常會主席張震遠開口就話:「我阿爸同兄弟都唔係警察,我冇親人係警察,但唔使親人係警察,都知警察嘅獨特性同挑戰.」明落老鼠芬面之餘,仲暗寸埋煲呔㖭,高招!
mailto:[email protected]


text:
最近見到編劇L,佢話搬屋時將啲數以千計藏書全部丟棄,感覺良好.班老友聽見,嚇咗一跳.編劇L以藏書多而出名,精裝《二十四史》全部有齊,文學小說劇本更收藏不少,全部係財產噃,點解捨得丟晒?
編劇L話:「我諗通晒,香港最寶貴嘅財產就係幾千蚊一呎的住宅,以咁貴嘅地產嚟藏書,我層樓可能係最貴嘅圖書館,自問身家冇十億八億以上,冇資格住在山頂大宅另闢書房,倒不如解放思想,丟晒啲書,無書一身輕,喺屋企騰出空間,等自己在蝸居冇擠逼感,鬆番一口氣.」
佢講得未嘗冇道理,但藏書多年,邊度下得決心棄書呀.編劇L話:「你識唔識得世界上有Google呢樣嘢呀?我丟書之前,做過好多次試驗,在Google搜尋,所有《二十四史》材料都可以搵到,下載,所有作者生平背景資料有齊,我用光碟已經下載咗五萬部書,我部手機載有幾本要睇嘅書,幾輕便呀,藏書已經係過時遊戲,唔係二十一世紀行為嘞,你哋死心啦.」
畀出版靚女P聽到嘅話,一定好傷心,人人學編劇L嘅話,邊個去買書呀?肥老黎在FCC演講,就提到必須發展網站,因為將來冇乜人睇報紙喎.諗諗吓,夏天放假時,好多人鍾意享受陽光與海灘,睡在沙灘椅睇驚險奇情間諜謀殺小說,將來可能變成拎住部iPhone睇,袋裝書冇晒市場,印刷商咪少咗好多生意?自己部iPhone已經下載咗唐詩三百首,宋詞及網上Dictionary,真係越諗越驚,書店咪要關門,電腦科技可以摧毀好多傳統行業㗎.


text:
求驗客手記:老車翻新
林柏特去曼城?
求驗客手記
車路士今夏唔同老臣子林柏特續約,最後林伯遠走美國,投奔美職聯新球會紐約城.
以為林伯就咁退出主流聯賽?未必,佢下季好可能唔單止留喺英超,仲會同車路士對着幹,幫爭標勁敵曼城手!
由於紐約城係曼城嘅衞星球隊,加上美職聯新球季要到出年3月先開波,所以喺嚟緊半年,林伯會被外借去其他球會.英國傳媒披露,林伯好似嫌棄澳職,唔肯同新隊友韋拿一齊去墨爾本城(呢支都係曼城嘅衞星球隊),於是就好大機會選擇車路士嘅爭標死對頭曼城.
我求大俠心諗,可能林伯唔認老,想喺英超證明畀車路士睇,佢仲好有能力,要車仔為放棄佢呢個決定而後悔.如果林伯真係借去曼城,唔單止可以踢英超,仲可以踢歐聯,有助佢繼續入選英格蘭國家隊;嚟緊9月21號,佢更有機會喺聯賽上陣對番車仔,畀啲顏色阿巴莫域治同摩連奴睇.
林伯早前都話,佢好想保持住上季嘅狀態,咁最好嘅地方當然係返英超,「無論係我自己操,定係跟球會,我要繼續最高水平嘅訓練,就睇吓下一步會點.」另外對於曼城嚟講,都係一件好事,大家都知「藍月亮」外援球員多,本土兵少,林伯嘅加盟就可以幫曼城符合英超,歐聯對本土培訓球員嘅要求.
車路士今夏唔同林伯續約,我求大俠都戥林伯唔抵㗎.可能有人話車仔要年輕化,所以先裁走36歲嘅林伯,但又點解釋佢哋一個屈尾十就簽番36歲嘅杜奧巴返嚟呢?大家都係36歲,大家都喺今屆世盃做後備多,大家都係車仔老臣子,點解一個被放棄,一個就可以返嚟呢?
有啲車仔死忠球迷一聽到林伯勢將過檔曼城,即刻火都嚟!有人即刻燒咗林伯件車仔波衫洩憤,而更多人就喺網上留言怒插林伯,例如「林伯,我對你好失望,叛徒!」,「如果林伯真係幫曼城上陣對車路士,無論佢以前為我哋做過咩,佢都係二五仔!」,「喺我眼中,林伯已經死咗.」等等,真係冇面畀㗎!


text:
萬綺雯(蚊蚊)年頭同李思捷因為一齊拍劇經常攬頭攬頸而傳出緋聞,不過佢兩個對緋聞冇有怕,擺出否認同完全唔理嘅態度,拍完劇最終緋聞無咗下文,而李思捷之後又傳搭上胡杏兒,不過被指其實都係煙幕,蚊蚊同思捷仍然一直有來往,不過通常就有一大班朋友一齊做掩飾.
有雜誌今日報道話上星期五(1號),佢哋聯同單立文等人一齊食飯,飯後眾人分別離開,雖然當時黃雨,李思捷走時負責拎遮為蚊蚊擋雨,打算一齊搭的士.其間李思捷手搭萬綺雯香肩雨中漫步,二人不時耳語,更被影到其間佢哋愈行愈埋,李思捷更拉低把遮,二人喺街頭接吻,不過張相就咁睇,都有機會係蚊蚊擰轉頭向後面,咁啱個位似同思捷錫到.
不過就算唔係錫,蚊蚊同思捷兩個人嘅行為似乎都超越咗一般朋友嘅動作,摸頸,愈行愈近,拍劇時又周不時癡到實合照,陳十三見到其實有咩反應?其實蚊蚊同思捷傳咗咁耐緋聞,陳十三一直冇親自開口回應,只係萬綺雯轉述佢老公話佢反過嚟安慰自己,仲講李思捷係受老公所托照顧自己,又講到三個好熟,李思捷曾經用自己電話同陳十三whatsapp云云.而陳十三近年一直埋頭苦幹喺辦公室度劇本,一係就返內地開戲,蚊蚊就比人影過冇工開嘅日子自己喺西貢遊蕩,上個月蚊蚊backpack去旅行,都係同朋友而唔係老公.
報道仲話知情人講李思捷對萬綺雯特別好,仲成日同人講好鍾意萬綺雯,搞到女方好迷惘.而成日同李思捷離離合合嘅春卷(王寶寶),表面兩個人係分咗手,但係經常有約會,外間都估佢地喺番埋一齊.點知上星期四,春卷突然喺Facebook留言,話為咗一件事忍受唔到,受驚,又痛哭,要拎手袋同隻狗火速離家去朋友屋企.
而蚊蚊同陳十三嘅共有微博,就未有回應呢件事,只喺噚日七夕就po咗張玫瑰花相寫住:「七夕快樂晚安喔」唔知係咪陳十三po嘅呢?